
I SKYRIUS 


Maiklas Roganas dar kartą žvilgtelėjo į žėrinčią populiariausio 
Hamburgo naktinio klubo iškabą. Sipnlicb! Schamlos! Sindig! 
Geidulinga! Begėdiška! Nuodėminga! „Raudonasis Peteris“ 
nesikuklindamas skelbė, ką pardavinėja. Roganas išsitraukė iš 
kišenės nedidelę nuotraukėlę ir patyrinėjo ją raudonoje švie- 
soje, kurią skleidė prie durų pritvirtinta kiaulės pavidalo lem- 
pelė. Šimtą kartų buvo apžiūrėjęs tą nuotrauką, bet baiminosi 
neatpažinsiąs žmogaus, kurio ieško. Roganas žinojo — per de- 
šimt metų žmonės smarkiai pasikeičia. Jis pats dabar kitoks. 
Pro pataikaujamai linksintį durininką jis įėjo į klubą. Vi- 
duje buvo tamsu, tik mažame stačiakampiame ekrane blykčio- 
jo pornografinis filmas. Roganas atsargiai brovėsi pro gausiai 
apsėstus staliukus, triukšmingą, alkoholiu tvoskiančią minią. 
Staiga įsižiebė salės šviesos ir užklupo jį prie scenos, jam virš 


galvos šoko nuogos šviesiaplaukės merginos. Rogano akys ty- 


6 ww MARIO PUZO 


rinėjo veidus žmonių, įsitaisiusių prie pirmos eilės staliukų. 
Padavėja palietė jo ranką. Koketuodama vokiškai paklausė: 

— Ar Herr Amerikaner ko nors ieško? 

Roganas praėjo pro ją suirzęs, kad buvo taip lengvai at- 
pažintas esąs amerikietis. Juto, kaip kraujas daužosi į sidabro 
plokštelę, laikančią sutvirtintą jo kaukolę, — tai pavojaus si- 
gnalas. Turės greitai padaryti savo darbą ir grįžti į viešbutį. 
Jis yrėsi per klubą, apžiūrinėdamas tamsias kerteles, kuriose 
nuolatiniai lankytojai iš didelių bokalų maukė alų, bandyda- 
mi sugriebti artimiausią padavėją. Jis dirsčiojo į užuolaidomis 
atskirtas kabinas, kuriose ant odinių sofų tysojo vyrai ir ste- 
bėjo šokėjas ant scenos, o tada pakeldavo telefono ragelį ir 
pasikviesdavo patikusias merginas prisidėti. 

Dabar Roganas ėmė nekantrauti. Jis nebegalėjo ilgiau 
gaišti. Atsigręžė veidu į sceną. Už nuogų šokančių merginų 
uždangoje buvo langelis. Pro šį langelį nuolatiniai lankytojai 
matydavo kitą merginų grupę, besiruošiančią eiti į sceną, ir 
imdavo ploti kiekvienąsyk, kai kuri nors mergina nusiim- 
davo liemenėlę ar nusimaudavo kojinę. Kažkas girtu balsu 
šūktelėjo: 

— Pupyrtės, ak, jūs pupytės, — galėčiau mylėti jus visas. 

Roganas atsigręžė į balsą ir nusišypsojo tamsoje. Jis pri- 
siminė tą balsą. Dešimt metų jo nepakeitė. Tai buvo duslus 
bavariškas storulio balsas, kupinas apsimestinio draugiškumo. 
Roganas greitai žengė prie jo. Praskleidė savo švarką ir atse- 
gė odinę sagą, kuri per petį permestame dėkle tvirtai laikė 
pistoletą Wa/:her. Kita ranka iš švarko kišenės ištraukė garso 
slopintuvą ir laikė jį tarsi pypkę. | 

Paskui atsidūrė kitapus staliuko, priešais veidą žmogaus, 
kurio niekada nepamiršo, kurio prisiminimas pastaruosius 
dešimt metų palaikė jam gyvastį. 

Balsas jo neapgavo; tai buvo Karlas Pranas. Vokietis 
tikriausiai priaugęs penkiasdešimt svarų ir beveik visai nu- 
plikęs, tik kelios šviesios sruogos įstrižai dengė riebaluotą 
viršugalvį, bet burna buvo tokia pat maža ir beveik tokia 
pat žiauri, kokią prisiminė Roganas. Roganas atsisėdo prie 
gretimo stalelio ir užsisakė gėrimo. Kai užgeso salės švie- 
sos ir ekrane vėl sumirgėjo pornografinis filmas, jis iš dėklo 
išsitraukė valterį ir laikydamas rankas po stalu ant pisto- 
leto vamzdžio pritvirtino slopintuvą. Ginklas nulinko nuo 
svorio; iš tokio taikliai šaudysi tik būdamas arčiau nei per 
penkis jardus. Roganas palinko į dešinę ir patapšnojo Karlui 
Pfanui per petį. 

Stambi galva atsisuko, blizgantis viršugalvis palinko ir 
dirbtinai draugiškas balsas, kurį Roganas dešimt metų girdė- 
davo sapnuose, paklausė: 

— Taip, mein Freund, ko nori? 

Roganas kimiai tarė: 

— Esu senas tavo draugas. 1945-aisiais, Rožių pirmadie- 
nį*, karnavalo dieną, Miuncheno teisingumo rūmuose suda- 
rėme verslo sandėrį. 

Filmas blaškė Karlo Pfano dėmesį ir jo akys krypo į švie- 
sų ekraną. 

— Ne, ne, negali būti, - nekantriai tarė jis. — 1945-aisiais 
tarnavau Tėvynei. Verslininkų tapau po karo. 

— Kai buvai nacis, — kalbėjo Roganas. — Kai buvai kan- 
kintojas... Kai buvai žudikas. — Sidabro plokštelė jo kaukolėje 
tvinkčiojo kaip pašėlusi. — Mano vardas —- Maiklas Roganas. 
Tarnavau Amerikos žvalgyboje. Ar dabar prisimeni mane? 


* Užgavėnių karnavalo kulminacija, švenčiama Užgavėnių išvakarėse (vert. 
J g 


past.). 

Milžiniškam Karlo Pfano kūnui grįžtelėjus sudužo sti- 
klas, ir jis tamsoje įsispitrino į Roganą. Vokietis prabilo tyliai, 
grėsmingai: 

— Maiklas Roganas negyvas. Ko iš manęs nori? 

— Tavo gyvybės, — atsakė Roganas. 

Vienu mostu jis išsitraukė iš po stalo valterį ir įbedė 
Pfanui į pilvą. Nuspaudė gaiduką. Nuo kulkos jėgos vokie- 
čio kūnas sudrebėjo. Roganas pataisė slopintuvą ir dar kartą 
iššovė. Prislopintą Pfano mirties riksmą nustelbė naktinia- 
me klube nugriaudėjęs kvatojimas, ekrane rodant komišką 
gundymo sceną. 

Pfano kūnas susmuko ant stalo. Kol bus rodomas filmas, 
jo nužudymo niekas nepastebės. Roganas nusuko slopintu- 
vą nuo pistoleto ir abu įsidėjo į švarko kišenes. Atsistojo ir 
tyliai perėjo per pritemdytą naktinį klubą. Durininkas su 
auksiniais galionais atidavė jam pagarbą ir švilptelėjo kvies- 
damas taksi, bet Roganas nusisuko ir nudrožė gatvele uosto 
rajono link. Ilgai vaikščiojo krantine, kol nurimo pašėlusiai 
daužęsis pulsas. Šaltoje šiaurės Vokietijos mėnesienoje ap- 
griuvę povandeninių laivų angarai ir patys aprūdiję laivai 
sugrąžino baisias karo šmėklas. 

Karlas Pfanas nebegyvas. Dviejų nebėra, liko dar pen- 
ki, niūriai pamanė Roganas. O paskui bus atlyginta už de- 
šimt naktinių košmarų metų ir jis galės susitaikyti su sidabro 
plokštele kaukolėje, nesibaigiančiais Kristinos, šaukiančios jo 
vardą ir prašančios ją gelbėti, klyksmais ir akinamai žybtelėju- 
sia akimirka, kai aukštame skliautuotame Miuncheno teisin- 
gumo rūmų kambaryje septyni vyrai jį nužudė it kokį gyvulį. 
Mėgino nužudyti be jokio orumo, lyg pokštautų. 

Krantinėje pūtęs vėjas smelkėsi į kūną, ir Roganas pa- 


suko Reperbano gatve — Virvininko alėja; sukdamas į Da- 

vidštrasę praėjo pro policijos nuovadą. Jis nebijojo policijos. 
Naktiniame klube šviesa buvo pernelyg blausi, kad kas nors 
būtų pakankamai gerai į jį įsižiūrėjęs ir galėtų tiksliai api- 
būdinti. Vis dėlto, kad būtų saugus, jis nėrė į šoninę gatvę, 
prie kurios kabėjo didelis medinis ženklas: „Paaugliams eiti 
draudžiama!“ Gatvė atrodė tokia pati EE ir visos kitos, kol 
nepasuko už kampo. 

Jis netikėtai atsidūrė garsiojoje Hamburgo Šv. Pauliaus 
gatvėje, miesto dalyje, skirtoje legaliai prostitucijai, ryškiai 
apšviestoje ir pilnoje vaikštinėjančių vyrų. Triaukščiai nesko- 
ningai puošnūs pastatai iš pirmo žvilgsnio niekuo neišsiskyrė, 
tik visuose vyko linksmybės. Už didžiulių vitrinų pirmuose 
aukštuose buvo matyti kambariai. Krėsluose sėdėjo, skaitė, 
gėrė kavą ir šnekučiavosi arba ant sotų gulinėjo ir užsisvajo- 
jusios į lubas spoksojo pačios gražiausios iš visų Rogano kada 
nors matytų jaunų merginų. 

Kelios dėjosi tvarkančios virtuves ir ryšėjo tik prijuostes, 
siekiančias iki pusės šlaunų, o užpakalyje nebuvo visai nieko. 
Prie kiekvieno namo kabojo iškaba: „30 markių už valandą.“ 
Kai kurių langų užuolaidos buvo užtrauktos. Ant juodo aude- 
klo auksu atspaustas žodis Ausverkauji — „Parduota“, išdidžiai 
skelbiantis, kad koks nors pasiturintis šaunuolis nusisamdė 
merginą visai nakčiai. 

Viena šviesiaplaukė skaitė sėdėdama prie cinkuoto stalo 
savo virtuvėje. Ji atrodė nelaiminga, nė nekilsteldavo akių į 
judrią gatvę; prie atverstos knygos telkšojo balutė kavos. Ro- 
ganas stovėjo lauke prie namo ir laukė, kol ji pakels galvą ir jis 
pamatys jos veidą. Bet ji nepakėlė akių. Tikriausiai ji negra- 
ži, pamanė Roganas. Jis sumokės jai trisdešimt markių vien 
tam, kad galėtų pailsėti prieš leisdamasis ilgon kelionėn į savo 
viešbutį. Daktarai sakė, kad jam nesveika jaudintis, o mote- 

ris bjauriu veidu jo nesujaudins. Kaukolėje sidabro plokštelę 
nešiojančiam Roganui buvo uždrausta gerti stiprius gėrimus, 
pernelyg daug mylėtis ir net pykti. Apie žudymą nieko nebu- 
vo pasakyta. 

Įėjęs į skaisčiai apšviestą virtuvę jis pamatė, kad prie stalo 
sėdinti mergina graži. Ji apgailestaudama užvertė knygą, atsi- 
stojo, tada paėmė jį už rankos ir nusivedė į vidinį asmeninį 
kambarį. Roganas pajuto greitai kylančią geismo bangą, kojos 
ėmė virpėti, galva tvinkčioti. Žmogžudystės ir bėgimo atoveikis 
smogė jam visa jėga, ir jis pajuto alpstąs. Susmuko ant lovos, o 
iš toli atsklido į fleitos garsą panašus jaunos merginos balsas. 

— Kas jums? Sergate? 

Roganas papurtė galvą ir ėmė grabalioti piniginės. Pa- 
skleidė ant lovos pluoštą banknotų ir tarė: 

— Perku tave visai nakčiai. Nuleisk užuolaidą. Paskui 
leisk man pamiegoti. 

Kai ji vėl nuėjo į virtuvę, iš marškinių kišenės Roganas 
išsitraukė mažą buteliuką su piliulėmis ir dvi įsimetė į burną. 
Tai ir viskas, ką prisiminė prieš prarasdamas sąmonę. 

Kai Roganas pabudo, pro dulkėtą užpakalinį langą jo 
pasveikinti skverbėsi pilka aušra. Jis apsidairė. Ant grindų po 
plona antklode miegojo mergina. Nuo jos kūno sklido silpnas 
rožių aromatas. Roganas pasivertė ant kito šono, kad galėtų iš 
lovos išlipti kitoje pusėje. Pavojaus signalų nebebuvo. Sidabro 
plokštelė nebetvinkčiojo, galvos skausmas nuslopo. Jis jautėsi 
pailsėjęs ir stiprus. 

Iš piniginės nieko nebuvo paimta. Valteris vis dar gulėjo 
švarko kišenėje. Jis išsirinko sąžiningą merginą, kuri dar turi 
ir sveiką nuovoką, pagalvojo Roganas. Jis apėjo lovą norėda- 
mas ją pažadinti, bet ji jau stojosi, gražus kūnas virpėjo nuo 


ryto vėsos. 

Roganas pastebėjo, kad kambaryje stipriai kvepia rožė- 
mis, jomis buvo išsiuvinėtos lango užuolaidos ir paklodės. 
Rožėmis buvo išsiuvinėti net plonyčiai merginos naktinukai. 
Ji jam nusišypsojo. 

— Mano vardas Rozali. Mėgstu viską su rožėmis: kvepa- 
lus, drabužius, — viską. 

Regis, ji mergaitiškai didžiavosi savo meile rožėms, tary- 
tum tai suteiktų jai ypatingo savitumo. Roganą tai pralinks- 
mino. Jis atsisėdo ant lovos ir mostu ją pakvietė. Rozali priėjo 
ir atsistojo jam tarp kojų. Jis užuodė švelnius jos kvepalus, ir 
kai ji palengva vilkosi savo šilkinius naktinukus, jis matė jos 
krūtis žemuogių viršūnėlėmis, ilgas baltas šlaunis, o paskui jos 
kūnas apgaubė jį it švelnūs šilkiniai žiedlapiai, ir putlios lūpos 
lyg žiedas prasiskleidė prie jo burnos, bejėgiškai virpėdamos 


nuo aistros. 

Roganui mergina taip patiko, jog jis susitarė, kad ji visą 
savaitę gyventų kartu su juo viešbutyje. Teko pasiderėti su 
savininku dėl kainos, bet jis neėmė į galvą. Rozali buvo su- 
žavėta. Matydamas ją laimingą Roganas juto beveik tėvišką 
pasitenkinimą. 

Ji dar labiau apsidžiaugė sužinojusi, kad jis gyvena pa- 
saulinio garso Vier Jabrezeiten — „Keturiuose metų laikuose“, 
pačiame prabangiausiame pokario Hamburgo viešbutyje, 
svečius priimančiame didingu senosios kaizerinės Vokietijos 
stiliumi. 

Tą savaitę Roganas su Rozali elgėsi kaip su princese. 
Davė pinigų naujiems drabužiams ir vedėsi į teatrą bei gerus 
restoranus. Ji buvo meili mergina, bet joje žiojėjo keista be- 
dugnė, kuri Roganą glumino. Elgėsi su juo, it jis būtų meilės 
objektas, toks kaip kambarinis šunelis. Glostydavo jo kūną 

be žmogiškos šilumos, lyg glostytų kailinius, ir murkdavo su 
tokiu pat pasitenkinimu. Vieną dieną ji netikėtai sugrįžo ap- 
sipirkusi ir aptiko Roganą valantį savo pistoletą Wa/:ber P-38. 
Jai buvo visiškai vis tiek, kad Roganas turi tokį ginklą. Jai iš 
tiesų buvo nesvarbu, ir ji apie pistoletą neklausinėjo. Nors dėl 
tokios jos reakcijos Roganui palengvėjo, jis suprato, kad taip 
reaguoti nenormalu. 

Patirtis Roganą buvo išmokiusi, kad po išpuolio jam rei- 
kia savaitę pailsėti. Jo laukė kitas žingsnis į Berlyną, ir savaitei 
baigiantis jis svarstė, ar į padalintą miestą kartu nepasiėmus ir 
Rozali. Nutarė neimti. Reikalas gali baigtis blogai, ir ji nekaltai 
nukentėtų. Paskutinę naktį pasakė jai, kad rytą išvyks, ir atida- 
vė visus piniginėje turėtus grynuosius. Su ta keista bereikšme 
išraiška veide ji paėmė pinigus ir švystelėjo ant lovos. Nepa- 
rodė jokių jausmų, tik grynai fizinį gyvulišką alkį. Kadangi ši 
jų naktis buvo paskutinė, ji norėjo mylėtis kuo ilgiau. Pradėjo 
nusirenginėti. Vilkdamasi drabužius abejingai paklausė: 

— Kodėl turi vykti į Berlyną? 

Roganas apžiūrinėjo jos kreminius pečius. 

— Reikalai, — atsakė jis. 

— Žvilgtelėjau į tuos tavo vokus, visus septynis. Norė- 
jau daugiau apie tave sužinoti. — Ji nusitraukė kojines. — Tą 
naktį, kai mane sutikai, tu nužudei Karlą Pfaną, o jo vokas ir 
nuotrauka pažymėti antru numeriu. Alberto Moltkės vokas ir 
nuotrauka pažymėti pirmu numeriu, tad nuėjau į biblioteką 
ir susiradau Vienos laikraščius. Moltkė nužudytas prieš mėne- 
sį. Atžymos tavo pase rodo, kad tada buvai Austrijoje. Trečiu 
ir ketvirtu numeriu pažymėtuose vokuose — Eriko ir Hanso 
Fraislingų pavardės, o jie gyvena Berlyne. Tad kai rytoj mane 
paliksi, vyksi į Berlyną jų nužudyti. Be to, planuoji nužudyti 
ir kitus tris vyrus, penktą, šeštą ir septintą. Juk tiesa? 

Rozali kalbėjo dalykiškai, tarsi jo ketinimai buvo niekuo 
neypatingi. Ji nuoga sėdėjo ant lovos krašto ir laukė, kada jis 
su ja mylėsis. Vieną keistą akimirką Roganui toptelėjo mintis 
ją nužudyti, bet jis ją nuvijo; paskui suvokė, kad to neprireiks. 
Ji niekad jo neišduos. Merginos akyse tvyrojo keista tuštuma, 
tarsi ji nepajėgtų skirti gėrio nuo blogio. 

Jis atsiklaupė prieš ją ant lovos ir nulenkė galvą jai ant 
krūtinės. Paėmė jos ranką — ji buvo šilta ir sausa; mergina ne- 
bijojo. Jis uždėjo jos ranką sau ant pakaušio, jos pirštais per- 
braukė sidabro plokštelę. Ją slėpė užšukuoti plaukai, o dalis 
buvo padengta plona negyva, suragėjusia oda; bet jis žinojo, 
kad ji jaučia metalą. 

— Tai man padarė tie septyni vyrai, — tarė jis. — Aš gy- 
vas, bet niekada nematysiu anūkų. Niekada nebūsiu įsaulyje 
sėdintis senis. 

Jos pirštai palietė jo pakaušį ir neatsitraukė palietę metalą 
nei suragėjusią negyvą odą. 

— Jei nori, aš tau padėsiu, — tarė ji; jis užuodė nuo jos 
sklindantį rožių aromatą ir pamanė, žinodamas, jog tai senti- 
mentalu, kad rožės skirtos jungtuvėms, o ne mirčiai. 

— Ne, — atsakė jis. — Rytoj išvažiuosiu. Pamiršk mane. 
Pamiršk kada nors mačiusi tuos vokus. Gerai? 

— Gerai, — tarė Rozali, — pamiršiu tave. — Ji nutilo, ir 
vieną akimirką keistos tuštumos nebeliko. Ji paklausė: — O tu 
ar pamirši mane? 


— Ne, - atsakė Roganas. 

Maikas Roganas niekada nieko nepamiršdavo. Būdamas pen- 
kerių jis savo mamai smulkiai papasakojo, kas jam nutiko 
prieš trejus metus, kai būdamas dvejų sunkiai sirgo plaučių 
uždegimu. Pasakė ligoninės pavadinimą, kurio mama jau ne- 
beprisiminė, apibūdino ligoninės pediatrą, nepaprastai nepa- 
trauklų vyrą, kuris puikiai mokėjo elgtis su vaikais. Pediatras 
net leisdavo berniukams žaisti su žvaigždę primenančia veidą 
darkančia lipoma ant savo smakro, kad šie jos nebijotų. Mai- 
klas Roganas prisimena mėginęs lipomą nuplėšti, o gydytojas 
komiškai aiktelėjęs „Oi!“ 

Ypatinga Maiklo atmintis mamą apstulbino ir šiek 
tiek nugąsdino, bet tėvas nesitvėrė džiaugsmu. Džozefas 
Roganas buvo sunkiai plušantis buhalteris ir svajojo, kad 
sūnus dar nesulaukęs dvidešimt vienerių taps kvalifikuotu 


apskaitininku ir gerai užsidirbs pragyvenimui. Apie nieką 

daugiau ir nesvajojo, kol kartą mažasis Maiklas Roganas 
grįžo iš vaikų darželio nešinas auklėtojos rašteliu. Raštelyje 
Roganams buvo pranešama, kad kitą dieną tėvai su sūnumi 
turi atvykti į darželio direktoriaus kabinetą aptarti tolesnio 
Maiklo ugdymo. 

Pokalbis buvo trumpas ir konkretus. Maiklui negalima 
leisti lankyti darželio su kitais vaikais. Jis jiems trukdo. Taiso 
auklėtoją, kai ši praleidžia kokią nors pasakojimo smulkme- 
ną. Jis jau moka rašyti ir skaityti. Jį reikėtų siųsti į specialią 
mokyklą arba mėginti iškart stoti į aukštesnę klasę. Tėvai nu- 
sprendė išsiųsti jį į specialią mokyklą. 

Būdamas devynerių, kai kiti berniukai bėgiodavo po gat- 
vę su beisbolo pirštine ar futbolo kamuoliu, Maiklas Roga- 
nas išeidavo iš namų nešinas tikros odos portfeliu, ant kurio 
aukso raidėmis buvo įspausti jo inicialai ir adresas. Portfelio 
viduje gulėdavo tekstas to dalyko, kurį jis tą savaitę mokyda- 
vosi. Jam retai kada prireikdavo daugiau nei vienos savaitės 
puikiai išmokti dalyką, kurį šiaip jau reikėdavo studijuoti 
metus. Tiesiog visus tekstus įsimindavo kartą juos perskai- 
tęs. Visiškai suprantama, kad tokį berniuką kaimynai laikė 
nenormaliu. 

Vieną dieną grupė jo amžiaus berniūkščių apsupo Mai- 
klą Roganą. Vienas jų, kresnas šviesiaplaukis, tarė: 

— Negi niekad nežaidi? 

Roganas tylėjo. Šviesiaplaukis tarė: 

— Gali žaisti mano komandoje. Žaisime futbolą. 

— Gerai, — sutiko Maiklas. — Žaisiu. 

Ta diena jam buvo nuostabi. Sužinojo, kad turi puikią 
fizinę koordinaciją ir gali išsaugoti orumą žaisdamas futbolą 
ar pešdamasis su kitais berniūkščiais. Kai grįžo namo vakarie- 


nės, jo brangus odinis portfelis buvo purvinas. Be to, pamušta 

akis, o lūpos patinusios ir kruvinos. Bet jis taip didžiavosi ir 
buvo toks laimingas, kad pribėgo prie mamos šaukdamas: 

— Aš būsiu futbolo komandoje! Mane priėmė į futbolo 
komandą! 

Alisa Rogan tik žvilgtelėjo į jo sumuštą veidą ir apsipylė 
ašaromis. 

Ji bandė elgtis tinkamai. Paaiškino savo jaunam sūnui, 
kad jo smegenys vertingos ir jis turėtų stengtis jas saugoti nuo 
pavojaus. 

— Maiklai, tu esi išskirtinio proto, — kalbėjo ji. — Vieną 
dieną tavo protas gali pagelbėti žmonijai. Negali būti kaip kiti 
berniukai. O jei susitrenktum galvą žaisdamas futbolą? Arba 
pešdamasis su kitu berniuku? 

Maiklas klausėsi ir suprato. "Tą vakarą namo grįžęs tėvas 
pasakė beveik tą patį. Tad Maiklas neteko vilties būti paprastu 
berniuku. Jis turėjo brangų lobį, kurį reikėjo saugoti žmo- 
nijai. Jei būtų buvęs vyresnis, būtų suvokęs, kad tėvai apie 
šį lobį kalba pasipūtėliškai ir šiek tiek juokingai, bet jis dar 
nebuvo įgijęs tokio suaugusiems būdingo nuovokumo. 

Kai jam sukako trylika, kiti berniūkščiai ėmė jį žeminti, 
erzinti, išmušinėti iš rankų portfelį. Paklusdamas tėvams Mai- 
klas Roganas nesiveldavo į peštynes ir kentėjo pažeminimą. 
Ilgainiui tėvas ėmė abejoti, ar jo sūnus auklėjamas teisingai. 

Vieną dieną Džozefas Roganas parnešė namo didžiules 
pūstas bokso pirštines ir ėmė mokyti sūnų savigynos meno. 
Džozefas liepė jam gintis, kovoti, jei reikia. 

— Svarbiau, kad užaugtum vyru, — tarė jis, - nei būtum 
genijus. 

Tryliktaisiais savo gyvenimo metais Maiklas Roganas 
suprato, kad dar kai kuo skiriasi nuo paprastų berniūkščių. 


Tėvai visada jį mokė rengtis tvarkingais suaugusiųjų stiliaus 

drabužiais, nes jis daug laiko praleisdavo studijuodamas su 
suaugusiaisiais. Vieną dieną Roganą apsupo grupė berniūkš- 
čių ir pasakė, kad ketina numauti jam kelnes ir pakabinti jas 
ant gatvės žibinto, — įprasta pažeminimo procedūra, kurią yra 
patyrę dauguma berniukų. 

Kai jie prie jo prisilietė, Roganas įniršo. Jis suleido dantis 
į vieno berniuko ausį ir beveik nuplėšė ją nuo galvos. Ranka 
sugniaužė vadeivos gerklę ir smaugė, nors kiti vaikėzai jį spar- 
dė ir kumščiavo, kad paleistų. Kai pagaliau kažkokie suaugę 
žmonės peštukus išskyrė, trys gaujos nariai ir Roganas turėjo 
gultis į ligoninę. 

Bet daugiau niekas niekada jo nekliudė. Jo imta vengti 
ne tik kaip keistuolio, bet ir kaip smurtaujančio keistuolio. 

Maiklas Roganas buvo gana sumanus ir suprato, kad 
jo įniršis nebuvo normalus, kad jis kilo iš kažkokio giles- 
nio šaltinio. Ir pradėjo suvokti, kas tai. Jis mėgavosi savo 
nepaprastos atminties vaisiais, savo proto galiomis, bet nie- 
kuo nebuvo jų nusipelnęs ir dėl to jautėsi kaltas. Apie savo 
jausmus papasakojo tėvui; šis jį suprato ir ėmė kurti planus, 
kaip Maiklas galėtų gyventi normalų gyvenimą. Nelaimei, 
nespėjęs padėti savo sūnui, Džozefas Roganas mirė nuo šir- 
dies smūgio. 

Eidamas penkioliktus metus Maiklas Roganas buvo 
aukštas, stiprus ir geros koordinacijos vaikinas. Dabar jis 
buvo įnikęs į sudėtingesnius mokslus; visiškai pasidavęs 
motinos įtakai jis tikrai tikėjo, kad jo protas yra šventeny- 
bė, kurią reikia saugoti ateičiai ir panaudoti žmonijos labui. 
Per tą laiką jau buvo tapęs humanitarinių mokslų magistru 
ir mokėsi tiksliųjų mokslų magistrantūroje. Motina su juo 
elgėsi kaip su valdančiu karaliumi. Tais metais Maiklas Ro- 


ganas atrado merginas. 

Šiuo atžvilgiu jis buvo visiškai normalus. Bet savo nusi- 
vylimui pastebėjo, kad merginos jo baiminasi ir žvalgosi į jį 
kikendamos, bet su paauglėms būdingu žiaurumu. Jis buvo 
taip intelektualiai subrendęs, kad bendraamžiai jį dar kartą 
palaikė nenormaliu. Tai privertė jį su nauju įniršiu kibti į 
mokslus. 

Aštuoniolikos jis atsidūrė Gebenės lygos — elitinių JAV 
universitetų grupės —- aukštojoje mokykloje, kurioje ketino 
užbaigti matematikos doktorantūrą, ir vyresniųjų kursų stu- 
dentų bei doktorantų buvo priimtas kaip lygus. Dabar, regis, 
jis traukė ir merginas. Buvo ne pagal amžių aukštas, plačių 
pečių, tad lengvai galėjo būti palaikytas dvidešimt dvejų ar 
trejų. Išmoko slėpti savo talentą, kad šis ne taip gąsdintų, ir 
pagaliau atsidūrė lovoje su mergina. 

Mariana Hokins buvo mokslams atsidavusi šviesiaplau- 
kė, bet ne mažiau mėgo ir lig paryčių trunkančius vakarėlius. 
Metus laiko ji buvo nuolatinė jo sekso partnerė. Roganas ap- 
leido studijas, gėrė daug alaus ir krėtė visas suprantamas kvai- 
lystes, būdingas normaliam bręstančiam vaikinui. Šitaip pa- 
krypę reikalai prislėgė jo motiną, bet Roganas dėl jos sielvarto 
nekvaršino sau galvos. Nors niekada to nebūtų sau pripažinęs, 
motinos jis nemylėjo. 

Japonai užpuolė Perl Harborą tą dieną, kai Roganui buvo 
garantuotos doktorantūros studijos. Dabar Mariana Hokins 
jau buvo jam pabodusi, ir jis ieškojo būdo gražiai nutraukti 
santykius. Jam buvo įgrisę lavinti savo protą, taip pat įgrisusi 
ir motina. Jis alko jaudulio ir nuotykių. Kitą dieną po Perl 
Harboro užpuolimo jis sėdo ir parašė ilgą laišką karinės žvalgy- 
bos viršininkui. Surašė savo akademinius apdovanojimus ir tą 
sąrašą pridėjo prie laiško. Nepraėjo nė savaitė, ir iš Vašingtono 
atėjo telegrama, kurioje jis buvo kviečiamas atvykti pokalbio. 

Tas pokalbis buvo vienas iš šviesiausių jo gyvenimo epi- 
zodų. Jį apklausė ežiuku kirptas žvalgybos kapitonas, Rogano 
atsiųstą sąrašą jis peržvelgė nuobodžiaujančia mina. Regis, są- 
rašas jam įspūdžio nepadarė, ypač kai sužinojo, kad Roganas 
neužsiima sportu. 

Kapitonas Aleksanderis sukišo Rogano dokumentus į 
gelsvą aplanką ir nusinešė į vidinį kabinetą. Kurį laiką ten už- 
truko, o kai grįžo, rankoje laikė lapą su mimeografu atspaus- 
dintu tekstu. Jis padėjo jį ant stalo prieš Roganą ir pastukseno 
pieštuku. 

— Šiame lape atspausdintas šifruotas pranešimas. Tai se- 
nas nebenaudojamas šifras. Bet noriu pažiūrėti, ar galėtum jį 
perkasti. Nenustebk, jei bus per sunku, juk nebuvai to mo- 
komas. 

Jis padavė lapą Roganui. Roganas jį peržvelgė. Tai buvo 
standartinis kriptografinis laiško pakaitalas, gana paprastas. 
Kriptografiją ir šifravimo teoriją jis studijavo būdamas vie- 
nuolikos — lavino smegenis. Jis čiupo pieštuką ir ėmėsi darbo, 
o po penkių minučių kapitonui Aleksanderiui perskaitė iššif- 
ruotą pranešimą. 

Kapitonas dingo kitame kambaryje ir grįžo su gelsvu 
aplanku, iš kurio išėmė lapą popieriaus. Jame buvo tik dvi 
pastraipos. Tai buvo sudėtingesnis šifras, o teksto trumpumas 
gerokai apsunkino šifravimą. Roganui prireikė beveik valan- 
dos jam iššifruoti. Kapitonas Aleksanderis pažvelgė į iššifruo- 
tą Žinutę ir vėl dingo vidiniame kabinete. Iš jo išėjo lydimas 
žilaplaukio pulkininko, šis atsisėdo kambario kampe ir įdė- 
miai įsižiūrėjo į Roganą. 

Dabar kapitonas Aleksanderis padavė Roganui tris po- 
pieriaus lapus, prirašytus simbolių. Šįkart jis truputį šyptelė- 
jo. Roganas atpažino tą šypseną, buvo matęs ją mokytojų ir 

specialistų veiduose, kai šie manydavo įvarę Roganą į kampą. 
Tad su šiuo šifru dirbo labai atidžiai, ir jį perprasti jam prirei- 
kė trijų valandų. Labai susitelkęs į savo užduotį nė nepastebė- 
jo. Baigęs Roganas padavė kapitonui gelsvus lapus. Kapitonas 
Aleksanderis greitai peržvelgė iššifruotą tekstą ir netaręs nė 
žodžio padavė žilaplaukiam pulkininkui. Pulkininkas perme- 
tė lapą akimis, tada trumpai įsakė kapitonui: 

— Palydėkite jį į mano kabinetą. 

Roganui visa tai buvo smagi treniruotė, ir jis nustebo 
pamatęs, kad pulkininkas atrodo sunerimęs. Pirmiausia jis 
Roganui pasakė: 

— Jaunuoli, sugadinai man dieną. 

— Atsiprašau, — mandagiai atsakė Roganas. Iš tikro jam 
buvo nusispjaut. Jį buvo suerzinęs kapitonas Aleksanderis. 

— Tu nekaltas, — sugriaudėjo pulkininkas. — Niekas iš 
mūsų nepamanė, kad gali perprasti tą paskutinį šifrą. Tai vie- 
nas iš geriausių mūsų šifrų, ir dabar, kai tu jį žinai, turėsime 
ji pakeisti. Kai tave patikrinsime ir priimsime į tarnybą, gal 
vėl galėsime naudotis tuo šifru. 

Roganas nepatikliai paklausė: 

— Norite pasakyti, visi šifrai tokie lengvi? 

Pulkininkas šiurkštokai tarė: 

— Matyt, tau jie lengvi. Visiems kitiems jie sudėtingi. Ar 
esi pasirengęs tuoj pat stoti tarnybon? 

Roganas linktelėjo galvą. 

— Kad ir dabar. 

Pulkininkas susiraukė. 

— Taip nedaroma. Saugumo sumetimais turi būti pati- 
krintas. O kol tikrinsime, laikysime tave suimtą. Jau per daug 


žinai, kad galėtum vaikštinėti laisvas. Bet tai tik formalumas. 

Paaiškėjo, kad šis formalumas — tai žvalgybos skyriaus 
kalėjimas, palyginti su kuriuo Alkatrasas atrodė kaip vasaros 
stovykla. Bet Roganui neatėjo į galvą, kad šitoks elgesys at- 
spindi visas žvalgybos nuostatas. Po savaitės jis davė priesaiką 
ir tapo jaunesniuoju leitenantu. Po trijų mėnesių jau vadova- 
vo skyriui, atsakingam už visų Europos kodų, išskyrus rusiš- 
kus, iššifravimą. Rusų šifrai priklausė Azijos skyriui. 

Jis buvo laimingas. Pirmą kartą gyvenime darė dramatiš- 
kus ir įdomius dalykus. Jo atmintis, jo pasakiškai nuostabus 
protas padeda jo šaliai laimėti didelį karą. Vašingtone galėjo 
rinktis šauniausias merginas. Ir greitai buvo paaukštintas. Ge- 
riau ir būti negalėjo. Bet 1943-aisiais jis vėl pasijuto kaltas, 
tarsi naudodamasis savo proto gebėjimais išsisukinėtų nuo 
mūšių priešakinėse linijose. Taigi pasisiūlė savanoriu į lauko 
žvalgybos skyrių. Jo prašymą valdžia atmetė; jis buvo per daug 
vertingas, kad būtų galima rizikuoti. 

Tada jis pasiūlė mintį pats tapti vaikščiojančiu šitrų ko- 
mutatoriumi ir koordinuoti įsiveržimą į Prancūziją šalies vi- 
duje. Jis parengė detalų planą, šis buvo be priekaištų, ir štabo 
vadai sutiko. Tad talentingasis kapitonas Roganas buvo para- 
šiutu nuleistas į Prancūziją. 

Jis didžiavosi savimi ir žinojo, kad tėvas taip pat didžiuo- 
tųsi tuo, ką jis dabar daro. Bet motina apsiverkė, nes jis rizika- 
vo savo smegenimis, tomis pasakiškomis smegenimis, kurias 
jie taip ilgai saugojo ir puoselėjo. Roganas numojo į tai ranka. 
Jis dar nieko nuostabaus savo smegenimis nebuvo nuveikęs. 
Gal po karo jis ras tikro savo susidomėjimo sritį ir įrodys esąs 
genijus. Bet jau žinojo, kad neapdorotą talentą reikia gludinti 
ilgus metus ir daug dirbti, norint kaip reikiant išlavinti. Po 
karo jis turės laiko. Pirmąją Naujųjų 1944-ųjų dieną kapi- 
tonas Maiklas Roganas buvo parašiutu nuleistas į okupuotą 

Prancūziją kaip vyriausiasis sąjungininkų kariuomenės ryšių 
karininkas dirbti kartu su Prancūzijos pogrindžiu. Jis buvo 
rengtas kartu su Britanijos specialiųjų operacijų tarnybos 
agentais, išmokęs naudotis slaptu radijo siųstuvu-imtuvu ir 
kairės rankos delne turėjo chirurgiškai įsiūtą mažytę mirtinų 
nuodų kapsulę. 

Jo slapta buveinė buvo name, priklausančiame prancūzų 
šeimai pavarde Šarne. Namas stovėjo Vitri prie Senos, esan- 
čiame šiek tiek į pietus nuo Paryžiaus. Čia Roganas surezgė 
savo ryšininkų ir informatorių tinklą ir radijo bangomis šif- 
ruotą informaciją perdavinėjo į Angliją. Retkarčiais gaudavo 
radiogramas, kuriose būdavo prašoma tam tikros informaci- 
jos, reikalingos būsimam įsiveržimui į Europą. 

Toks gyvenimas pasirodė esąs ramus, taikus. Gražiomis 
sekmadienio popietėmis iškylaudavo kartu su šeimininkų du- 
kra Kristina Šarne, aukšta ir laiba miela mergina kaštoniniais 
plaukais. Kristina vietos universitete studijavo muziką. Juodu 
pamilo vienas kitą, paskui ji pastojo. 

Užsimaukšlinęs beretę ir pakišęs padirbtus dokumentus 
Roganas miesto rotušėje susituokė su Kristina Šarne ir juodu 
grįžo į jos tėvų namus toliau kartu dirbti pogrindyje. 

Kai 1944 metų birželio 6-ąją sąjungininkų kariuomenė 
įsiveržė į Normandiją, Roganas radijo siųstuvu siuntinėjo ir 
gavo tiek daug pranešimų, kad tapo neatsargus. Po dviejų sa- 
vaičių gestapas užgriuvo Šarne namus ir suėmė visus, buvusius 
viduje. Gestapininkai sulaukė paties tinkamiausio momento. 
Suimta ne tik Šarne šeima ir Maiklas Roganas — areštuoti ir 
šeši pogrindžio ryšininkai, laukę pranešimų. Nepraėjus nė 
mėnesiui visi jie buvo ištardyti, nuteisti ir nužudyti. Visi, iš- 
skyrus Maiklą Roganą ir jo žmoną Kristiną. Tardydami kitus 


suimtuosius vokiečiai sužinojo apie Rogano gebėjimą įsiminti 

sudėtingus šifrus ir norėjo jam skirti ypatingą dėmesį. Žmoną 
paliko gyvą, taip parodydami, kaip šypsantis buvo pasaky- 
ta Roganui, „ypatingą malonę“. Tada ji buvo penktą mėnesį 
nėščia. 

Praėjus šešioms savaitėms nuo suėmimo, Maiklas Ro- 
ganas ir jo žmona buvo įsodinti į skirtingus gestapo auto- 
mobilius ir nuvežti į Miuncheną. Judrioje centrinėje miesto 
aikštėje stovėjo Miuncheno teisingumo rūmai, ir viename iš 
tų teismo pastatų prasidėjo paskutinis ir pats baisiausias Ro- 
gano tardymas. Jis truko begalę dienų, ilgiau, nei jis galėjo su- 
skaičiuoti. Bet vėlesniais metais pasakiška atmintis jo nė kiek 
nepagailėjo. Ji sugrąžindavo jo kančią, sekundę po sekundės, 
kartodavo iš naujo. Jis iškentėjo tūkstantį pavienių košmarų. 
Ir jie visi prasidėdavo nuo septynių vyrų tardymo komandos, 
laukiančios jo aukštame skliautuotame Miuncheno teisingu- 
mo rūmų kambaryje, — kantriai ir gerai nusiteikusi ji laukė 
pramogos, kuri bus jai maloni. 

Visi septyni ant rankų ryšėjo raiščius su svastikomis, bet 
dviejų kiteliai buvo kito atspalvio. Iš to ir iš skiriamųjų ženklų 
ant apykaklių Roganas suprato, kad vienas tarnauja vengrų 
ginkluotosiose pajėgose, o kitas — Italijos kariuomenėje. Iš 
pradžių tiedu nedalyvavo tardyme, buvo oficialūs stebėtojai. 

Tardymo komandai vadovavo aukštas aristokratiškas ka- 
rininkas giliai įdubusiomis akimis. Jis patikino Roganą, kad 
jie tenori sužinoti jo atmintyje saugomus šifrus, ir tada Roga- 
nas, jo žmona ir negimęs vaikelis liks gyvi. Visą pirmą dieną 
Roganas buvo kamantinėjamas, bet atsisakė kalbėti. Paskui, 
kitos dienos vakare, jis išgirdo Kristinos balsą, gretimame 
kambaryje šaukiantį pagalbos. Ji vis kartojo jo vardą, šaukė 
„Maiklai! Maiklai!“ Ji baisiai kentėjo. Roganas pažvelgė į de- 


gančias pagrindinio tardytojo akis ir sušnibždėjo: 

— Liaukitės. Baikit. Aš viską pasakysiu. 

Per kitas penkias dienas jis atskleidė jiems senus nebe- 
naudojamus šifrų derinius. Nežinia kaip, gal lygindami juos 
su perimtais pranešimais, jie suprato, ką jis daro. Kitą dieną 
pasodino jį ant kėdės ir apstojo ratu. Nieko neklausinėjo, net 
nepalietė. Vyras itališka uniforma dingo kitame kambaryje. 
Po kelių akimirkų Roganas vėl išgirdo kančios apimtos žmo- 
nos riksmus. Skausmas jos balse buvo neįtikėtinas. Roganas 
ėmė šnibždėti pasakysiąs viską, ką tik jie nori sužinoti, bet 
pagrindinis tardytojas papurtė galvą. Visi sėdėjo tylėdami, 
o klyksmai skrodė sienas ir smegenis, kol pagaliau Roganas, 
verkdamas ir iš sielvarto beveik praradęs nuovoką, nučiuožė 
nuo kėdės ant grindų. Tada jie nutempė jį skliautuoto kam- 
bario grindimis į kitą kambarį. Tardytojas itališka uniforma 
sėdėjo šalia fonografo. Kristinos riksmai, aidintys Teisingumo 
rūmuose, sklido iš besisukančios juodos plokštelės. 

— "Tu taip ir nepergudravai mūsų, — niekinamai tarė pa- 
grindinis tardytojas, — mes tave apgavome. Tavo žmona mirė 
kankinama pačią pirmą dieną. 

Roganas įdėmiai tyrinėjo jų veidus. Jei jį paliks gyvą, 
kada nors jis visus juos nudės. 

Tik vėliau suprato, kad jie laukė kaip tik tokios reakci- 
jos. Pažadėjo palikti jį gyvą, jei pasakys teisingus šifrus. O jis, 
trokšdamas keršto, taip ir padarė. Per kitas dvi savaites at- 
skleidė jiems šifrus ir paaiškino, kaip jie veikia. Jį vėl nusiuntė 
kalėti vienutėje ir paliko, regis, daugybei mėnesių. Kartą per 
savaitę būdavo nuvedamas į aukštą skliautuotą kambarį ir tar- 
domas septynių vyrų, ir ėmė suvokti, kad ši procedūra — tik 
formalumas. Iš kur Roganui žinoti, kad per tuos mėnesius 
sąjungininkų kariuomenė praūžė per Prancūziją ir įžengė į 


Vokietiją, o dabar jau buvo prie Miuncheno vartų? Kai buvo 

pakviestas paskutiniam tardymui, nė neįtarė, kad septyni 
tardytojai ketina bėgti ir slėpti savo tapatybes, ištirpti tarp 
daugybės vokiečių, žūtbūtinai bandančių išvengti bausmės už 
savo nusikaltimus. 

— Mes tave paleisime, ištesėsime savo pažadą, — patikino 
Roganą aristokratiškas vyriausiasis tardytojas giliai įdubusio- 
mis akimis. Tas balsas skambėjo nuoširdžiai. Tai buvo akto- 
riaus ar oratoriaus balsas. Vienas iš kitų vyrų parodė į civilius 
drabužius, permestus per kėdės atkaltę. — Nusivilk savo skar- 
malus ir persivilk šitais. | 

Negalėdamas patikėti Roganas jų akivaizdoje persirengė. 
Buvo net plačiakraštė minkšta fetrinė skrybėlė, vienas iš vyrų 
ją užvožė jam ant galvos. Visi draugiškai jam šypsojosi. Aris- 
tokratas karininkas prabilo nuoširdžiu, gaudžiančiu balsu: 

— Argi ne smagu žinoti, kad būsi laisvas? Kad liksi gyvas? 

Bet staiga Roganas suprato, kad jis meluoja. Kažkas 
buvo ne taip. Kambaryje su juo buvo tik šeši vyrai, ir jie 
šypsojosi paslaptingomis, piktdžiugiškomis šypsenomis. Tą 
akimirką Roganas pajuto prie pakaušio šaltą metalą. Ginklo 
vamzdis stumtelėjo skrybėlės kraštą aukštyn, skrybėlė pakry- 
po į priekį ir Roganas pajuto šleikštų siaubą, kuris apima 
žudomą žmogų. Viskas buvo tik žiauri apgaulė, ir jie jį žudo, 
tarsi žudytų gyvulį, tarsi juokais. Paskui smegenis perskrodė 
baisus griausmas, lyg jis būtų paniręs po vandeniu, o kūnas 
būtų plėšiamas iš tos erdvės, kurią užima, ir sklaidytųsi juo- 
doje bekraštėje tuštumoje... 

Stebuklas, kad Roganas išgyveno. Jam buvo šauta į pa- 
kaušį, o kūnas numestas ant lavonų krūvos, ant kitų kalinių, 
nužudytų Miuncheno teisingumo rūmų kieme. Po šešių va- 
landų priekiniai Jungtinių Valstijų Trečiosios armijos padali- 
niai įžengė į Miuncheną, ir medicinos dalinys aptiko didelę 

lavonų krūvą. Kai priėjo prie Rogano, jis vis dar buvo gyvas. 
Kulka nukrypo į šalį: nuplėšė dalį kaukolės kaulo, bet neį- 
siskverbė į smegenis. Tokias žaizdas dažnai padaro sviedinio 
skeveldros, o mažieji ginklai — retai. 

Roganas buvo operuotas lauko ligoninėje ir išsiųstas į 
Jungtines Valstijas. Kitus dvejus metus jis praleido įvairiose 
karo ligoninėse, kur jam taikytas specialus gydymas. Sužeidi- 
mas pakenkė regėjimui, jis galėjo matyti tik tiesiai prieš save 
ir labai nedaug šonuose. Pasitreniravus regėjimas pagerėjo 
pakankamai, kad gautų vairuotojo pažymėjimą ir galėtų nor- 
maliai gyventi. Bet kai tik galėjo, klausa pasitikėjo labiau nei 
regėjimu. Po dvejų metų į kaukolę įdėta ir sutrupintus kaulus 
prilaikanti sidabro plokštelė atrodė natūrali jo dalis. Išskyrus 
įtampos akimirkas. Tada jusdavo, tarsi į ją daužytųsi visas į 
smegenis suplūdęs kraujas. 

Išleisdami gydytojai pasakė Roganui, kad alkoholis jam 
kenkia, taip pat ir nesaikingi lytiniai santykiai, be to, būtų 
geriau nerūkyti. Patikino, kad protiniams gebėjimams nepa- 
kenkta, bet jam reikės daugiau poilsio nei vidutiniam žmogui. 
Taip pat davė vaistų nuo nereguliarių galvos skausmų. Dėl pa- 
žeistos kaukolės ir sidabro plokštelės galvoje susidarys slėgis. 

Trumpai tariant, jo smegenys buvo siaubingai jautrios 
bet kokiai fizinei ar emocinei įtampai. Saugodamasis jis galėjo 
sulaukti penkiasdešimties, net šešiasdešimties. Turėjo laikytis 
nurodymų, tvarkingai gerti vaistus, taip pat ir raminamuo- 
sius, ir kas mėnesį prisistatyti į karo veteranų ligoninę, kur 
bus tikrinama sveikata ir koreguojamas gydymas vaistais. Ro- 
ganas buvo patikintas, kad jo nuostabi atmintis nė kiek nesu- 
silpnėjusi. Ir galiausiai paaiškėjo, kaip tai ironiška. 

Dešimt vėlesnių metų jis laikėsi nurodymų, gėrė vais- 


tus, kas mėnesį lankėsi karo veteranų ligoninėje. Bet galiau- 

siai paaiškėjo, kad jį žudo stebuklinga jo atmintis. Kai naktį 
atsiguldavo į lovą, prieš akis it filmas imdavo slinkti vaizdai. 
Su tiksliausiomis smulkmenomis jis regėdavo septynis vyrus 
aukštame skliautuorame Miuncheno teisingumo rūmų kam- 
baryje. Jausdavo į priekį pakrypstančią skrybėlę, ginklo šaltį 
sau prie sprando. Jį prarydavo juoda griaudžianti tuštuma. 
O užmerkęs akis girdėdavo siaubingus Kristinos riksmus, 
sklindančius iš gretimo kambario. 

Tie dešimt metų buvo nesiliaujantis košmaras. Išleistas 
iš ligoninės jis nutarė įsikurti Niujorke. Motina mirė gavusi 
pranešimą, kad jis dingęs be žinios, tad nebuvo prasmės grįžti 
į gimtąjį miestelį. Be to, Niujorke manė rasiąs kur tinkamai 
panaudoti savo gebėjimus. 

Darbo gavo vienoje iš didžiulių draudimo bendrovių. Tai 
buvo paprasta statistinė analizė, bet savo nuostabai suprato, 
kad ji ne jo jėgoms; jis negalėjo susikaupti. Buvo atleistas kaip 
nesugebantis dirbti — toks pažeminimas jam kainavo nemažai 
fizinių ir psichinių jėgų. Taip pat sustiprino nepasitikėjimą 
kitais žmonėmis. Ką, po galais, jie galvoja, atleisdami jį po to, 
kai kare saugant jų kailius jam buvo nuplėšta pusė galvos? 

Veteranų administracijos pastate Niujorke jis gavo vals- 
tybės tarnautojo vietą. Jam buvo suteiktas žemesniojo parei- 
gūno rangas GS-3 ir mokama šešiasdešimt dolerių per savaitę, 
o pareigos — vykdyti tik paprasčiausias užduotis: registruoti 
ir rūšiuoti dokumentus. Antrojo pasaulinio karo veteranams 
buvo užvesta milijonai naujų bylų, ir tai paskatino jį galvoti 
apie kompiuterius. Bet tik po dvejų metų jo smegenys galė- 
jo iš tiesų sukurti sudėtingas matematines formules tokioms 
kompiuterinėms sistemoms. 

Jo gyvenimas didžiuliame mieste buvo pilkas. Gaunamų 
60 dolerių per savaitę jam vos pakako būtiniausioms išlai- 

doms — mažo vieno kambario butuko Grinič Vilidže nuomai, 
šaldytiems maisto produktams ir viskiui. Viskio jam reikėjo 
ganėtinai apgirsti, kad miegodamas nesapnuotų. 

Kiekvieną darbo dieną užregistravęs stirtą nuobodžių do- 
kumentų jis grįždavo namo į apšiurusį butą, verdamas šaldytas 
maistas virsdavo šilta beskone tyre. Tada išgerdavo pusę butelio 
viskio ir sujauktoje lovoje, kartais net nenusivilkęs drabužių, 
apdujęs nugrimzdavo į miegą. O košmarai vis tiek pasirodyda- 
vo. Bet jie nebuvo daug baisesni nei patirti tikrovėje. 

Miuncheno teisingumo rūmuose jam buvo nuplėšta 
garbė. Padaryta, ką vaikėzai grasino jam padarysią, kai buvo 
trylikos, — numautų ir ant gatvės žibinto pakabintų kelnių 
žiaurus suaugusiųjų atitikmuo. Jam į maistą būdavo įmaišo- 
ma laisvinamųjų, ir vaistai kartu su baime bei skysta tyre, kuri 
rytais buvo vadinama avižine koše, o vakarais — troškiniu, pa- 
darydavo jo vidurius nevaldomus; maistas pro jį pratekėdavo 
kiaurai. Kai jį išvilkdavo iš kameros kasdieniam tardymui prie 
ilgo stalo, jis jausdavo, kaip kelnių užpakalis limpa prie sėd- 
menų. Užuosdavo smarvę. Negana to, jis matydavo žiaurius 
vypsnius savo tardytojų veiduose ir jausdavo gėdą, kaip gėdi- 
jasi mažas berniukas. Ir vis dėlto tai jį kažin kaip suartino su 
septyniais jį kankinusiais vyrais. 

Dabar, po daugybės metų, vienas savo bute jis vėl išgy- 
vendavo tą fizinį pažeminimą. Buvo drovus ir neišeidavo iš 
buto susitikti su žmonėmis, nepriimdavo kvietimų lankytis 
pobūviuose. Susipažino su mergina, dirbusia Veteranų ligo- 
ninės administracijos tarnautoja, ir milžiniškomis valios pa- 
stangomis prisivertė atsiliepti į jos akivaizdų susidomėjimą. Ji 
atėjo į jo butą išgerti ir pavakarieniauti ir aiškiai parodė, kad 
mielai pasiliktų nakčiai. Bet atsidūręs su ja lovoje Roganas 


buvo bejėgis. 


22 4 MARIO PUZO 


Praėjus kelioms savaitėms po šio įvykio, viršininkas pasi- 
kvietė jį į kabinetą. Jis buvo Antrojo pasaulinio karo vetera- 
nas, manantis, kad jo pareiga vadovauti trisdešimčiai raštinės 
darbuotojų patvirtina, jog jis gerokai protingesnis už savo pa- 
valdinius. Mėgindamas būti Roganui malonus jis tarė: 

— Gal šis darbas tau dabar truputį per sunkus, gal turė- 
tum imtis kokio fizinio darbo, pavyzdžiui, padirbėti liftinin- 
ku. Žinai, ką noriu pasakyti? 

Vien dėl to, kad pasakyta buvo su gerais ketinimais, šie 
žodžiai Roganui sukėlė apmaudą. Kaip neįgalus veteranas jis 
turėjo teisę apskųsti savo atleidimą. Personalo viršininkas per 
susitikimą jam nepatarė taip elgtis. 

— Galime įrodyti, kad nesi pakankamai sumanus dirbti 
tą darbą, — tarė jis Roganui. — Turime tavo valstybinės tarny- 
bos egzamino įvertinimus, ir jų vos pakanka eiti šias pareigas. 
Todėl manau, kad pasielgtum išmintingai, jei dėl sveikatos 
pasitrauktum iš valstybinės tarnybos. Tada, jei pasimokytum 
vakarinėje, gal tau sektųsi geriau. 

Roganas buvo taip priblokštas, kad pratrūko juoktis. 
Pagalvojo, kad tikriausiai byloje trūksta duomenų arba kad 
šie žmonės mano, jog jis pildydamas anketas juos suklastojo. 
Taip ir bus, pagalvojo jis, matydamas, kaip jam šypsomasi. 
Mano, kad suklastojo dokumentus apie savo išsilavinimą. 
Roganas vėl nusijuokė ir išėjo iš personalo viršininko kabi- 
neto, iš pastato, iš žeidžiančio nuobodaus darbo, kurio net 
nepajėgė deramai atlikti. Jis nebesugrįžo, ir po mėnesio paštu 
gavo pranešimą apie atleidimą iš darbo. Pragyvenimui liko tik 
neįgalumo pensija, kurios anksčiau neliesdavo. 

Turėdamas daugiau laisvo laiko jis daugiau gėrė. Išsinuo- 
mojo kambarį netoli Bauerio ir tapo vienu iš nesuskaičiuo- 


jamų apleistųjų, kurie leidžia dienas gerdami pigų vyną, kol 

netenka sąmonės. Po dviejų mėnesių jis vėl pateko į Veteranų 
ligoninę, šįkart kaip ligonis. Bet ne dėl galvos traumos. Dėl 
prastos mitybos jis buvo nusilpęs ir taip pavojingai paliegęs, 
kad jį galėjo pribaigti paprasčiausia sloga. 

Ligoninėje jis susidūrė su savo vaikystės draugu Filipu 
Huku, šis gydėsi opą. Tad kaip tik Hukas, dabar advokatas, 
ir surado Roganui pirmąjį darbą su kompiuteriais. Kaip tik 
Hukas vėl privertė Roganą užmegzti šiokį tokį ryšį su žmoni- 
ja, primindamas jam turėtą talentą. 

Bet grįžti teko ilgai ir sunkiai. Šešis mėnesius Roganas 
praleido ligoninėje, tris pirmuosius gydėsi nuo alkoholizmo. 
Kitus tris mėnesius buvo atliekami nauji kaukolės sužalojimo 
tyrimai, taip pat specialūs proto nuovargio bandymai. Pir- 
mą kartą buvo nustatyta išsami ir teisinga diagnozė: Maiklo 
Rogano smegenys išsaugojo beveik antžmogišką gebėjimą įsi- 
minti ir šiek tiek kūrybinio talento. Bet negali pakelti ilgo 
nepertraukiamo darbo ar užsitęsusios įtampos, — protas iš 
nuovargio aptemsta. Jis niekada nebegalės ilgai išbūti susi- 
kaupęs, ko reikia dirbant kūrybinį tiriamąjį darbą. Dabar net 
apie paprastas užduotis, reikalaujančias dirbti kelias valandas 
iš eilės, negalėjo būti nė kalbos. 

Užuot nuliūdinusi ši žinia Maiklą Roganą pradžiugino: 
pagaliau jis tiksliai žinojo, ką gali ir ko ne. Atlėgo ir kaltės 
jausmas, nes jau nebebuvo atsakingas už „žmonijos lobį“. Kai 
Filipas Hukas įtaisė jį dirbti vienoje iš naujai atsiradusių kom- 
piuterių įmonių, Roganas suprato, kad nesąmoningai jo protas 
sprendė kompiuterių kūrimo problemas dar nuo tada, kai jis 
Veteranų ligoninės administracijoje dirbo raštinės klerku. Tad 
greičiau nei per metus, pasitelkęs savo matematikos žinias, jis 
išsprendė daugybę techninių konstravimo užduočių. Hukas 
pareikalavo, kad įmonė priimtų Roganą dalininku, ir tapo 

jo finansų patarėju. Per kitus kelerius metus Rogano kom- 
piuterių įmonė pateko tarp dešimties geriausių šalyje. Paskui 
įmonės akcijos buvo pasiūlytos biržai, ir per metus jų kaina 
išaugo trigubai. Roganas išgarsėjo kaip šios srities genijus ir 
buvo pakviestas būti administracinių procedūrų konsultan- 
tu, kai atskiri aptarnaujantys departamentai buvo jungiami į 
Gynybos departamentą. Be to, jis tapo milijonieriumi. Praė- 
jus dešimčiai metų po karo jis sulaukė sėkmės, nors negalėjo 
dirbti ilgiau nei valandą per dieną. 

Filipas Hukas rūpinosi visais jo verslo reikalais ir tapo 
geriausiu draugu. Huko žmona bandė sudominti Roganą 
savo netekėjusiomis draugėmis, bet nė viena pažintis nevirto 
rimta. Jo nepaprasta atmintis vis dar veikė jo nenaudai. Ne- 
tikusiomis naktimis jis vis dar girdėdavo Kristiną, klykiančią 
Miuncheno teisingumo rūmuose. O ant sėdmenų vėl jusdavo 
drėgną lipnumą, septyniems tardytojams stebint jį ir nieki- 
namai šypsantis. Jis niekada negalės pradėti naujo gyvenimo, 
manė Roganas, tik ne su kita moterimi. 


Per tuos metus Roganas sekė visus karo nusikaltėlių teis- 
mo procesus, vykusius pokario Vokietijoje. Užsisakė paslaugą 
gauti Europos laikraščių iškarpas, o kai pradėjo gauti išmokas 
už išradimą, Berlyne pasamdė privačią seklių agentūrą, kuri 
jam siuntė visų teisiamų karo nusikaltėlių nuotraukas, kad 
ir kokio žemo rango jie būtų buvę. Regis, beviltiška užduo- 
tis — surasti septynis vyrus, kurių vardai nežinomi ir kurie 
tikrai iš paskutiniųjų stengėsi likti nepastebėti tarp milijonų 
Europos žmonių. 

Lūžis įvyko, kai privačių seklių agentūra atsiuntė jam 
orios išvaizdos Austrijos miesto valdininko nuotrauką su už- 
rašu: „Albertas Moltkė išteisintas. Nepaisant buvusių ryšių su 

naciais, jis lieka renkamame poste.“ Tai buvo vieno iš jo ieš- 
komų septynių vyrų veidas. 

Roganas niekad sau neatleido, kad antrojo fronto atida- 
rymo dieną perduodamas radijo pranešimus buvo neatsargus, 
neatleido to neatidumo, kuris padėjo atskleisti ir sunaikinti 
jo pogrindžio grupę. Bet jis iš to pasimokė. Dabar veikė at- 
sargiai ir kuo tiksliausiai. Seklių firmai Vokietijoje padidino 
užmokestį ir liepė metus atidžiai sekti Molrkę. Besibaigiant 
tam laikui jis turėjo dar tris nuotraukas su vardais ir adresais, 
dar tris dosjė vyrų, Miuncheno teisingumo rūmuose nužu- 
džiusių jo žmoną ir kankinusių jį patį. Vienas buvo Karlas 
Pfanas, užsiimantis Hamburge eksportu ir importu. Kiti du 
buvo broliai Erikas ir Hansas Fraislingai, Vakarų Berlyne tu- 
rintys automobilių dirbtuves ir degalinę. Roganas nusprendė, 
kad išmušė jo valanda. 

Jis ruošėsi labai rūpestingai. Sutvarkė taip, kad įmonė 
paskirtų jį prekybos Europoje atstovu ir parašytų rekomenda- 
cinius laiškus kompiuterių įmonėms Vokietijoje ir Austrijo- 
je. Nebijojo būti atpažintas. Siaubingas sužeidimas ir kančių 
metai gerokai pakeitė jo išvaizdą, be to, jis buvo miręs. Jo 
tardytojai žinojo, kad nužudė kapitoną Maiklą Roganą. 

Roganas nuskrido lėktuvu į Vieną ir ten įkūrė savo verslo 
štabą. Užsiregistravo viešbutyje Sacher, skaniai pavakarienia- 
vo, desertui suvalgė gabalėlį pagarsėjusio Sacbertorte* ir plačiai 
žinomame Raudonajame bare išgėrė brendžio. Paskui vaikš- 
čiojo sutemų gaubiamomis gatvėmis, klausydamas iš kavinių 
sklindančios citrų muzikos. Vaikščiojo ilgai, kol pagaliau atsi- 
palaidavo ir galėjo grįžti į kambarį miegoti. 


* Gerai žinomas šokoladinis tortas, gaminamas tik Vienoje ir Zalcburge 
(vert. past.). 

Per kitas dvi savaites dviejose kompiuterių įmonėse su- 
tiktų draugiškų austrų padedamas Roganas gavo kvietimus 
į svarbius Vienos pobūvius. Pagaliau savivaldybės surengta- 
me pokylyje, kuriame turėjo apsilankyti miesto valdininkai, 
jis sutiko Albertą Moltkę. Nustebo pamatęs, kaip tas vyras 
pasikeitęs. Nuo gero gyvenimo ir puikaus maisto veidas su- 
švelnėjęs. Žili sidabriniai plaukai. Visa kūno laikysena bylojo 
apie išorinį politiko mandagumą. O į parankę buvo įsikibusi 
žmona, liekna, maloni moteris, aiškiai už jį daug jaunesnė ir 
aiškiai labai jį įsimylėjusi. Pastebėjęs į jį įsispitrijusį Roganą, 
Moltkė mandagiai linktelėjo, tarsi sakytų: „Taip, dėkui, kad 
už mane balsavote. Be abejo, aš puikiai jus prisimenu. Ateikite 
bet kada į mano biurą.“ Tai buvo prityrusio politiko linktelė- 
jimas. Nenuostabu, kad išvengė bausmės teisiamas kaip karo 
nusikaltėlis, pamanė Roganas. Ir pasidžiaugė žinodamas, kad 
būtent išteisinimas ir dėl to laikraščiuose pasirodžiusi nuo- 
trauka Albertą Moltkę pasmerkė mirčiai. 


Albertas Moltkė linktelėjo nepažįstamajam, nors jį kama- 
vo pėdų skausmas ir visa širdimi jis troško būti namuose prie 
židinio, gerti juodą kavą ir valgyti Sacbertorte. Šitie priėmi- 
mai — tikra nuobodybė, bet juk Pzržei turi kaip nors surinkti 
lėšų rinkimams. O jis savo kolegoms liko skolingas, nes jie 
taip ištikimai jį palaikė pastaraisiais neramiais metais. Molt- 
kė pajuto, kaip žmona Ursula spustelėjo jam ranką, ir dar 
kartą linktelėjo nepažįstamam vyrui, neaiškiai jausdamas, kad 
jis — svarbus asmuo, kai kas, ką jis turėtų geriau prisiminti. 

Taip, Partei ir jo brangi Ursula pagelbėjo jam, apkaltin- 
tam karo nusikaltimais. O kai buvo išteisintas, paaiškėjo, kad 
tas teismo procesas — didžiausia jo sėkmė. Laimėjo rinkimus 
į vieną iš vietos tarybų, ir jo, kaip politiko, ateitis, nors neil- 

gam, buvo užtikrinta. Puikiai pagyvens. Bet paskui, kaip vi- 
sada, šmėstelėjo nerimą kelianti mintis: o jei Partei ir Ursula 
sužinotų, kad kaltinimai buvo teisingi? Ar žmona vis dar jį 
mylėtų? Ar paliktų jį, jei sužinotų tiesą? Ne, ji niekada nepa- 
tikėtų, kad jis būtų galėjęs padaryti tokius nusikaltimus, kad 
ir kokie būtų įrodymai. Jis pats vos galėjo tuo patikėti. Anuo- 
met jo būta kitokio žmogaus: kietesnio, šaltesnio, stipresnio. 
Tais laikais reikėjo būti tokiam, jei norėjai išlikti. Ir vis dėl- 
to... Ir vis dėlto... Kaip taip galėjo būti? Kai lovelėse apkam- 
šydavo du mažus savo vaikus, kartais nesiryždavo jų paliesti 
rankomis. Šitos rankos negali prisiliesti prie tokio tyrumo. 
Bet prisiekusieji jį paleido. Išteisino pasvėrę visus įrodymus, 
ir nebegalima dar kartą jo teisti. Pagal įstatymą jis, Albertas 
Moltkė, amžiams liko nekaltas. Ir vis dėlto... vis dėlto... 

Prie jo artinosi nepažįstamasis. Aukštas, tvirtai sudėtas 
vyras keistos formos galva. Gražus, juodaplaukis vokietis. Bet 
tada Albertas Moltkė pastebėjo puikiai pasiūtą kostiumą. Ne, 
šis žmogus aiškiai amerikietis. Po karo, tvarkydamas verslo 
reikalus, Moltkė buvo sutikęs jų daugybę. Jis nusišypsojo 
sveikindamasis ir pasisuko norėdamas pristatyti žmoną, bet 
ji buvo paėjusi kelis žingsnius į šalį ir su kažkuo kalbėjosi. 
O amerikietis jau prisistatė. Vardas skambėjo panašiai kaip 
Rogaras, ir Moltkei pasirodė šiek tiek pažįstamas. 

— Sveikinu su paaukštinimu tarnyboje. Ir sveikinu dėl 
kiek anksčiau paskelbto išteisinimo. 

Moltkė mandagiai šyptelėjo. Jis išklojo savo įprastą 
kalbelę: 

— Patriotiškai nusiteikę prisiekusieji atliko savo pareigą ir, 
mano laimei, balsavo už nekaltą vokietį. 

Jie kurį laiką šnekučiavosi. Amerikietis užsiminė, kad 


norėtų pasinaudoti teisine pagalba pradedant kompiuterių 

verslą. Moltkė susidomėjo. Suprato, kad iš tiesų amerikietis 
turi omenyje, jog norėtų išvengti kai kurių miesto mokesčių. 
Iš patirties žinodamas, kad taip galėtų praturtėti, paėmė ame- 
rikietį už parankės ir tarė: 

— Gal truputį pakvėpuokime grynu oru ir šiek tiek pasi- 
vaikščiokime? 

Amerikietis nusišypsojo ir linktelėjo. Moltkės žmona ne- 
matė, kaip juodu išėjo. 

Einant gatve amerikietis paprastai paklausė: 

— Ar prisimenat mano veidą? 

Moltkė vyptelėjęs atsakė: 

— Mielas pone, atrodote matytas, bet juk aš sutinku dau- 
gybę Žmonių. 

Jis truputį nekantravo, norėjo, kad amerikietis greičiau 
pereitų prie reikalo. Šiek tiek nerimaudamas Moltkė suvokė, 
kad dabar jie eina tuščia alėja. Tada amerikietis palinko prie 
pat Moltkės ausies ir kai ką sušnibždėjo; tai išgirdus Moltkės 
širdis beveik sustojo. 

— Ar prisimeni Rožių pirmadienį 1945-aisiais? Miunche- 
ne? Teisingumo rūmuose? 

Tada Moltkė prisiminė veidą ir nenustebo, kai amerikie- 
tis tarė: 

— Mano pavardė Roganas. 

Kartu su apėmusia baime jį užliejo ir neįveikiama gėda, 
tarsi pirmą kartą būtų tikrai patikėjęs savo kalte. 

Iš Moltkės akių Roganas suprato, kad buvo atpažintas. 
Jis vedėsi mažą žmogelį alėja toliau jausdamas, kaip po jo ran- 
ka dreba Moltkės kūnas. 

— Aš tavęs nenuskriausiu, — tarė jis. — Tik noriu šiek tiek 


informacijos apie kitus vyrus, tavo draugus. Žinau Karlą Pfa- 

ną ir brolius Fraislingus. Kaip vadinosi kiti trys vyrai ir kur 
galiu juos rasti? 

Moltkė buvo apimtas siaubo. Jis ėmė nevikriai bėgti alėja 
tolyn. Roganas bėgo greta lengvai šuoliuodamas, tarytum du 
vyrai būtų išbėgę pasimankštinti. Artėdamas prie kairio aus- 
tro šono Roganas iš per petį kabančio dėklo išsitraukė valte- 
rį. Bėgdamas ant vamzdžio uždėjo slopintuvą. Nejautė jokio 
gailesčio, nesvarstė apie jokį pasigailėjimą. Moltkės nuodėmės 
buvo įsirėžusios smegenyse, tūkstantį kartų pakartotos atmin- 
tyje. Tai Moltkė šypsojosi, kai Kristina klykė kitame kam- 
baryje, tai jis sumurmėjo: „Nagi, nevaidink didvyrio vargšės 
žmonos sąskaita. Nejau nenori, kad gimtų tavo kūdikis?“ 
Toks supratingas, toks įtaigus, nors žinojo, kad Kristina jau 
mirusi. Moltkė buvo menkiausias iš jų, bet prisiminimai apie 
jį turi išblėsti. Roganas dukart iššovė Moltkei į šoną. Molrkė 
nulėkė į priekį ir žemyn, o Roganas nesiliovė bėgęs; išbėgo iš 
alėjos ir įsuko į pagrindinę gatvę. Kitą dieną lėktuvu išskrido 
į Hamburgą. 

Hamburge nesunkiai pavyko rasti Karlą Pfaną. Pats žiau- 
riausias iš tardytojų, Pfanas veikė taip gyvuliškai, kad Roganas 
jį niekino mažiau nei kitus. Pfanas elgėsi pagal savo tikrąją 
prigimtį. Jis buvo paprastas, kvailas ir žiaurus. Jį žudydamas 
Roganas juto mažesnę neapykantą nei žudydamas Moltkę. 
Viskas vyko tiksliai pagal planą. Ne pagal planą įvyko tik 
susitikimas su vokietaite Rozali, kvepiančia gėlėmis, keistai 


bejausmę ir nepadoriai tyrą. 


Dabar, gulėdamas šalia jos Hamburgo viešbučio kamba- 
ryje, Roganas ranka švelniai paglostė jos kūną. Jai viską papa- 
sakojo tvirtai žinodamas, kad ji neišduos jo, — o gal vildama- 


sis, kad taip padarys ir užbaigs jo žudikiškas paieškas. 


40 4 MARIO PUZO 


— Vis dar tau patinku? — paklausė. 

Rozali linktelėjo. Laikė prispaudusi jo ranką sau prie 
krūties. 

— Leisk tau padėti, — tarė ji. — Man niekas nesvarbu. 
Man nerūpi, ar jie mirs. Bet man rūpi tu — truputėlį. Pasiimk 
mane į Berlyną ir padarysiu viską, ko iš manęs norėsi. 

Roganas žinojo, kad ji kalba rimtai. Pažvelgė jai į akis, ir 
jį sutrikdė jose atsivėręs vaikiškas tyrumas ir emocinė tuštu- 
ma, tarytum žudyti ir mylėtis jai būtų vienodai leistina. 

Nutarė pasiimti ją kartu. Jam patiko turėti ją šalia, ir ji 
tikrai galėtų padėti. Be to, regis, nebuvo nieko — nei daikto, 
nei žmogaus, — kuris jai rūpėtų. O į tikrąją egzekuciją jis jos 
nepainios. 

Kitą dieną nusivedė ją į Esplanade ir į Baseler Hospitz pa- 
sažą apsipirkti. Nupirko jai du naujus drabužių komplektus, 
kurie išryškino jos blyškiai rausvą odą ir akių mėlį. Juodu 
sugrįžo į viešbutį, susikrovė daiktus ir po vakarienės sėdo į 
naktinį lėktuvą, skrendantį į Berlyną. 


4 SKYRIUS 


Praėjus keliems mėnesiams nuo karo pabaigos, Roganas iš 
Veteranų ligoninės Jungtinėse Valstijose buvo nuskraidintas į 
Jungtinių Valstijų žvalgybos štabą Berlyne. Ten buvo paprašy- 
tas pažiūrėti į kelis įtariamus karo nusikaltėlius ir pasakyti, ar 
kurie nors iš jų kankino jį Miuncheno teisingumo rūmuose. 
Jo byla Sąjungininkų karo nusikaltimų komisijos archyvuo- 
se dabar buvo pažymėta numeriu A23,486. Tarp įtariamųjų 
nebuvo nė vieno iš tų vyrų, kuriuos jis taip gerai prisiminė. 
Jis negalėjo nė vieno įvardinti, tad buvo parskraidintas atgal 
į Veteranų ligoninę. Bet keletą dienų pasibastė po miestą, po 
begalinius namų griuvėsius, kurie jam teikė kažkokio lauki- 
nio džiaugsmo. 

Per tuos metus miestas pasikeitė. Vakarų Berlyno val- 
džia nebesistengė išvalyti septyniasdešimt milijonų tonų 


griuvėsių, atsiradusių po sąjungininkų bombardavimų per 

karą. Nuolaužas jie sustūmė, suformavo nedideles dirbtines 
kalvas, paskui jas apsodino gėlėmis ir krūmeliais. Griuvėsius 
panaudojo liedami pamatus naujiems aukštiems daugiabu- 
čiams namams, pastatytiems pačiu šiuolaikiškiausiu erdvę 
tausojančiu stiliumi. Dabar Berlynas tapo milžinišku plieno 
pilkumo žiurkių labirintu iš akmens, o naktimis tas labirin- 
tas atverdavo pačius ydingiausius blogio lizdus, pagimdytus 
karo nusiaubtos Europos. 

Roganas ir Rozali apsigyveno viešbutyje Kempinski, esan- 
čiame Kurfiurstendamo prospekto ir Fazanų gatvės kampe, 
tikriausiai pačiame elegantiškiausiame Vakarų Vokietijos vieš- 
butyje. Tada paskambino į kelias firmas, su kuriomis jo įmonė 
turėjo verslo reikalų, ir susitarė dėl susitikimo privačioje seklių 
agentūroje, kuriai jau penkerius metus mokėjo už darbą. 

Pirmųjų pietų Berlyne jis nusivedė Rozali į restoraną 
Ri:z, kuriame buvo tiekiamas puikiausias rytietiškas maistas. 
Pralinksmėjo pamatęs, kad Rozali valgo daug ir gardžiuojasi. 
Jie užsisakė paukščių lizdų sriubos, kuri atrodė kaip smege- 
nys, suraizgytos iš kažkokių augalų ir išteptos juodu krauju. 
Jai labiausiai patiko patiekalas iš sumaišytų raudonų omaro 
gabaliukų, didelių baltų kiaulienos gabalų ir rudų, muskato 
riešutais paskanintų jautienos juostelių, bet jai buvo skanu ir 
ant grotelių kepti šonkauliukai, ir vištiena su minkštais špa- 
raginiais žirniais. Ji paragavo jo valgomų krevečių su juodųjų 
pupelių padažu ir pritariamai linktelėjo. Prie visų šių valgių 
buvo patiektos kelios keptų ryžių porcijos ir daugybė puode- 
lių karštos arbatos. Tai buvo gausūs pietūs, bet Rozali juos 
sudorojo be jokių pastangų. Ji neseniai buvo atradusi, kad 
pasaulyje yra ir kitokio maisto, ne tik duona, mėsa ir bulvės. 
Matydamas jos pasitenkinimą Roganas šypsodamasis stebėjo, 
kaip ji išvalgo viską iš sidabruotų pusdubenių. 

Po pietų jie patraukė Kurfiurstendamo prospektu apsi- 
pirkti; artėjant prie Berlyno sienos, ryškiai apšviestos prospek- 
to parduotuvių vitrinos blanko ir virto pilkais tuščiais krautu- 
vėlių fasadais. Roganas nupirko Rozali brangų auksinį rankinį 
laikrodį su patogiu brangakmeniais nusagstytu dangteliu, ku- 
ris nuslinkdavo į šalį, kai savininkas norėdavo sužinoti laiką. 
Rozali suspiegė iš džiaugsmo, o Roganas ironiškai pamanė, 
kad kelias į vyro širdį eina per skrandį, o kelias į moters širdį 
grįstas dovanomis. Bet kai ji pasilenkė jo pabučiuoti, kai ant 
lūpų pajuto jos švelnią virpančią burną, cinizmas išgaravo. 

Tą vakarą jis ją nusivedė į „Eldorado“ klubą, kuriame 
padavėjai buvo persirengę merginomis, o merginos apsiren- 
gusios kaip vyrai. Paskui toliau, į „Šeršele Fam“, kuriame 
dailios merginos nusirenginėjo ant scenos taip kasdieniškai, 
tarsi būtų savo asmeniniuose miegamuosiuose, intymiai ran- 
gydamosi ir vulgariai kasydamosi. Galiausiai merginos šoko 
prieš milžiniškus veidrodžius mūvėdamos tik ilgas juodas 
kojines ir ant galvų dėvėdamos koketiškas raudonas kepu- 
raites. Vakarą Roganas ir Rozali baigė „Kubile“ Niurnbergo 
gatvėje. Gėrė šampaną ir rankomis valgė mažas storas baltas 
dešreles iš didelių pusdubenių, o pirštus šluostėsi į staltiesę 
kaip ir visi kiti. 

Kai sugrįžo į viešbučio numerį, Roganas vos tramdė geis- 
mą. Jis norėjo tučtuojau mylėtis, bet Rozali juokdamasi jį at- 
stūmė ir dingo miegamajame. Nusivylęs Roganas nusivilko 
švarką, nusirišo kaklaraištį ir prie nedidelio bariuko, įrengto 
kaip ir kiekviename numeryje, pradėjo ruošti gėrimą. Po ke- 
lių minučių išgirdo Rozali šaukiant „Maiklai“ savo švelniu, 
beveik paaugliškai mielu balsu. Jis atsigręžė į ją. 

Ant savo šviesių plaukų ji buvo užsidėjusi naują skry- 


bėlaitę, kurią jis jai nupirko Hamburge, dailų kūrinį iš žalio 

kaspino. Kojos aptemptos ilgomis juodomis tinklo kojinė- 
mis, beveik siekiančiomis šlaunų viršų. Tarp žalios skrybė- 
laitės ir juodų kojinių buvo Rozali — gyva. Ji lėtai artėjo 
prie jo šypsodama ta įdėmia laiminga šypsena, kokia šypsosi 
aistros apimta moteris. 

Roganas ištiesė į ją rankas. Ji išslydo iš jo glėbio, ir jis 
nusekė paskui ją į miegamąjį, paskubomis plėšdamas nuo sa- 
vęs drabužius. Kai šį kartą ištiesė į ją rankas, ji neatsitraukė. 
Tada juodu atsidūrė didžiulėje lovoje ir jis užuodė rožėmis 
kvepiantį jos kūną, jautė aksominę it žiedlapiai odą abiem 
grimztant į meilės verpetą, kuris nuslopino naktinį Berlyno 
triukšmą, gailų zoologijos sode — Tiergarten — įkalintų gyvū- 
nų stūgavimą visai po jų langais ir vaiduokliškus žudynių bei 
keršto vaizdus, neduodančius ramybės pažeidžiamoms Roga- 


no smegenims. 


S SKYRIUS 


Roganas norėjo, kad pirmasis jo susitikimas su broliais Frais- 
lingais būtų kasdieniškas. Kitą dieną jis išsinuomojo merse- 
desą, nuvažiavo į brolių degalinę ir paprašė patikrinti auto- 
mobilį. Jį aptarnavo Hansas Fraislingas, o nuėjęs į kontorą 
apmokėti sąskaitos Roganas pamatė Eriką, sėdintį odinėje 
kėdėje ir tikrinantį tepalų atsargų sąskaitas. 

Abu broliai gražiai senstelėjo, — gal todėl, kad grožiu 
nepasižymėjo. Amžius sugriežtino jų suglebusias klastingas 
burnas, lūpos tapo plonesnės. Jie dailiau rengėsi ir ne taip ne- 
švankiai kalbėjo. Bet klasta išliko, nors dabar tai buvo smul- 
kios vagystės, ne žmogžudystės. 

Tą pačią dieną mersedesą buvo patikrinusi nuomos agen- 
tūra ir jo būklė nekėlė abejonių. Bet Hansas Fraislingas pač- 
mė dvidešimt markių už smulkų mechaninį remontą ir pasa- 


kė Roganui, kad reikia keisti ventiliatoriaus dirželį. Roganas 

nusišypsojo ir paprašė jį pakeisti. Kol dirželis buvo keičiamas, 
jis šnekučiavosi su Eriku ir užsiminė, kad dirba kompiute- 
rių versle ir Berlyne kurį laiką užtruks. Apsimetė nepastebė- 
jęs sukto godaus susidomėjimo Eriko Fraislingo veide. Kai 
Hansas atėjo ir pranešė, kad ventiliatoriaus dirželis pakeistas, 
Roganas paliko jam nemažai arbatpinigių ir nuvažiavo. Pasta- 
tęs mersedesą prie viešbučio, patikrino po variklio dangčiu. 
Dirželis nebuvo pakeistas. 

Roganas užsibrėžė kas kelios dienos užvažiuoti mersedesu 
į degalinę. Nors pardavinėdami jam degalus ir tepalus broliai 
sukčiavo, abu Fraislingai elgėsi nepaprastai draugiškai. Roga- 
nas suprato, kad jie nori reikalus pakreipti kita vaga, ir klausė 
savęs, kas tai galėtų būti. Nebuvo jokių abejonių, kad jie laiko 
jį mulkiu. Bet, manė, ir jis turi tam tikrų ketinimų jų atžvil- 
giu. Tačiau prieš nužudydamas turės išgauti iš jų kitų trijų 
vardus ir gyvenamąsias vietas, ypač pagrindinio tardytojo. Kol 
kas jis nenorėjo pasirodyti susirūpinęs ir jų nubaidyti. Švaistė- 
si pinigais kaip jauku ir laukė, kada Fraislingai ko nors imsis. 

Kitą savaitgalį, ankstyvą sekmadienio pavakarę, jam pa- 
skambino iš viešbučio registratūros ir pranešė, kad į jo kamba- 
rį norėtų užeiti du vyrai. Roganas nusišypsojo Rozali. Broliai 
užkibo ant meškerės. Bet Rogano laukė netikėtumas. Tie du 
vyrai buvo nematyti. Tiksliau, vienas nepažįstamas. Aukštes- 
nįjį iš jųdviejų Roganas beveik iškart pažino — Artūras Beilis, 
Amerikos žvalgybos agentas, kuris daugiau nei prieš devyne- 
rius metus Berlyne klausinėjo Roganą apie jam įvykdytą eg- 
zekuciją ir prašė nurodyti įtariamuosius. Rodydamas savo as- 
mens dokumentą Beilis tyrinėjo Roganą abejingu žvilgsniu. 

— Ką tik skaičiau jūsų bylą, pone Roganai, — tarė Bei- 
lis. — Atrodote visiškai kitaip nei nuotraukose. Iš pradžių vėl 


jus pamatęs visai neatpažinau. 

— Kada tai įvyko? — paklausė Roganas. 

— Prieš savaitę Fraislingų degalinėje, — tarė Beilis. Jis buvo 
tipiškas išstypęs išeivis iš vidurinės JAV dalies, tęsiama tartis 
neleido abejoti amerikietiška jo kilme, kaip ir drabužiai bei 
laikysena. Roganas nusistebėjo nematęs jo degalinėje. 

Beilis švelniai jam nusišypsojo. 

— Manome, kad Fraislingai yra Rytų Vokietijos agentai, 
toks jų papildomas užsiėmimas. Jie sukčiai. Tad kai ten pasi- 
rodei ir ėmei bičiuliautis, patikrinome tave. Paskambinome į 
Vašingtoną, patikrinome vizas ir visa kita. Paskui sėdau ir per- 
skaičiau tavo bylą. Dar kai kas užkliuvo, tad perverčiau senus 
laikraščius. Ir pagaliau viską supratau. Tau pavyko atsekti tą 
septynetą iš Miuncheno, ir dabar sugrįžai jų nudėti. Vienoje 
buvo Moltkė, Hamburge — Pfanas. Broliai Fraislingai tavo 
sąraše — tolesni eilėje, tiesa? 

— Aš čia atvykau pardavinėti kompiuterių, — atsargiai tarė 
Roganas. — Tai ir viskas. 

Beilis gūžtelėjo pečiais. 

— Man nesvarbu, ką darai; nesu atsakingas už teisėtvar- 
ką šioje šalyje. Bet dabar tau sakau: šalin rankas nuo brolių 
Fraislingų. Įdėjau daug laiko, kol surinkau jų kaltės įrodymų, 
ir kai pabaigsiu, išardysiu visą Rytų Vokietijos šnipų tinklą. 
Nenoriu, kad juos nudėtum ir paliktum mane be pėdsakų. 

Staiga Roganui paaiškėjo, kodėl broliai Fraislingai elgiasi 
su juo taip draugiškai. 

— Ar jie mėgina gauti iš manęs informacijos apie naujus 
kompiuterius? — paklausė jis Beilio. 

— Nenustebčiau, — atsakė šis. — Kompiuterius — ypač 
naujus — draudžiama siųsti į komunistines šalis. Bet dėl to 
nesijaudinu; žinau, ką nori jiems padovanoti. Ir perspėju: jei 


taip padarysi, tapsi mano priešu. 

Roganas abejingai į jį stebeilijosi. 

— Nežinau, apie ką kalbi, bet paklausyk mano patarimo: 
nesipainiok man kelyje, nes tiesiog tave pervažiuosiu. O man 
tu nė velnio negali padaryti. Mano ryšiai eina tiesiai į Pen- 
tagoną. Jiems mano naujieji kompiuteriai svarbesni nei bet 
koks mėšlas, kurį galima išpešti nė surūdijusio skatiko never- 
tu šnipų aparatu. 

Beilis pažvelgė į jį mąsliu žvilgsniu, paskui tarė: 

— Gerai, tavęs paliesti negalime, o kaip tavo draugė? — Jis 
linktelėjo galva į ant sofos sėdinčią Rozali. — Velniai rautų, jai 
tikrai galime pridaryti šiek tiek nemalonumų. Tiesą sakant, 
vienas telefono skambutis, ir tu daugiau jos nepamatysi. 
| — Kokį velnią čia pliurpiate? 

Liesas Beilio veidas įgavo tariamai nustebusią išraišką. 

— Ji tau nesakė? Prieš šešis mėnesius ji pabėgo iš psichia- 
trinės ligoninės netoli Šiaurės jūros. 1950 metais jai diagno- 
zuota šizofrenija. Valdžia vis dar jos ieško — nelabai smarkiai, 
bet ieško. Vienas telefono skambutis, ir policija ją paims. Ne- 
pamiršk to. — Beilis nutilo, paskui lėtai tarė: — Pranešiu, kai 
tie du vyrukai mums bus nebereikalingi. Kodėl tau jų nepra- 
leidus ir nenusivijus kitų, dar likusių? 

— Nes nežinau, kas tie trys kiti. Tikiuosi, broliai Fraislin- 
gai man pasakys. 

Beilis papurtė galvą. 

— Jie kieti ir neprabils, nebent dosniai atsidėkosi. Verčiau 
palik tai mums. 

— Ne, — atsakė Roganas. — Turiu garantuotą metodą. Pri- 
versiu juos kalbėti. Tada paliksiu jums. 

— Nemeluok, pone Roganai. Žinau, kaip juos paliksi. — 


Jis ištiesė ranką Roganui. — Atlikau savo tarnybinę pareigą, 

bet perskaitęs tavo bylą turiu palinkėti tau sėkmės. Saugokis 
tų brolių Fraislingų, jie — porelė suktų šunsnukių. 

Beiliui ir tyliam jo partneriui uždarius duris, Roganas 
pasisuko į Rozali. 

— Ar tiesa, ką jie sakė apie tave? 

Rozali sėdėjo tiesi, rankas sunėrusi ant kelių. Jos akys 
žvelgė tiesiai į Roganą. 


— Taip, — tarė ji. 


Tą vakarą juodu niekur nėjo. Roganas užsakė į kambarį 
maisto ir šampano, o pavalgę jie atsigulė. Rozali padėjo savo 
auksinę galvutę jam ant rankos ir vis užsitraukdavo dūmo 
nuo jo cigaretės. 

— Nori, kad papasakočiau? — paklausė. 

— Jei pati nori, — atsakė Roganas. — Žinai, tikrai nesvar- 
bu, kad sergi. 

— Dabar aš sveika, — tarė ji. 

Roganas ją švelniai pabučiavo. 

— Žinau. 

— Noriu tau papasakoti, — tarė ji. — Gal paskui manęs 
nebemylėsi, bet noriu papasakoti. 

— Nesvarbu, — atkakliai tvirtino Roganas, — tai tikrai 
nesvarbu. 

Rozali ištiesė ranką ir užgesino lempelę ant stalelio prie 


lovos. Kalbėti tamsoje jai buvo lengviau. 

Kaip ji verkė tą baisią 1945 metų pavasario dieną. Pasaulio 
pabaiga užgriuvo, kai ji tebuvo svajojanti keturiolikmetė pa- 
nelytė. Ją nusinešė didžiulis karo slibinas. 

Tą rytą ji anksti išėjo iš namų padirbėti šeimos nuomo- 
jamame sodelyje gimtojo Bublingshauzeno miestelio Hesene 
pakrašty. Paskui, jai kasant juodą dirvožemį, visą žemę apgau- 
bė didžiulis šešėlis. Ji pažvelgė į viršų ir pamatė neaprėpiamą 
lėktuvų armadą, užtemdžiusią saulę, ir išgirdo griaudėjant 
bombas, nukritusias iš jų ant Veclaro optinių prietaisų ga- 
myklos. Paskui bombos tarsi iš stiklinės besiliejantis vanduo 
pasipylė ant jos niekuo dėto viduramžių miestuko. Siaubingai 
išgąsdinta mergaitė įsikniaubė veidu į purų sliekų pilną dirvo- 
žemį, o žemė tuo metu pašėlusiai drebėjo. Kai danguje liovėsi 
dundėti griaustinis ir nuo saulės nuslinko šešėlis, ji nuskubėjo 


atgal į Bublingshauzeno centrą. 

Jis degė. Imbieriniai namukai it išdykusio vaiko padegti 
žaislai lydėsi ir virto pelenais. Rozali bėgo gėlėmis apsodinto- 
mis gatvėmis, pažinotomis visą gyvenimą, rinkdamasi kelią 
tarp rusenančių nuolaužų. Tai sapnas, galvojo ji; kaip gali visi 
nuo vaikystės pažįstami namai taip greitai išnykti? 

Paskui ji pasuko gatve, kuri vedė prie jos namų Hinter- 
gasse, ir ji išvydo eilę apnuogintų kambarių, išsirikiavusių vie- 
ną po kito. Stebuklas, kad gali matyti savo kaimynų ir drau- 
gų namus, nepridengtus jokiomis sienomis: miegamuosius, 
valgomuosius, — visus išsirikiavusius prieš ją kaip vaidinimui 
ant scenos. Ten buvo ir mamos miegamasis, ir virtuvė, kurią 
pažinojo visus keturiolika savo gyvenimo metų. 

Rozali žengė prie įėjimo, bet jai sukliudė kalnas griuvė- 
sių. Ji pamatė iš milžiniškos dulkėmis virtusių plytų krūvos 
kyšančias pėdas rudais auliniais batais ir languotomis kelnė- 
mis apmautas kojas, kurios priklausė jos tėvui. Matė kitus 
kūnus, apneštus raudonomis ir baltomis dulkėmis; paskui 
išvydo ranką, su nebylia kančia rodančią į dangų, — ant vie- 
no papilkėjusio piršto buvo auksinė pynutė — vestuvinis ma- 
mos žiedas. 

Apstulbusi Rozali susmuko ant griuvėsių. Nejautė jokio 
skausmo, jokio sielvarto, tik keistai apmirė. Slinko valan- 
dos. Buvo pradėję temti, kai išgirdo nenutrūkstamą plieno 
žlegėjimą per sutrupintus akmenis. Pakėlusi galvą ji pamatė 
ilgą amerikiečių tankų virtinę, it gyvatė šliaužiančią per tai, 
kas liko iš Bublingshauzeno. Tankai pervažiavo per miestą ir 
viskas nutilo. Tada išniro nedidelis brezentu dengtas kariš- 
kas sunkvežimis. Jis sustojo ir nuo vairuotojo sėdynės nušoko 
jaunas amerikiečių kareivis. Jis buvo šviesiaplaukis ir skaisčia- 
veidis. Priėjo prie jos ir laužyta vokiečių kalba paklausė: 


— Ei, Liebcben, nori važiuoti su mumis? 

Kadangi nebuvo daugiau ką daryti, nes visi jos pažįs- 
tami žmonės buvo negyvi, o daržas, kurį tą rytą pasodino, 
derliaus neduos dar daug mėnesių, Rozali nuėjo su kareiviu 
į jo sunkvežimį. 

Jie važiavo iki sutemų. Tada šviesiaplaukis kareivis nu- 
sivedė ją į sunkvežimio galą ir liepė gultis ant krūvos karei- 
viškų antklodžių. Pats priklaupė greta. Atidarė ryškiai žalią 
dėžutę ir padavė kietą apvalų sūrį ir gabalėlį šokolado. Tada 
atsigulė šalia. 

Jis buvo šiltas, ir Rozali žinojo, kad kol junta šią šilu- 
mą, ji nemirs, negulės po smilkstančia plytų nuolaužų krū- 
va, kur dabar guli jos mama ir tėvas. Kai jaunasis kareivis 
prie jos prisispaudė ir prie savo šlaunies ji pajuto standžią jo 
koloną, ji leido jam daryti, ką šis norėjo. Galiausiai jis pa- 
liko ją susirietusią antklodžių krūvoje, o pats nuėjo į priekį 
ir vėl ėmė vairuoti. 

Tą naktį sunkvežimis sustojo ir kiti kareiviai ėjo į galą pa- 
gulėti su ja ant antklodžių. Ji dėjosi mieganti ir jiems taip pat 
leido daryti, ką jie panorėjo. Rytą sunkvežimis važiavo toliau, 
paskui sustojo didžiulio sugriauto miesto centre. 

Čia buvo žvarbiau ir šalčiau. Rozali atpažino šiaurės drė- 
gmę, bet nors mokykliniuose vadovėliuose buvo daug skai- 
čiusi apie Brėmeną, ši neaprėpiama subombarduotų griuvėsių 
dykynė jai niekuo nepriminė garsaus pirklių miesto. 

Šviesiaplaukis kareivis padėjo jai išlipti iš sunkvežimio ir 
įvedė į pastatą, kurio apatinis aukštas dar buvo sveikas. Nu- 
sivedė į didžiulį valgomąjį, kimšte prikimštą karinės įrangos, 
kur juodoje krosnyje ūžė ugnis. Kambario kampe buvo lova 
rudomis antklodėmis. Šviesiaplaukis kareivis nusivedė ją prie 
lovos ir liepė gultis. 


— Mano vardas Rojus, — tarė jis. Paskui palinko ant jos. 

Kitas tris savaites Rozali praleido toje lovoje. Rojus ati- 
tvėrė ją pakabintomis antklodėmis, tad ji virto mažučiu asme- 
niniu kambarėliu. Jame Rozali priiminėjo nesibaigiančią pro- 
cesiją beveidžių vyrų, kurie brukdavosi į ją. Jai buvo nesvarbu. 
Ji buvo gyva ir šilta. Ji nebuvo atšalusi ir po griuvėsiais. 

Už užuolaidos, padarytos iš antklodžių, ji girdėdavo be- 
sijuokiant daugybę vyriškų balsų, girdėdavo maišomas kortas 
ir į stiklą skimbčiojančius butelius. Vienam kareiviui išėjus, 
jo vietą užimdavo kitas; naują vyrą ji visada pasitikdavo su 
šypsena ir išskėstomis rankomis. Kartą kažkuris kareiviukas 
vogčiomis dirstelėjo pro užuolaidą ir ją pamatęs švilptelėjo 
iš susižavėjimo. Keturiolikos ji buvo jau visai suaugusi, jau 
moteris. 

Kareiviai elgėsi su ja kaip su karaliene. Nešdavo jai su 
kaupu prikrautas lėkštes maisto, kokio ji nebuvo ragavusi nuo 
karo pradžios. Šis maistas, regis, kurstė jos kūną negęstančia 
aistra. Ji buvo meilės lobis, ir jie, naudodamiesi jos kūnu, ją 
lepino. Kartą šviesiaplaukis Rojus, kuris ją paėmė į savo sun- 
kvežimį, susirūpinęs tarė: 

— Nori šiek tiek pamiegoti, mažute? Tuoj išvysiu visus 
lauk. 

Bet ji papurtė galvą. Kol iš už antklodžių užuolaidos ėjo 
beveidžiai jos meilužiai, ji tikėjo, kad visa tai — sapnas: sustin- 
gęs kūnas, languotos tėvo kojos, styrančios iš griuvėsių, ranka 
su vestuviniu žiedu, rodanti į dangų. To negalėjo būti. 

Bet vieną dieną atėjo kažkokie kiti kareiviai, ant klubų 
pasikabinę pistoletus, su baltais šalmais ant galvų. Jie liepė 
jai apsirengti, tada nusivedė į sunkvežimį, kuriame buvo kitų 
jaunų merginų, — kai kurios juokavo, kitos verkė. Sunkveži- 
myje Rozali tikriausiai nualpo, nes atsipeikėjusi suprato gu- 
linti ligoninės lovoje. Lyg pro rūką ir iš labai toli matė įdėmiai 

į ją žiūrintį gydytoją. Jis vilkėjo baltą švarką, bet po juo buvo 
amerikietiška uniforma. 

Gulėdama vėsioje baltoje lovoje ji išgirdo gydytoją sa- 
kant: 

— "Tai štai gražuolė, kuri visko turi. Ir dar nėščia. Turėsi- 
me atlikti jai abortą. Tas penicilinas ir karščiavimas sunaikino 
vaisių. O toks gražus vaikelis. 

Rozali nusijuokė. Žinojo, kad sapnuoja gulėdama šalia 
savo sodo sklypelio Bublingshauzeno pakrašty ir laukdama, 
kada galės eiti pas tėvą ir mamą. Gal bus laiškas iš vyresniojo 
brolio, kuris rytuose kovėsi su Rusija. Bet jos sapnas labai 
ilgai nesibaigia. Dabar išsigando, mat sapnas pernelyg baisus. 
Ji ėmė verkti ir pagaliau iš tiesų pabudo... 

Greta jos ligoninės lovos stovėjo du gydytojai: vienas vo- 
kietis, kitas amerikietis. Amerikietis nusišypsojo: 

— Tai sugrįžai, jaunoji panelyte, o jau nedaug trūko. Ar 
gali kalbėti? 

Rozali linktelėjo. 

Amerikietis gydytojas tarė: 

— Ar žinai, kad penkiasdešimt Amerikos kareivių užkrėtei 
venerine liga? Padarei daugiau žalos nei visas vokiečių pulkas. 
Dabar sakyk, ar buvai su kareiviais dar kur nors kitur? 

Vokietis gydytojas pasilenkė išversti. Rozali pasikėlė ant 
vienos rankos, kita droviai spaudė prie krūtinės antklodę. Ji 
rimtai jo paklausė: 

— Tai čia ne sapnas? - Ji pamatė jo suglumusį žvilgsnį. 
Pradėjo verkti. — Noriu namo pas mamą, — tarė ji. — Noriu 
namo į Bublingshauzeną. 

Po keturių dienų ji buvo išsiųsta į pamišėlių namus prie 


Siaurės jūros. 

Tamsiame Berlyno viešbučio kambaryje Roganas ją pri- 
sitraukė arčiau. Dabar jis suprato jos emocinę tuštumą, jos 
akivaizdžią dorovinių vertybių stoką. 

— Ar dabar gerai jautiesi? — paklausė. 

— Taip, — atsakė ji. — Dabar gerai. 


7 SKYRIUS 


Kitą dieną Roganas mersedesu nuvažiavo į Fraislingų degalinę 
ir paprašė šiek tiek pakeisti kėbulą. Jis norėjo, kad užpakaly- 
je būtų įrengta didžiulė bagažinė, kuri nepraleistų oro. Kol 
vyko darbai, jis labai draugiškai bendravo su broliais, pasa- 
kojo jiems apie savo darbą su kompiuteriais ir kad jo įmonė 
ieško galimybės parduoti savo sumanymus šalims už geležinės 
uždangos. 

— Žinoma, teisėtai, tik teisėtai, — patikino Roganas tokiu 
balsu, kuris bylojo, kad jis taip sako tik oficialiai, bet iš tiesų 
imtųsi pelningo nesąžiningo sandėrio. 

Abu broliai suktai nusišiepė. Jie suprato. Smulkiai išklau- 
sinėjo jį apie darbą. Paklausė, ar norėtų kartu su jais kaip 
turistas apsilankyti Rytų Berlyne. Roganas buvo patenkintas. 

— Žinoma, — noriai sutiko jis ir mygo paskirti konkrečią 
datą. 


s8 4 MARIO PUZO 


Bet jie šypsojosi ir kartojo: 

— Langsam, langsam. Neskubėk, neskubėk. 

Keletą kartų jie buvo jį matę kartu su Rozali ir tirpte 
tirpo dėl jos grožio. Kartą Roganas buvo nuėjęs į kontorą 
apmokėti sąskaitos, o išėjęs pamatė Eriką Fraislingą, įkišusį 
galvą į mersedesą ir kažką įtikinamai sakantį Rozali. Jiems 
nuvažiavus Roganas paklausė: 

— Ką jis tau sakė? 

Rozali abejingai tarė: 

— Norėjo, kad su juo miegočiau ir šnipinėčiau tave. 

Roganas nieko neatsakė. Jam prie viešbučio sustabdžius 
automobilį, Rozali paklausė: 

— Kuris iš brolių su manimi kalbėjo? Koks jo vardas? 

— Erikas, — atsakė Roganas. 

Rozali meiliai nusišypsojo. 

— Kai juos žudysi, leisk man padėti nužudyti Eriką. 

Kitą dieną Roganas įtemptai dirbo — pats darė mersede- 
so pakeitimus. Likusią savaitės dalį praleido važinėdamas po 
Berlyną ir regzdamas planus. Kaip privers brolius Fraislingus 
išduoti jam kitus tris vyrus? Vieną dieną jis pravažiavo pro 
didžiulę pagrindinės Berlyno geležinkelio stoties automobilių 
aikštelę. Čia stovėjo tūkstančiai automobilių. Roganas šypte- 
lėjo. Puikios kapinės. 

Norėdamas padaryti prasto skonio išlaidautojo įspūdį, 
kas savo ruožtu bylotų apie dorovinį sugedimą, Roganas kas 
vakarą vedėsi Rozali į brangius abejotinos reputacijos nakti- 
nius klubus. Žinojo, kad jį kruopščiai tyrinės broliai Fraislin- 
gai, o gal net Rytų Vokietijos kontržvalgybos aparatas. 

Kai Fraislingai jam ir Rozali parūpino turistinę Rytų 
Berlyno vizą, jis tikėjosi, kad tuomet bus užmegztas ryšys. 
Savo kišenėje turėjo pluoštą parduoti paruoštų kompiuterių 

projektų. Bet niekas nebandė užmegzti ryšio. Juodu aplankė 
betoninį vadavietės bunkerį, kuriame mirė Hitleris. Rusai 
buvo mėginę jį susprogdinti, bet betono sienos buvo to- 
kios storos, išlietos iš tokio tvirto gelžbetonio, jog paaiškėjo, 
kad jų sugriauti neįmanoma. Tad ši istorinė slėptuvė nuo 
bombų, visų laikų labiausiai bauginusio bepročio savižudy- 
bės liudytoja, dabar stūksojo vaikų žaidimų aikštelės vidury 
kaip žole apaugusi kalva. 

Toliau klaidžiodami po Hansa kvartalą, apstatytą milži- 
niškais pilkais avangardiniais daugiabučiais, jie pasibjaurėjo 
viena iš naujausių pastatų architektūros išmonių. Visi šiukš- 
lių, kanalizacijos, vandentiekio vamzdžiai buvo išvedžioti di- 
džiuliame stiklo terminale, tad atrodė it piktų plieninių gyva- 
čių lizdas. Rozali sudrebėjo. 

— Važiuokim namo, — tarė ji. Naujasis pasaulis jai patiko 
ne ką labiau nei senasis. 

Sugrįžę į Vakarų Berlyną jie nuskubėjo į savo viešbutį. 
Roganas atrakino numerio duris, jas pravėrė ir įleido Rozali 
vidun, o jai einant pro šalį plekštelėjo per riestą užpakaliuką. 
Žengė iš paskos į vidų ir uždarydamas duris išgirdo ją aikte- 
lint iš nuostabos. Jis atsisuko. 

Jo laukė. Rūkydami cigaretes prie kavos stalelio sėdėjo 
abu broliai Fraislingai. Hansas prabilo pirmas: 

— Herr Roganai, neišsigąsk. Suprask, mūsų versle reikia 
būti atsargiam. Nenorime, kad kas nors žinotų, jog užmezgė- 
me su tavimi ryšį. 

Roganas priėjo paspausti rankų. Jis raminamai nusi- 
šypsojo. 

— Suprantu, — atsakė. 

Jis suprato ne tik tai. Jie atėjo anksčiau norėdami apieš- 


koti kambarį. Išsiaiškinti, ar jis — ne šnipas. Gal surasti ir 


60 4 MARIO PUZO 


pavogti projektus, kad nereiktų už juos mokėti pinigų, ko- 
munistų pinigų, ir galėtų juos susikrauti į kišenes. Bet jiems 
nepavyko ir teko laukti. Projektai gulėjo jo švarko kišenėje. 
Dar svarbiau, — septyni vokai ir pistoletas su slopintuvu gulė- 
jo mažame maišelyje, užrakinti viešbučio saugykloje rūsyje. 

Hansas Fraislingas nusišypsojo. Paskutinį kartą jis šitaip 
šypsojosi, kai jo brolis Erikas prisėlino prie Rogano už nuga- 
ros norėdamas paleisti jam į kaukolę kulką. 

— Norėtume pirkti kai kuriuos jūsų kompiuterių pro- 
jektus, suprantama, labai konfidencialiai. Ar jums tai pri- 
imtina? 

Roganas nusišypsojo. | 

— Pavakarieniaukite čia su manim rytoj vakare, — tarė 
jis. — Suprantate, turiu kai ką suderinti. Šiame kambaryje ne- 
laikau visko, ko reikia. 

Erikas Fraislingas gudriai nusišypsojo ir tarė: 

— Suprantame. 

Jis norėjo, kad Roganas žinotų, jog jie apieškojo numerį; 
norėjo, kad žinotų, jog su jais menki juokai. 

Roganas žvelgė į jį ramiai. 

— Ateikite rytoj aštuntą vakare, — tarė jis ir išlydėjo juos 
iš kambario. 

Tą naktį jis negalėjo atsiliepti į Rozali glamones. Kai ji 
pagaliau užmigo, prisidegęs cigaretę Roganas laukė, kol jį 
aplankys pažįstamas košmaras. Kai jis prasidėjo, traukė jau 
trečią cigaretę. 

Tada jo galvoje buvo atitraukta tamsi užuolaida ir jis at- 
sidūrė aukštame skliautuotame Miuncheno teisingumo rūmų 
kambaryje. Beribiuose jo smegenų šešėliuose atsirado amži- 
ni, neišnykstantys septynių vyrų pavidalai. Penki iš jų buvo 
migloti, bet du — Erikas ir Hansas Fraislingai — labai ryškūs, 

labai aiškūs, tarsi prožektoriaus apšviesti. Eriko veidas atrodė 
taip pat kaip tą lemtingą dieną: suglebusi stambi burna, klas- 
tingos blykčiojančios juodos akys, drūta nosis ir visus bruožus 
paženklinęs brutalus žiaurumas. 

Hanso Fraislingo veidas buvo panašus į Eriko, bet jo iš- 
raiška veikiau klastinga nei žiauri. Tai Hansas buvo priėjęs 
prie jaunojo belaisvio Rogano ir drąsinęs jį dėdamasis geru. 
Tai Hansas pažvelgė Roganui tiesiai į akis ir jį nuramino. 

— Vilkis šiuos gražius drabužius, — kuždėjo Hansas. — 
Mes tave išlaisvinsime. Amerikiečiai jau laimi karą, ir tu kada 
nors galėsi mums padėti. Prisimink, kad pasigailėjome tavo 
gyvybės. O dabar persirenk. Paskubėk. 

Ir tada Roganas patikliai persirengė, dėkingai nusišyp- 
sojo septyniems savo žmonos žudikams. Hansui Fraislingui 
draugiškai ištiesus ranką, jaunasis belaisvis Roganas siekė ją 
paspausti. Tik tuomet kitų penkių vyrų veiduose atsirado aiš- 
kios slapukiškos, kaltos išraiškos. Ir jis pagalvojo: „Kur sep- 
tintasis?“ Tą akimirką jo naujosios skrybėlės kraštas nuslinko į 
priekį jam ant akių. Pajuto šaltą ginklo vamzdžio metalą prie 
sprando. Pajuto iš siaubo pasišiaušiant plaukus. Ir prieš pat 
kulkai sprogstant jo kaukolėje išgirdo savo šauksmą pasigailė- 
ti, ilgą spiegiantį „Aaaaaaaaa . Ir paskutinis jo matytas vaizdas 
buvo klastinga patenkinta Hanso Fraislingo šypsenėlė. 

Jis tikriausiai garsiai suriko. Rozali buvo nubudusi. Visas 
jo kūnas nevaldomai drebėjo. Rozali išlipo iš lovos ir švelniu 
medžiaginiu rankšluosčiu sudrėkino veidą vėsinančiu alkoho- 
liu. Paskui juo nuplovė visą jo kūną. Tada prileido pilną vonią 
karšto vandens ir privertė jį sėdėti garuojančiame vandenyje. 
Kol jis mirko, pati sėdėjo šalia ant marmurinio vonios krašto. 
Roganas juto, kaip virpa kūnas, juto silpnėjant kraujo tvinks- 


nius, besidaužančius į metalo plokštelę kaukolėje. 

— Kur viso to išmokai? — paklausė jos. 

Rozali nusišypsojo. 

— Paskutinius trejus metus beprotnamyje buvau slaugy- 
tojų padėjėja. Tada jau buvau beveik sveika. Bet prireikė trejų 
metų sukaupti drąsos pabėgti. 

Roganas paėmė jos cigaretę ir užsitraukė. 

— Kodėl tavęs nepaleido? 

Ji jam liūdnai nusišypsojo. 

— Nebuvo kur mane paleisti, — tarė ji. — Aš nieko pasau- 


lyje neturiu. — Ji ilgokai patylėjo. — Išskyrus tave. 


Kitą dieną Roganas buvo labai užsiėmęs. Davė Rozali 
markių už penkis šimtus dolerių ir išsiuntė apsipirkti. Tada 
išvyko padaryti kai kuriuos būtinus darbus. Įsitikinęs, kad 
niekas jo neseka, nuvažiavo į Berlyno pakraštį ir sustabdė 
mersedesą. Užėjo į vaistinę ir nusipirko nedidelį piltuvėlį 
bei tam tikrų chemikalų. Ukinių prekių parduotuvėje įsigi- 
jo laidų, nedidelį stiklinį dubenėlį maišymui, vinių, lipnios 
juostos ir keletą įrankių. Mersedesu nuvažiavo į apleistą ša- 
lutinę gatvę, kurioje dar riogsojo neatstatyti griuvėsiai, ir 
beveik tris valandas darbavosi automobilio viduje. Atjungė 
visus laidus, jungusius stabdžius su užpakalinėmis švieso- 
mis, kitus laidus nuvedė į automobilio bagažinę. Herme- 
tiškoje bagažinėje išgręžė skylutes, tada į jas įkišo mažyčius 
guminius vamzdelius. Sumaišė chemikalus, sudėjo į mažą 
piltuvėlį ir padėjo virš atviro vamzdelio, dabar atsivėrusio 
grindyse prie vairo. Viskas buvo labai išradinga, ir Roganas 
tikėjosi, kad veiks. Jis gūžtelėjo pečiais. Jei neveiks, teks vėl 
pasinaudoti pistoletu ir slopintuvu. O tai gali būti pavojin- 
ga. Atlikusi balistinę ekspertizę policija susietų jį su kitomis 


žmogžudystėmis. Roganas dar kartą gūžtelėjo pečiais. Tegu 

pasikaria, pagalvojo jis. Kol bus surinkti visi įkalčiai, jo mi- 
sija bus baigta. 

Jis parvažiavo į viešbutį ir svečiams paliktoje vietoje pa- 
statė automobilį. Prieš užlipdamas į kambarį, iš saugojimo 
kameros rūsyje pasiėmė savo lagaminą. Rozali jau laukė nu- 
meryje. Jai neprireikė daug laiko išleisti pinigus. Ji demons- 
travo gundantį paryžietišką chalatą, vos dengiantį krūtis. 

— Jei jau šitas neatitrauks tų šunsnukių dėmesio, tada 
niekas nepadės, — tarė Roganas perdėtai geidulingai šnairuo- 
damas. — Ar tikrai žinai, ką šį vakarą turi padaryti? 

Rozali linktelėjo, bet jis dar kartą lėtai ir smulkiai pakar- 
tojo nurodymus. 

— Ar manai, kad jie tau pasakys, ką nori sužinoti? — pa- 
klausė Rozali. 

— Manau, - atsakė Roganas niūriai šypsodamasis. — Vie- 
naip ar kitaip. 

Jis pakėlė telefono ragelį ir užsakė vakarienę keturiems 
aštuntą valandą į kambarį. 

Broliai Fraislingai buvo punktualūs, jie atvyko kartu 
su maisto vežimėliu. Roganas išsiuntė padavėją, ir valgyda- 
mi jie aptarinėjo sandėrio sąlygas. Pabaigus valgyti jis įpylė 
keturias taurelės Pfefferminz likerio — brendžio per pusę su 
šaltmėtėmis. 

— Ak, mano mėgstamas gėrimas, — tarė Hansas Eraislingas. 

Roganas nusišypsojo. Jis prisiminė tardymo kambaryje 
sklindantį šalrmėčių kvapą, butelį, kurį Hansas nešiodavosi 
vaikščiodamas aplink jį. 

Užsukdamas butelio dangtelį Roganas į vidų įmetė kelis 
žirnelius vaistų. Tai padarė greitai ir meistriškai; broliai nesu- 
prato, ką jis daro, nors žvelgė tiesiai į jį. Su būdingu įtarumu 


jie laukė, kad jis gertų pirmas. 

— Prosit, — tarė Roganas ir išgėrė. 

Nuo saldaus likerio vos neapsivėmė. Abu broliai ištušti- 
no taureles, ir Hansas godžiai apsilaižė storas lūpas. Roganas 
padavė jam butelį. 

— Įsipilk, — tarė jis. — Turiu eiti paimti dokumentų. At- 
leiskite. 

Jis nuėjo pro juos į miegamąjį. Eidamas matė, kaip Han- 
sas įsipila į taurelę ir ją ištuština. Erikas negėrė. Bet tada pa- 
silenkė Rozali, atsidengė pieno baltumo jos krūtys. Ji pripylė 
Erikui taurelę ir padėjo savo ranką jam ant kelio. Erikas pa- 
kėlė taurelę ir išgėrė nenuleisdamas akių nuo Rozali krūtų. 
Roganas uždarė miegamojo duris. 

Jis atvėrė lagaminą ir išsiėmė valterį bei slopintuvą. Tyliai 
jį pritaisė. Tada neslėpdamas ginklo atidarė duris ir įžengė į 
kitą kambarį. 

Į likerį įberti vaistai buvo lėto veikimo, ne migdomieji. 
Jie buvo skirti suparalyžiuoti aukos refleksus, kad ji judėtų 
ir reaguotų labai lėtai. Poveikis panašus į alkoholio, kai jo 
išgeriama per daug ir sutrinka žmogaus kūno koordinacija, 
jis netenka pusiausvyros, bet apgaulingai mano, kad juda kuo 
puikiausiai. Tad broliai Fraislingai neiškart suprato, kas darosi 
jų kūnams. Pamatę Rogano rankose ginklą jie abu pašoko iš 
savo vietų, bet tai padarė lėtai. 

Roganas nustūmė juos atgal ant kėdžių. Pats atsisėdo 
priešais. Iš švarko kišenės išsiėmė nuo laiko patamsėjusią su- 
plotą kulką ir numetė ant kavos stalelio tarp jų. 

— Tu, Erikai, — tarė Roganas. — Tu prieš dešimt metų 
paleidai šią kulką man į pakaušį. Miuncheno teisingumo rū- 
muose. Ar dabar mane prisimeni? Aš — tas mažas žaidimų 
draugas, prie kurio tu prisėlinai, kai rengiausi ir tavo brolis 
Hansas man kartojo, kad būsiu išlaisvintas. Gerokai pasikei- 

čiau. Tavo kulka pakeitė mano galvos formą. Bet gerai įsižiū- 
rėkite. Ar dabar mane atpažįstate? — Jis nutilo, paskui niūriai 
tarė: — Sugrįžau pabaigti mūsų nedidelio žaidimo. 

Vaistų apsvaiginti abu sėdėjo visiškai nieko nesuprantan- 
čiais veidais ir spoksojo į Roganą. Hansas pirmasis parodė at- 
pažinimo ženklus; jo veide pirmiausia atsirado natūralus šokas, 
baimė ir išgąstinga nuostaba. Tada jie bandė bėgti, judėdami 
it po vandeniu. Roganas ištiesė ranką ir vėl nustūmė juos ant 
kėdžių. Apieškojo, ar neturi ginklų. Jie nieko neturėjo. 

— Nebijokite, — tarė Roganas tyčia mėgdžiodamas Han- 
so balsą. — Aš jūsų neskriausiu. — Jis nutilo. - Žinoma, per- 
duosiu jus valdžiai, bet dabar iš jūsų tenoriu trupučio infor- 
macijos. Kaip prieš daug metų jūs norėjote iš manęs. Tada 
aš su jumis bendradarbiavau, tiesa? Žinau, kad ir jūs būsite 
tokie protingi. | 

Pirmas atsiliepė Hansas, dėl vaistų jis kalbėjo neaiškiai, 
bet balsas vis tiek skambėjo klastingai. 

— Žinoma, bendradarbiausime; pasakysime viską, ką 
žinome. 

— Bet pirmiausia susitarsime, — niūriai suriaumojo Erikas. 

Ramiai sėdėdami broliai atrodė normaliai. Dabar Hansas 
palinko į priekį ir meilikaujamai draugiškai tarė: 

— Taip. Ką norėtum sužinoti ir ką mums padarysi, jei 
bendradarbiausime? 

Roganas tyliai atsakė: 

— Noriu žinoti visų kitų vyrų, buvusių su jumis Miun- 
cheno teisingumo rūmuose, vardus. Noriu žinoti vardą kan- 
kintojo, nužudžiusio mano žmoną. 

Erikas pasilenkė greta brolio ir tyliai niekinamai tarė: 

— Tad tu gali mus nužudyti, kaip nužudei Moltkę ir 
Pfaną? 

— Nužudžiau juos, nes jie neišdavė man kitų trijų var- 
dų, — tarė Roganas. — Siūliau jiems galimybę išgyventi, kaip 
dabar siūlau jums. 

Dabar jis pamojo Rozali. Ši atnešė bloknotus ir pieštu- 
kus ir padavė juos broliams. 

Hansas atrodė nustebęs, paskui nusiviepė. 

— Pasakysiu tau tuoj pat. Jų vardai... 

Nespėjus Hansui ištarti kito žodžio, Roganas pašoko ir 
kirto vokiečiui per burną pistoleto rankena. Hanso burna 
virto tamsia skyle, iš kurios burbuliuodami veržėsi kruvini 
dantenų gabalai ir dantų nuolaužos. Erikas mėgino ginti bro- 
lį, bet Roganas vėl nustūmė jį ant kėdės. Nesiryžo suduoti 
Erikui. Nuogąstavo, kad pradėjęs nesiliaus, kol jį užmuš. 

— Daugiau nenoriu girdėti jokio melo, — tarė Roganas. — 
O kad būčiau tikras, jog man nemeluojate, kiekvienas iš ju- 
dviejų — atskirai — užrašysite vardus kitų trijų vyrų, buvusių 
Miuncheno teismo rūmuose. Taip pat parašysite, kur kiekvie- 
nas iš jų dabar gyvena. Mane ypač domina pagrindinis tar- 
dytojas. Taip pat noriu žinoti, kuris konkrečiai nužudė mano 
žmoną. Kai baigsite, palyginsiu, ką parašėte. Jei abu parašysite 
tuos pačius vardus, nebūsite nužudyti. Jei informacija nesu- 
taps, jei būsite užrašę skirtingus vardus, abu tučtuojau žūsite. 
Sutarta. Rinkitės. 

Hansas Fraislingas springo iš sumuštos burnos rankioda- 
mas dantų nuolaužas ir dantenų gabalėlius. Kalbėti jis nega- 
lėjo. Erikas uždavė paskutinį klausimą: 

— Jei bendradarbiausime, ką mums padarysi? 

Roganas bandė atsakyti kuo rimčiau ir nuoširdžiau. 

— Jei abu užrašysite tuos pačius duomenis, nežudysiu 


jūsų. Tačiau apkaltinsiu karo nusikaltimais ir įduosiu atitin- 

kamoms valdžios instancijoms. Tada būsite teisiami ir pri- 
klausysite nuo jų sprendimo. 

Pralinksmėjo pamatęs juos slapta susižvalgius, jis žinojo, 
ką jie galvoja. Net jei būtų suimti ir teisiami, net ir nuteisti 
jie galėtų pateikti prašymą ir būti paleisti už užstatą. Paskui, 
manė jie, galėtų pasprukti į Rytų Vokietiją ir parodyti nosį 
teisingumui. Roganas apsimetė nepastebėjęs jų susižvalgymo, 
pakėlė Hansą nuo kėdės ir pasodino kitame kavos stalelio 
gale, kad nė vienas nematytų, ką kitas brolis rašo. 

— Imkitės darbo, — paragino. — Ir pasistenkite jį atlikti 
gerai. Arba abu šį vakarą mirsite šiame kambaryje. 

Erikui į galvą jis nukreipė valterį, o Hanso neišleido iš 
akių. Su pritvirtintu slopintuvu pistoletas atrodė bauginamai. 

Broliai pradėjo rašyti. Vaistų apsvaiginti jie rašė vangiai, 
ir atrodė, kad praėjo daug laiko, kol pirmiausia pabaigė Eri- 
kas, paskui Hansas. Rozali, sėdinti prie kavos stalelio tarp jų, 
kad nė vienas negalėtų kitam duoti ženklo, paėmė bloknotus 
ir padavė juos Roganui. Šis papurtė galvą. 

— Perskaityk juos man, — tarė jis. 

Jis laikė pistoletą nukreiptą į Eriko galvą. Jau buvo nu- 
sprendęs jį nužudyti pirmą. 

Rozali garsiai perskaitė Eriko sąrašą: 

— Mums vadovavo karininkas vardu Klausas fon Oste- 
nas. Dabar jis yra vyriausiasis Miuncheno teismo teisėjas. Kiti 
du buvo stebėtojai. Vyras iš vengrų kariuomenės vardu Ven- 
ta Pajerskis. Dabar jis —- raudonųjų partijos vadas Budapešte. 
Trečias žmogus buvo Dženkas Baris. Jis — italų kariuomenės 
stebėtojas. Dabar gyvena Sicilijoje. 

Rozali nutilo. Sukeitė bloknotus, norėdama perskaityti, 
ką parašė Hansas. Roganas sulaikė kvapą. 

— Klausas fon Ostenas buvo vadas. Jis ir nužudė tavo 
žmoną. — Rozali stabtelėjo ir dirstelėjo į Roganą, jo veidu 
nuslinko sielvarto šešėlis. Paskui skaitė toliau. 

Informacija sutapo, abu broliai parašė iš esmės tą patį, 
tuos pačius vardus, nors tik Hansas įvardijo Kristinos žudiką. 
Palyginęs abu bloknotus Roganas suvokė, kad Erikas suteikė 
tik minimalios informacijos, tuo tarpu Hansas pridėjo papil- 
domų detalių, pavyzdžiui, kad Dženkas Baris yra mafijos na- 
rys, gal net labai svarbus organizacijoje. Tačiau Roganas juto, 
kad broliai nutylėjo kažką, ką jis turėtų žinoti. Jie gudriai 
susižvalgė sveikindami vienas kitą. 

Roganas ir vėl apsimetė nepastebėjęs. 

— Gerai, — tarė jis. — Pasielgėte protingai, tad ištesėsiu, 
ką pažadėjęs. Dabar turiu jus perduoti policijai. Iš kambario 
išeisime kartu ir nusileisime užpakaliniais laiptais. Primenu: 
nemėginkite bėgti. Būsiu tiesiai už jūsų. Jei mums einant lau- 
kan ką nors atpažinsite, nebandykite duoti ženklo. 

Abu vyrai atrodė abejingi; Erikas gan atvirai šaipėsi iš 
Rogano. Roganas - kvailys, manė jie. Nejaugi Amerikaner ne- 
suvokia, kad policija juos tučtuojau paleis? 

Roganas dėjosi atviras ir nenuovokus. 

— Dar vienas dalykas, — tarė jis. — Apačioje sukišiu jus 
į automobilio bagažinę. — Jų veiduose jis pamatė baimę. — 
Neišsigąskite ir nesinervinkite. Kaip kitaip jus suvaldyčiau 
vairuodamas automobilį? — logiškai paklausė. — Kaip kitaip 
išvažiuodamas iš automobilių aikštelės paslėpčiau jus nuo 
draugų, kurie gal laukia jūsų lauke? 

Erikas suniurzgė: 

— Mes to automobilio bagažinę padarėme nepralaidžią 


orui. Uždusime. Tu vis tiek ketini mus nužudyti. 

— Per tą laiką bagažinėje išgręžiau specialias skylutes 
orui, — nuramino Roganas. 

Erikas nusispjovė ant grindų. Staiga sugriebė Rozali ir 
prisidengė ja. Bet vaistai jį taip nusilpnino, kad Rozali lengvai 
išsisuko iš jo gniaužtų. Besivaduodama pasisuko ir vienas ilgas 
lakuotas jos nagas dūrė Erikui į kairę akį. Jis suriko ir stvėrėsi 
ranka už akies. Rozali pasitraukė iš ugnies linijos. 

Lig tol Roganas tramdė savo pyktį. Dabar jo galvoje pra- 
dėjo tvinksėti pažįstamas skausmas. 

— Bjaurus šunsnuki, - sušvokštė jis Erikui. — Parašei kiek 
galėdamas mažiau. Nutylėjai, kad Klausas fon Ostenas nu- 
žudė mano žmoną. Ir galėčiau lažintis, kad tu jam padėjai. 
Dabar nenori lįsti į automobilio bagažinę, nes manai, kad jus 
nužudysiu. Gerai, tu kalės vaike. Nudėsiu tave dabar. Štai Čia, 
viešbučio kambaryje. Padarysiu iš tavęs kruviną košę. O gal 
tiesiog suskaldysiu tau galvą. 

Juos nuramino Hansas. Beveik ašarodamas, sutinusiomis 
ir kruvinomis lūpomis jis tarė broliui: 

— Nusiramink, daryk, ko nori amerikietis. Ar nematai, 
kad jis išsikraustė iš proto? 

Erikas Fraislingas tiriamai nužvelgė Rogano veidą. 

— Gerai, — tarė jis. - Darysiu, kaip nori. 

Roganas stovėjo nejudėdamas. Rozali priėjo prie jo ir 
palietė it norėdama sugrąžinti jam sveiką protą. Ir baisus jo 
pyktis ėmė slopti. Jis jai tarė: 

— Žinai, ką turi padaryti, kai išeisime? 

— Taip. 

Roganas išginė abu brolius iš kambario ir užpakaliniais 
viešbučio laiptais nusivedė žemyn. Ginklą laikė kišenėje. Kai 


išėjo pro užpakalinį įėjimą, vedantį į automobilių aikštelę, 

Roganas pašnibždomis nurodinėjo, kol priėjo prie mersede- 
so. Roganas privertė juos klauptis ant žvyro sau prie kojų, o 
pats atrakino bagažinę. Pirmas nerangiai įlipo Erikas, vaistai 
vis dar trikdė judėjimą. Jis paskutinįkart nepatikliai dirstelė- 
jo į Roganą. Roganas stumtelėjo jį ant dugno. Ropšdamasis 
į erdvią bagažinę Hansas mėgino šypsotis; dėl suknežintų 
lūpų ir išmuštų dantų šypsnys buvo šlykštus. Romiai, nuo- 
lankiai tarė: 

— Žinai, džiaugiuosi, kad taip nutiko. Tai, ką padarėme 
tau, visus šiuos metus slėgė mano sąžinę. Manau, psichologiš- 
kai tai bus man naudinga. 

— Tikrai taip manai? — mandagiai paklausė Roganas ir 
užtrenkė virš jų bagažinės dangtį. 


6 SKYRIUS 


Kitas porą valandų Roganas važinėjo mersedesu po Berlyną. Įsi- 
tikino, kad į bagažinę per guminį vamzdelį patenka oro. Turėjo 
duoti Rozali laiko atlikti savo vaidmenį. Ji privalėjo nusileisti į 
viešbučio šokių salę, ten gerti, flirtuoti ir šokti su vienišais vyriš- 
kiais, kad vėliau visi prisimintų ją ten buvus. Tai bus jos alibi. 

Artėjant vidurnakčiui Roganas patraukė laidą, pritvirtin- 
tą prie vairo. Dabar vietoj oro į bagažinę ims plūsti anglies 
monoksidas. Po trisdešimties minučių ar net greičiau broliai 
Fraislingai bus negyvi. Dabar Roganas važiavo Berlyno gele- 
žinkelio stoties link. 

Bet po penkiolikos minučių Roganas sustabdė automo- 
bilį. Buvo ketinęs nužudyti juos taip, kaip jie mėgino jį nu- 
žudyti Miuncheno teisingumo rūmuose, — be perspėjimo ir 
vis dar puoselėjančius viltį išsilaisvinti. Buvo ketinęs paskersti 


kaip gyvulius, bet negalėjo. 

Jis išlipo iš mašinos, nuėjo prie užpakalio ir padaužė į 
bagažinės dangtį. 

— Hansai... Erikai, —- pašaukė. 

Nežinojo, kodėl pavadino vardais, lyg būtų tapęs draugu. 
Jis dar kartą pašaukė žemu atkakliu balsu, norėdamas perspėti, 
jog jie grimzta į amžiną mirties tamsą, kad galėtų nuraminti 
savo sielas, kad ir kokios jos būtų, sukalbėti maldas ir pasiruošti 
juodajai tuštumai. Jis vėl padaužė į bagažinę, šįkart garsiau, bet 
atsakymo nesulaukė. Staiga suvokė, kas galėjo atsitikti. Būdami 
apsvaiginti jie tikriausiai mirė tuoj po to, kai įkvėpė anglies 
monoksido. Norėdamas įsitikinti, ar jie tikrai negyvi ir neapsi- 
metinėja, Roganas atrakino bagažinę ir pakėlė dangtį. 

Jie buvo piktadariai, pasaulis nieko neprarado, bet pa- 
skutinėmis savo akimirkomis sužibėjo žmogiškumo kibirkš- 
tis. Prieš mirtį broliai atsisuko vienas į kitą ir apsikabino. 
Veiduose nebeliko klastos ir suktumo. Roganas ilgai į juos 
stebeilijosi. Pamanė: buvo klaida nužudyti juos drauge. Pats 
to nenorėdamas jis pasielgė maloningai. 

Jis užrakino bagažinę ir nuvažiavo į geležinkelio stotį. 
Pasuko automobilį į milžinišką stovėjimo aikštelę su tūkstan- 
čiais automobilių ir pastatė toje dalyje, kurią manė ilgiausiai 
būsiančią pilną — prie rytinio įėjimo. Tada išlipo iš mersedeso 
ir nudrožė viešbučio link. Eidamas paleido iš rankos mersede- 
so raktelius ir jie nukrito į lietaus kanalizaciją. 

Visą kelią iki viešbučio jis ėjo pėsčias, tad buvo beveik tre- 
čia ryto, kai atsirakino viešbučio numerį. Rozali jo laukė. Pada- 
vė jam stiklinę vandens tabletėms užgerti, bet Roganas jau juto 
vis smarkiau ir smarkiau galvoje tvinkčiojantį kraują. Burnoje 
atsirado pažįstamas šleikštus salstelėjęs skonis, paskui baugus 
besisukantis svaigulys, ir jis ėmė kristi... krito ir krito... 


9 SKYRIUS 


Tik po trijų dienų Roganas suvokė, kur esąs. Jis vis dar buvo 
viešbučio numeryje, bet miegamajame tvyrojo antiseptinis li- 
goninės kvapas. Prie jo sukinėjosi Rozali ir, pamačiusi jį nu- 
bundant, tuoj pat atsidūrė šalia. Jai per petį įdėmiai žvelgė 
irzlaus veido vyras su barzda, primenantis komišką vokietį 
gydytoją iš tilmų. 

— Ak, — gydytojo balsas buvo šaižus, — pagaliau suradote 
kelią grįžti pas mus. Pasisekė, labai pasisekė. Dabar privalau 
jus įtikinti važiuoti į ligoninę. 

Roganas papurtė galvą. 

— Man gerai ir čia. Tik išrašykite daugiau vaistų. Jokia 
ligoninė man nepadės. 

Gydytojas pasitaisė akinius ir pasiglostė barzdelę. Nepai- 
sant pridengto veido jis atrodė jaunas ir sutrikdytas Rozali 


grožio. Dabar jis pasisuko jos pabarti. 


74 4 MARIO PUZO 


— Privalote duoti šiam žmogui ramybę. Jis serga nervų 
išsekimu. Reikia bent dviejų savaičių visiško poilsio. Ar su- 
pratote? 

Jaunasis gydytojas piktai išplėšė lapelį iš savo receptų 
knygelės ir padavė jai. 

Pasigirdo beldimas į apartamentų duris, ir Rozali nuėjo 
atidaryti. Į vidų įėjo amerikiečių žvalgybos agentas Beilis, pas- 
kui jį - du vokiečių detektyvai. Pailgas veidas, panašus į Gario 
Kuperio, atrodė sugižęs. 

— Kur tavo draugužis? — paklausė jis Rozali. 

Ji galva parodė į miegamojo duris. Visi trys vyrai žengė 
prie jų. 

— Jis serga, — tarė Rozali. 

Bet trys vyrai įėjo į miegamąjį. 

Radęs Roganą lovoje Beilis nenustebo. Neatrodė ir atjau- 
čiąs ligonį. Jis pažvelgė žemyn į Roganą ir tiesiai išpyškino: 

— Tai ėmei ir padarei. | 

— Ką padariau? — paklausė Roganas. 

Dabar jis jautėsi gerai ir nusivaipė. 

— Nemalk šūdo, — piktai atkirto Beilis. — Broliai Frais- 
lingai dingo. Šrai taip. Paliko užrakintą degalinę, jų daiktai 
vis dar bute, pinigai vis dar banke. Tai reiškia tik viena: jie 
negyvi. 

— Nebūtinai, - atsakė Roganas. 

Beilis nekantriai mostelėjo ranka. 

— Turėsi atsakyti į kelis klausimus. Šitie du vyrai yra iš Vo- 
kietijos slaptosios policijos. Turėsi apsirengti ir eiti į skyrių. 

Čia garsiai prabilo jaunasis barzdotas gydytojas. Kalbėjo 
piktu, įsakmiu balsu: 

— Šio žmogaus negalima judinti. 

Vienas iš vokiečių detektyvų jam tarė: 

— Saugokis. Juk nenori, kad visi tie metai, praleisti Medi- 
cinos fakultete, vienu sykiu nueitų šuniui ant uodegos. 

Užuot išgąsdinę, šie žodžiai gydytoją dar labiau supykdė. 

— Jei pajudinsite šį vyrą, jis greičiausiai mirs. Tada aš as- 
meniškai jus ir jūsų departamentą apkaltinsiu žmogžudyste. 

Nustebinti tokio nepaklusnumo vokiečiai detektyvai 
daugiau nieko nesakė. Beilis įsižiūrėjo į gydytoją ir paklausė: 

— Kuo jūs vardu? 

Gydytojas linktelėjo, kone sumušė kulnais ir atsakė: 

— Tulmanas. Jūsų paslaugoms. O kuo vardu jūs, pone? 

Beilis ilgai ir bauginamai į jį žiūrėjo, tada aiškiai tyčioda- 
masis linktelėjo galvą ir sumušė kulnais. 

— Beilis, — tarė jis. — Ir mes vešimės šį žmogų į Halę. 

Gydytojas pažvelgė į jį su panieka. 

— Aš basas galiu garsiau sumušti kulnais nei jūs, varga- 
nas prūsų aristokratų mėgdžiotojau. Ber kalbame ne apie tai. 
Draudžiu judinti šį vyrą, nes jis serga; jo sveikatai kiltų rim- 
tas pavojus. Nemanau, kad galite nekreipti dėmesio į mano 
perspėjimus. 

Roganas matė, kad trys vyrai sutriko. Suglumo ir jis. Po 
velnių, kodėl gydytojas taip atkakliai jį gina? 

Beilis kandžiai tarė: 

— Jei čia ir dabar jam užduosiu kelis klausimus, ar tai jį 
nužudys? . 

— Ne, - atsakė gydytojas, — bet išvargins. 

Beilis nekantriai mostelėjo ir visu savo išstypusiu kūnu 
pasisuko į Roganą. 

— Tavo viza keliauti po Vokietiją panaikinta, — tarė jis. — 
Pasirūpinau tuo. Man nesvarbu, ką darysi kokioje nors kitoje 
šalyje, bet noriu, kad dingtum iš mano teritorijos. Nemėgink 


sugrįžti su padirbtais dokumentais. Nenuleisiu nuo tavęs 

akių, kol būsi Europoje. Dabar už išgelbėtą savo subinę gali 
padėkoti šitam daktarui. 

Beilis išėjo iš miegamojo, paskui jį nusekė abu vokiečiai 
detektyvai, ir Rozali išlydėjo juos iš numerio. 

Roganas nusišypsojo gydytojui. 

— Ar tikrai manęs negalima judinti? 

Jaunasis gydytojas pasiglostė barzdelę. 

— Žinoma, ne. Bet jūs galite judėti pats, tada jūsų nervų 
sistema nepatirs jokios psichologinės įtampos. — Jis nusišyp- 
sojo Roganui. — Man nepatinka, kai sveiki vyrai, ypač poli- 
cininkai, kabinėjasi prie ligonių. Nežinau, ką ketinate daryti, 
bet jus palaikau. 

Rozali palydėjo gydytoją iki durų, tada sugrįžo ir prisėdo 
ant lovos. Roganas uždėjo delną jai ant rankos. 

— Ar vis dar nori likti su manimi? — paklausė. Ji linkte- 
lėjo. — Tada sudėk visus mūsų daiktus, — tarė Roganas. — Va- 
žiuosime į Miuncheną. Su Klausu fon Ostenu noriu susitikti 
pirmiausia. Jis svarbiausias. 

Rozali palinko prie jo. 

— Juk tave vis tiek užmuš, — tarė ji. 

Roganas ją pabučiavo. 

— Štai kodėl pirmiausia noriu pasirūpinti fon Ostenu. No- 
riu būti tikras dėl jo. Jei kiti du paspruks, tai man nebus labai 


svarbu. — Jis švelniai ją stumtelėjo. — Pradėk ruoštis, — tarė. 


Rytą juodu sėdo į lėktuvą, skrendantį į Miuncheną, o 
ten apsigyveno mažame pensione, kuriame, vylėsi Roganas, 
gal liks nepastebėti. Žinojo, kad Beilis ir vokiečių policija 
atseks jį iki Miuncheno, bet sugaiš keletą dienų aiškinda- 
miesi, kur jis apsistojęs. Iki to laiko jo misija bus baigta ir 
jis bus išvykęs iš šalies. 

Jis išsinuomojo nediduką opelį, o Rozali nuėjo į bibli- 
oteką laikraščių archyvuose paskaitinėti apie fon Osteną ir 
sužinoti jo namų adreso. 

Kai per vakarienę juodu susitiko, Rozali buvo parengusi 
visą ataskaitą. Dabar Klausas fon Ostenas Miuncheno teis- 
me dirbo aukščiausio rango teisėju. Iš pradžių jo būta sū- 
naus švaistūno. Kilęs iš garsios kilmingos šeimos, turinčios 
giminystės ryšių su Anglijos karališkąja šeima. Nors per karą 
tarnavo vokiečių karininku, nebuvo duomenų, kad priklausė 
nacių partijai. Prieš pat karo pabaigą patyrė sunkių sužeidi- 
mų ir, regis, tai jį, sulaukusį keturiasdešimt trejų, pavertė kitu 
žmogumi. Sugrįžęs į civilinį gyvenimą jis studijavo teisę ir 
tapo vienu geriausių Vokietijos teisininkų. Tada kaip nuosai- 
kių pažiūrų žmogus, remiantis Amerikos susitarimą Europoje, 
įžengė į politinę areną. Iš jo buvo daug tikimasi; gali būti, kad 
jis net taps Vakarų Vokietijos kancleriu. Jį palaikė Vokietijos 
pramonininkai ir Amerikos okupacinė valdžia; kaip puikus 
oratorius jis žavėjo ir darbo klasę. 

Roganas niūriai linktelėjo. 

— Atrodo, tai būtent jis. Jo balsas skambėjo nuostabiai, 
velnioniškai nuoširdžiai. Bet tas šunsnukis tikrai paslėpė savo 
pėdsakus. 

Susirūpinusi Rozali paklausė: 

— Taip, tai jis, turi būti jis, — pakartojo Roganas. — Ar 
galėjo Erikas ir Hansas parašyti tą patį vardą, jei būtų netie- 
są? — Jis trumpam nutilo. — Iškart po vakarienės eisime į jo 
namus. Pamatęs veidą jį atpažinsiu, kad ir kiek būtų pasikei- 
tęs. Bet tai jis, tikrai. Jis buvo tikras aristokratas. 

Pasinaudodami miesto planu jie nuvažiavo fon Osteno 


adresu. Didžiulis fon Osteno namas stovėjo madingame ra- 

jone. Roganas pastatė automobilį ir jie užlipo akmeniniais 
laiptais prie milžiniškų prašmatnių durų. Prie jų buvo pri- 
taisytas medinis šerno galvos formos belstukas. Roganas du- 
kart juo pabeldė į medines duris. Po valandėlės duris atidarė 
senamadiškas vokietis liokajus, aptukęs, vergiškas. Labai ne- 
svetingai jis tarė: 

— Bitte mein Herr. 

— Atėjome pasimatyti su Klausu fon Ostenu, — tarė Ro- 
ganas. — Konfidencialiu reikalu. Pasakykite jam, kad mus at- 
siuntė Erikas Fraislingas. 

Liokajaus balsas sušvelnėjo. Matyt, Eraislingo pavardė 
jam buvo girdėta. 

— Apgailestauju, — tarė jis. — Teisėjas fon Ostenas su šei- 
ma atostogauja Šveicarijoje, paskui ketina vykti į Švediją ir 
Norvegiją, o galiausiai — į Angliją. Jų nebus beveik mėnesį. 

— Po galais, — tarė Roganas. — Ar galite pasakyti, kur jie 
dabar apsistoję, jų adresą? 

Liokajus nusišypsojo, jo veide susimetė riebios raudonos 
raukšlės. 

— Ne, — atsakė jis. — leisėjas fon Ostenas nesilaiko jokio 
plano. Jį pasiekti galima tik oficialiais kanalais. Pone, ar norė- 
tumėte palikti jam žinutę? 

— Ne, — tarė Roganas. 

Juodu su Rozali grįžo prie automobilio. Sugrįžus į savo 
kambarį Rozali paklausė: 

— Ką dabar darysi? 

— Turiu rizikuoti, — tarė jis. — Važiuosiu į Siciliją ir susek- 
siu Dženką Barį. Jei viskas gerai pavyks, skrisiu į Budapeštą ir 
išsiaiškinsiu dėl Ventos Pajerskio. Paskui grįšiu pas fon Oste- 
ną čia, į Miuncheną. 


Rozali paklausė: 

— O kaip dėl įvažiavimo vizos? Beilis bus ją panaikinęs. 

Roganas abejingai atsakė: 

— Ir aš buvau šnipas. Rasiu būdą gauti padirbtą pasą arba 
padirbtą vizą. O jei Beilis prisikas per arti, turėsiu pamiršti, 
kad jis — bendrapilietis iš Amerikos. 

— O aš? — paklausė Rozali. 

Jis ilgai nieko jai neatsakė. 

— Tariuosi, kad kiekvieną mėnesį gautum pakankamai 
pinigų ir galėtum pragyventi. Globos fondas siųs tau pinigų, 
kad ir kas nutiktų. 

— Neimsi manęs kartu? — paklausė Rozali. 

— Negaliu, — atsakė Roganas. — Turėčiau parūpinti tau 
dokumentus. Ir jei tave pasiimčiau, niekada nepasprukčiau 
nuo Beilio. 

— Tada lauksiu tavęs čia, Miunchene, - tarė ji. 

— Gerai. Bet turi priprasti prie minties, kad manęs kurį 
laiką nebus šalia. Viena galimybė iš milijono, kad man viskas 
pavyks. Kai prigriebsiu fon Osteną, mane tikrai sučiups. 

Dėkinga ji nuleido galvą jam ant peties. 

— Man nesvarbu, — tarė ji. — Tik leisk laukti tavęs; prašau, 
leisk laukti tavęs. 

Jis paglostė šviesius jos plaukus. 

— Žinoma, žinoma, — tarė jis. - O dabar ar padarysi kai 
ką dėl manęs? 

Ji linktelėjo. 

— Žiūrėjau į žemėlapį, — tarė Roganas. — Per keturias va- 
landas galime nuvažiuoti iki Bublingshauzeno. Manau, tau 
būtų gerai vėl jį pamatyti. Ar važiuosi? 

Jis pajuto, kaip įsitempė visas jos kūnas, nugara iš siaubo 
išlinko. | 

— Oi, ne, — atsakė ji. — Oi, ne! 

Jis laikė priglaudęs virpantį jos kūną. 

— Mes pervažiuosime labai greitai, — kalbėjo. - Pamatysi, 
kaip jis atrodo. Dabar. Gal paskui nematysi taip aiškiai, koks 
jis buvo anksčiau. Gal viskas išsitrins. Pamėgink. Aš važiuosiu 
labai greitai, pažadu. Prisimeni, gydytojui pirmiausia pasakei, 
kad nori grįžti į Bublingshauzeną. 

Jos kūnas liovėsi virpėjęs. 

— Gerai, — tarė ji. — Grįšiu. Su tavimi. 


IO SKYRIUS 


Kitą rytą jie sukrovė Rogano daiktus į opelį. Buvo nutarę, 
kad iš Bublingshauzeno važiuos toliau į Frankfurtą, iš kur 
Roganas skris lėktuvu į Siciliją ieškoti Dženko Bario. Rozali 
traukiniu grįš į Miuncheną ir ten lauks Rogano. Roganas ją 
patikino: 

— Kai baigsiu Sicilijoje ir Budapešte, sugrįšiu čionai fon 
Osteno. Ir pirmiausia atvažiuosiu tiesiai į pensioną. 

Tai sakydamas jis melavo. Ją pamatyti ketino tik tuo 
atvėju, jei nužudžius fon Osteną pavyktų likti gyvam. 

Opelis dūmė Vokietijos keliais. Rozali sėdėjo kiek įma- 
nydama atokiau nuo Rogano, susirietusi prie durelių, nusisu- 
kusi. Artėjant vidurdieniui Roganas paklausė: 

— Ar nori sustoti pietų? 

Ji papurtė galvą. Vis labiau artėjant prie Bublingshau- 
zeno Rozali gūžėsi savo vietoje. Roganas išsuko opelį iš ma- 

gistralės ir jie įvažiavo į Veclarą, miestą, kurio didelė optinių 
prietaisų gamykla buvo tikrasis amerikiečių bombonešių, už- 
mušusių jos tėvą ir motiną, taikinys. Didelio miesto spūstyse 
opelis judėjo lėtai, pagaliau privažiavo geltoną ženklą, kurio 
strėlė rodė į priemiesčio keliuką ir ant kurio buvo užrašyta: 
Bublingshauzenas. Rozali užsidengė veidą rankomis, kad nie- 
ko nematytų. 

Roganas važiavo lėtai. Jiems įvažiavus į miestelį, atidžiai jį 
apžiūrinėjo. Karo randų nebebuvo. Miestelis visiškai atstatytas, 
tik namai nebebuvo mediniai ir nepriminė išpuoštų imbiero 
namelių, — jie buvo iš cemento ir stiklo. Gatvėse žaidė vaikai. 

— Atvažiavom, — tarė jis. — Pažiūrėk. 

Rozali laikė veidą įkniaubusi į rankas. Ji neatsakė. Roga- 
nas labai sulėtino automobilio greitį, norėdamas lengviau jį 
valdyti, tada ištiesė ranką ir atitraukė šviesią Rozali galvą nuo 
delnų, priversdamas pažvelgti į savo vaikystės miestelį. 

Tai, kas įvyko, jį nustebino. Ji piktai į jį atsisuko ir tarė: 

— Tai ne mano miestelis. Tu suklydai. Aš čia nieko ne- 
atpažįstu. 

Bet paskui gatvė sukosi, kelias ėjo į atvirus laukus, o 
ten driekėsi aptverti žemės sklypeliai, privatūs sodeliai, prie 
kiekvienų vartelių ant patamsėjusios geltonos lentos buvo at- 
spaustas savininko vardas. Rozali paklaikusi atsigręžė pažiūrėti 
į miestelį, paskui pažvelgė į sodelius. Iš jos akių jis matė, kad 
ji ima prisiminti. Pradėjo grabalioti durelių rankeną, ir Roga- 
nas sustabdė automobilį. Tada Rozali metėsi lauk ir nevikriai 
nubėgo per kelią prie žole apaugusios sodelių žemės. Sustojo 
ir pažvelgė į dangų, paskui pagaliau atsigręžė į Bublingshau- 
zeną. Roganas matė, kaip jos kūnas išsiriečia nuo vidinės kan- 
čios, ir kai ji susmuko ant žemės, jis iššoko iš automobilio ir 


nubėgo prie jos. 

Ji sėdėjo nepatogiai praskėtusi kojas ir raudojo. Roganas 
dar nebuvo matęs nieko šitaip sielvartingai raudant. Ji klykė 
kaip mažas vaikas, tas klyksmas būtų atrodęs komiškai, jei nebū- 
tų taip galingai veržęsis iš jos gelmių. Lakuotais nagais ji draskė 
žemę, tarsi norėdama sukelti jai skausmą. Roganas stovėjo šalia 
ir laukė, bet ji neparodė nė ženklo, kad žino jį čia esant. 

Dvi mergaitės, ne vyresnės nei keturiolikos, artėjo keliu 
iš Bublingshauzeno. Jos nešėsi persimetusios per ranką maišus 
daržovėms ir linksmai tarpusavyje šnekėjosi. Pro vartelius įėjo 
į savo šeimų sklypus ir ėmė kasti. Rozali pakėlė galvą ir į jas 
įsižiūrėjo, o jos smalsiai, pavydžiai į ją dirsčiojo. Pavydėjo jai 
dailių drabužių, pavydėjo aiškiai turtingo vyro, stovinčio ša- 
lia. Rozali liovėsi raudojusi. Ji pasikišo kojas po savimi ir ran- 
ka palietė Rogano koją kviesdama sėstis ant žolės greta jos. 

Tada padėjo galvą jam ant peties ir labai ilgai tyliai ver- 
kė. Jis suprato, kad pagaliau dabar, pirmą kartą, ji gali išlieti 
sielvartą dėl prarastų tėvo ir motinos, dėl brolio šaltame Ru- 
sijos kape. Ir suprato, kad būdama jauna mergaitė ji patyrė 
siaubingą sukrėtimą, kuris neleido jai sąmoningai priimti tos 
netekties, bet sukėlė šizofreniją ir įstūmė į beprotnamį. Dabar 
ji turėjo progą iš to išsivaduoti, galvojo Roganas. 

Kai baigė verkti, Rozali kurį laiką sėdėjo žiūrėdama į 
Bublingshauzeną, paskui į dvi jaunas mergaites, besikaps- 
tančias savo daržuose. Mergaitės vis žvilgčiojo į Rozali, aki- 
mis rydamos brangius jos drabužius, šaltakraujiškai tyrinė- 
damos jos grožį. 

Roganas padėjo Rozali atsistoti. 

— Tos dvi mergaitės tau pavydi, — tarė jis. 

Ji linktelėjo ir liūdnai nusišypsojo. 


— Aš pavydžiu joms. 

Juodu nuvažiavo tolyn į Erankfurtą, ir oro uoste Roganas 
grąžino automobilį nuomos agentūrai. Rozali laukė, kol ateis 
laikas išskristi. Prieš išsiskiriant ji jam tarė: 

— Ar negali pamiršti tų likusių, ar negali leisti jiems 
gyventi? 

Roganas papurtė galvą. Rozali įsikibo į jį. 

— Jei dabar tavęs neteksiu, man galas. Žinau. Paleisk tuos 
kitus, prašau. 

Roganas švelniai atsakė: 

— Negaliu. Gal galėčiau pamiršti Dženką Barį ir tą ven- 
grą, Ventą Pajerskį. Bet niekad negalėčiau atleisti Klausui fon 
Ostenui. Ir kadangi turiu jį nužudyti, privalau nužudyti ir 
kitus. Taip jau yra. 

— Paleisk fon Osteną, — tarė ji. — Tai nesvarbu. Palik jį 
gyvą ir tada pars liksi gyvas, o aš būsiu laiminga, galėsiu lai- 
mingai gyventi. 

— Negaliu, — atsakė jis. 

— Žinau. Jis nužudė tavo žmoną ir bandė nužudyti tave. 
Bet tada visi bandė vieni kitus nužudyti. — Ji papurtė galvą. — 
Tau jų padarytas nusikaltimas yra žmogžudystė. Bet tada visi 
darė tokius nusikaltimus. Norėdamas atkeršyti turėtum išžu- 
dyti visą pasaulį. | 

Roganas atstūmė ją nuo savęs. 

— Tą viską žinau, viską, ką pasakei. Visus tuos metus 
galvojau apie tai. Gal būčiau galėjęs atleisti, kad nužudė ir 
kankino Kristiną. Gal būčiau galėjęs atleisti, kad kankino ir 
mėgino nužudyti mane. Bet fon Ostenas padarė kai ką, ko 
niekuomet neatleisiu. Padarė kai ką, dėl ko negaliu gyventi 
su juo toje pačioje planetoje, kol jis gyvas. Jis mane sunaiki- 
no be kulkų, net nepakeldamas balso. Jis buvo žiauresnis nei 

visi kiti. — Roganas nutilo, pajuto, kaip kraujas ima daužytis 
į kaukolėje esančią plokštelę. — Savo sapnuose aš jį nužudau, 
o paskui atgaivinu, kad vėl galėčiau nužudyti. 

Per garsiakalbį buvo skelbiamas jo skrydžio numeris. Ro- 
zali paskubomis jį pabučiavo ir sukuždėjo: 

— Lauksiu tavęs Miunchene. Tame pačiame pensione. 
Nepamiršk manęs. 

Roganas pabučiavo jos akis ir lūpas. 

— Pirmą kartą viliuosi likti gyvas, — tarė jis. —- Anksčiau 
man buvo vis tiek. Aš tavęs nepamiršiu. 


Jis apsisuko ir nuėjo taku į lėktuvą. 


II SKYRIUS 


Prieblandoje skrisdamas virš Vokietijos Roganas matė, kaip 
atstatyta šalis. 1945-aisiais sugriautų miestų vietoje iškilo 
daugiau fabrikų kaminų, aukštesnių plieno bokštų. Bet iš 
dangaus vis dar buvo matomi išdegusių plotų šašai — karo 
randai. 

Prieš vidurnaktį jis atsidūrė Palerme, apsigyveno praš- 
matniausiame viešbutyje ir iškart ėmėsi ieškoti. Paklausė 
viešbučio valdytojo, ar žino mieste žmogų vardu Dženkas 
Baris. Viešbučio valdytojas gūžtelėjo pečiais ir plačiai išskė- 
tė rankas. Juk Palerme gyvena daugiau kaip 400 tūkstančių 
gyventojų. Vargu ar galima tikėtis, kad jis visus juos pažįsta, 
tiesa, sig7207€3 

Kitą rytą Roganas pasamdė privatų seklių biurą susekti 
Dženką Barį. Sumokėjo jiems dosnų avansą ir pažadėjo didelę 
premiją, jei dirbs sėkmingai. Paskui apėjo tas oficialias įstai- 

gas, kurios, jo nuomone, galėjo jam padėti. Aplankė Jungti- 
nių Valstijų konsulatą, Sicilijos policijos viršininką, didžiausio 
Palermo laikraščio redakciją. Niekas nieko nežinojo ir nepaži- 
nojo žmogaus vardu Dženkas Baris. 

Roganui atrodė, kad jo paieškos negali nepavykti. Džen- 
kas Baris turėtų būti pasiturintis žmogus, turtuolis, nes pri- 
klausė mafijai. Paskui suvokė, kad čia ir yra šuo pakastas. Nie- 
kas, nė vienas nesuteiks jam informacijos apie mafijos bosą. 
Siciliją valdė omert4 įstatymas. Omerta, tylėjimo įstatymas, 
buvo sena šių žmonių tradicija. Niekada neteik jokios infor- 
macijos apie jokį įtakingą žmogų. Bausmė už šio įstatymo su- 
laužymą - greita ir užtikrinta mirtis, ir niekas nerizikuos vien 
dėl svetimtaučio smalsumo. Omeri4 akivaizdoje ieškodami 
informacijos policijos viršininkas ir privačių detektyvų biuras 
buvo bejėgiai. Gal jie taip pat nelaužys nerašyto įstatymo. 

Baigiantis pirmajai savaitei Roganas jau ketino važiuoti 
toliau į Budapeštą, kai viešbutyje sulaukė netikėto lankyto- 
jo. Tai buvo Artūras Beilis, Amerikos žvalgybos agentas iš 
Berlyno. 

Draugiškai šypsodamasis Beilis ištiesė ranką. 

— Atvykau padėti, — pareiškė jis. — Išsiaiškinau, jog Va- 
šingtone turi per daug pažinčių, kad būtum stumdomas, tad 
susilaikysiu ir aš. Žinoma, turiu ir savų motyvų. Nenorėčiau, 
kad netyčia suardytum didelį mūsų atliktą parengiamąjį dar- 
bą kuriant Europoje informacijos sistemas. 

Roganas ilgai žvelgė į jį susimąstęs. Buvo neįmanoma 
abejoti to vyro nuoširdumu ir šiltu draugiškumu. 

— Puiku, — pagaliau tarė jis. — Pradžiai gali man pagelbėti 
pasakydamas, kur rasti Dženką Barį. 

Jis liesajam amerikiečiui pasiūlė gėrimo. 

Beilis atsisėdo, atsipalaidavo ir gurkštelėjo škotiško viskio. 


KERŠTO KELIAS w4 89 


— Žinoma, galiu pasakyti, — tarė jis. — Bet pirmiausia turi 
pažadėti, kad leisi pagelbėti visai tavo operacijai. Po Dženko 
Bario Budapešte ieškosi Pajerskio, paskui Miunchene ton Os- 
teno. Arba atvirkščiai. Turi pažadėti elgtis taip, kaip patarsiu. 
Nenoriu, kad būtum sučiuptas. Jei tave sučiups, suardysi žval- 
gybos ryšius, kuriuos Jungtinės Valstijos kūrė metų metus ir 
kurioms sukišo milijonus dolerių. 

Roganas nesišypsojo ir neatrodė ypač draugiškas. 

— Gerai. Tik pasakyk, kur yra Baris, ir pasirūpink, kad 
gaučiau vizą į Budapeštą. 

Beilis gurkšnojo viskį. 

— Dženkas Baris gyvena tvora aptvertame savo dvare 
visai netoli Vilalbos kaimelio Sicilijos centre. Kai būsi pa- 
siruošęs, reikalingos Vengrijos vizos lauks tavęs Romoje. 
O Budapešte turi susisiekti su vengrų vertėju, dirbančiu 
Jungtinių Valstijų konsulate. Jo vardas Rakolas. Jis suteiks 
tau visą reikalingą pagalbą ir suorganizuos išvykimą iš šalies. 
Ar tai tau priimtina? 

— Žinoma, - atsakė Roganas. — O atvykus į Miuncheną 
ar man tavęs ieškoti, ar tu surasi mane? 

— Aš susisieksiu su tavimi, — tarė Beilis. — Nesirūpink, 
pajėgsiu tave surasti. 

Beilis pabaigė savo gėrimą. Roganas palydėjo jį iki lifto, 
ir Beilis paprastai tarė: 

— Kai nužudei tuos pirmus keturis vyrus, atsirado pa- 
kankamai informacijos atversti tavo Miuncheno teisingu- 
mo rūmų bylą. Štai kaip sužinojau apie Barį, Pajerskį ir 
fon Osteną. 

Roganas mandagiai šyptelėjo. 

— Taip ir maniau, — tarė jis. — Bet kadangi suradau juos 


pats, nesvarbu, ką išsiaiškinote. Tiesa? 

Beilis keistai į jį dėbtelėjo, paspaudė ranką ir jau beveik 
žengdamas į liftą tarė: 


— Sėkmės. 


Kadangi Beilis žinojo Dženko Bario buvimo vietą, Roga- 
nas suprato, kad tikriausiai ją žino ir visi kiti — policijos virši- 
ninkas, privatūs sekliai, gal net viešbučio valdytojas. Dženkas 
Baris buvo vienas iš stambių Sicilijos mafijos bosų; be jokios 
abejonės, jo vardas žinomas visoje šalyje. 

Jis išsinuomojo automobilį nuvažiuoti penkiasdešimt su 
trupučiu mylių iki Vilalbos. Jam toptelėjo, kad, galimas daik- 
tas, jis niekada gyvas nebeištrūks iš šitos salos ir kad kiti nu- 
sikaltėliai liks nenubausti. Bet dabar tai nebeatrodė taip labai 
svarbu. Kaip tapo nebesvarbu, kad buvo nusprendęs daugiau 
nepamatyti Rozali. Buvo susitaręs, kad susisiekusi su jo biu- 
ru ji pradėtų gauti jo turto išmokas. Ji pamirš jį ir pradės 
naują gyvenimą. Tą akimirką niekas neatrodė svarbu, išskyrus 
Dženko Bario nužudymą. Ir Roganas pagalvojo apie vyrą ita- 
liška uniforma. Skliautuotame Miuncheno teisingumo rūmų 
kambaryje jis vienintelis iš septyneto elgėsi su juo nuoširdžiai 


šiltai. Bet ir jis buvo galutinės išdavystės dalyvis. 


Tą paskutinį siaubingą rytą Miuncheno teisingumo rū- 
muose Klausas fon Ostenas nusišypsojo prieblandoje prie savo 
didelio stalo, o Hansas ir Erikas Fraislingai paragino Roganą 
persirengti „laisvės drabužiais“. Dženkas Baris nesakė nieko, 
tik žvelgė į jį švelniomis užjaučiančiomis akimis. Pagaliau 
perėjo kambarį ir atsistojo prieš Roganą. Padėjo jam surišti 
kaklaraištį, patapšnojo, kad šis neišlįstų iš Rogano švarko. Jis 
atitraukė Rogano dėmesį, tad šis nepastebėjo Eriko Fraislingo 


nuslenkant jam už nugaros su pistoletu. Baris taip pat prikišo 

ranką prie galutinio žeminančio mirties nuosprendžio žiauru- 
mo. Ir dėl to Bario žmogiškumo Roganas negalėjo jam atleis- 
ti. Moltkės būta savanaudžio, karjeros siekiančio žmogelio; 
Karlas Pfanas — žiaurus gyvulys. Broliai Fraislingai = įsikūni- 
jęs blogis. Iš jų buvo galima tikėtis to, ką padarė, nes tai kilo 
iš pačios jų prigimties. Bet Dženkas Baris skleidė žmogišką 
šilumą, ir jo dalyvavimas kankinimuose ir egzekucijoje buvo 
apgalvotas, piktas išsigimimas. Neatleistinas. 

Dabar žvaigždėtą Sicilijos naktį važiuodamas Roganas 
galvojo apie visus tuos metus, kai svajojo apie kerštą. Kad tai 
buvo vienintelis dalykas, neleidęs jam numirti. Ir kai buvo 
numestas ant lavonų krūvos, sukrautos Miuncheno teisingu- 
mo rūmų kieme, net tada, kai jo sukrėstos smegenys plūdo 
krauju ir bliksėjo tik mažytė kibirkštėlė, vien neapykantos 
energija neleido tai kibirkštėlei užgesti. 

O dabar, esant atskirai nuo Rozali, dabar, ketinant jos 
nebepamatyti, į jo esybę, regis, plūstelėjo mirusios žmonos 
prisiminimai. Jis galvojo: „Kristina, Kristina, tau patiktų ši 
žvaigždėta naktis, malonus Sicilijos oras. Visada visais pasi- 
kliaudavai ir visus mylėjai. Niekad nesupratai, kokį darbą dir- 
bi, niekad iki galo nesupratai. Niekad nesuvokei, kas mums 
visiems nutiktų, jei būtume suimti. Kai Miuncheno teismo 
rūmuose išgirdau tavo klyksmą, didžiausią siaubą kėlė jame 
girdima nuostaba. Negalėjai patikėti, kad žmonės savo arti- 
mui daro tokius baisius dalykus.“ 

Ji buvo graži: kaip prancūzei, ilgos kojos, pilnos šlaunys; 
lieknas liemuo ir nedidelės drovios krūtys, kurios po jo delnu 
tapdavo begėdiškos; puikūs švelnūs rudi plaukai it pasklidęs 
šilkas ir žaviai rimtos akys. Putlios ir jausmingos jos lūpos 
atspindėjo tuos pačius asmenybės bruožus ir dorumą, kuriuos 


jis regėjo jos akyse. 

Ką jie darė jai prieš mirtį? Baris, Pfanas, Moltkė, Frais- 
lingai, Pajerskis ir fon Ostenas? Kaip privertė ją taip klykti; 
kaip jie ją nužudė? Anų jis taip ir nepaklausė, nes būtų jam 
pamelavę. Pfanas ir Moltkė būtų pavaizdavę ne taip siau- 
bingai, broliai Fraislingai būtų prigalvoję kraują stingdančių 
smulkmenų, kad jis kankintųsi lig šiol. Tik Dženkas Baris 
papasakotų tiesą. Kažkodėl Roganas buvo tuo tikras. Pagaliau 
sužinos, kaip mirė jo nėščia žmona. Sužinos, kas sukėlė tuos 
baisius klyksmus, klyksmus, kuriuos kankintojai įrašė ir taip 
rūpestingai išsaugojo. 


I2 SKYRIUS 


Vilalbos miestelį jis pasiekė naktį, pusę dvylikos, ir nustebo 
pamatęs jį ryškiai apšviestą, kiekvienoje gatvelėje arkose buvo 
prikabinėta šimtai žibintų. Įsitaisę linksmai išdabintose me- 
dinėse būdelėse, išrikiuotose ant akmeninio grindinio, miesto 
gyventojai siūlė pirkti karštas dešreles, vyną ir storos sicilie- 
tiškos picos stačiakampius su aliejuotais ančiuviais, gulinčiais 
tirštame pomidorų padažo sluoksnyje. Nakties ore tvyrojo 
maisto aromatas, ir Roganas pasijuto alkanas kaip vilkas. Jis 
sustabdė automobilį ir ryte prarijo sumuštinį su dešra, kol 
burna užsiliepsnojo nuo aštraus skonio pikantiškos mėsos. 
Tada nuėjo prie kitos būdelės nusipirkti taurės aitraus rau- 
donojo vyno. 

Į Vilalbą jis atvyko per miestelio globėjos šventosios Ce- 
cilijos gimtadienį. Kaip įprasta, miestelio žmonės savo šven- 


tosios gimtadienį minėjo surengę didelę puotą, kuri tęsėsi tris 

dienas. Roganas atvyko antrosios šventinės dienos vakarą. Ligi 
to laiko visi, įskaitant ir keletą mažų vaikų, jau buvo apgirtę 
nuo jauno aitraus sicilietiško vyno. Jie išskėstomis rankomis 
sveikino Roganą. O išgirdęs su vyno pardavėju kalbantį be- 
veik tobulai itališkai, Roganą į glėbį pastvėrė milžiniškas sto- 
rulis su vešliais ūsais, prisistatęs Tuliju. 

Juodu gėrė kartu. Tulijas jo nepaleido, atsisakė už vyną 
pinigų. Aplink prisirinko kitų vyrų. Kai kurie atsinešė ilgus 
duonos kepalus, prikimštus keptų saldžiųjų paprikų, kiti knai- 
bė rūkytus ungurius. Gatvėse šoko vaikai. Paskui pagrindine 
gatve atėjo trys įmantriai apsirengusios merginos, aukštai su- 
kelti juodi plaukai blizgėjo, jos ėjo palengva, įsikibusios viena 
kitai į parankę ir provokuojamai žvilgčiodamos į vyrus. Tai 
buvo putains - šventės kekšės, specialiai parinktos ir atvežtos 
suvilioti jaunus vyrus, kurie šiais metais sulaukė pilnametys- 
tės, padėti jiems prarasti nekaltybę ir taip apsaugoti vietos 
merginų garbę. 

Aplink vyno būdelę sukiojęsi vyrai ištirpo, prisidėjo prie 
ilgos jaunų vyrų uodegos, besivelkančios paskui tris šventės 
putains. 

Šventė bus puiki priedanga, pagalvojo Roganas. Gal jam 
net pavyktų savo užduotį atlikti tą pačią naktį ir iki ryto išva- 
žiuoti iš miesto. Jis paklausė Tulijo: 

— Ar gali pasakyti, kur stovi Dženko Bario namas? 

Stambusis sicilietis kaipmat persimainė. Jo veidas pavirto 
sustingusia kauke. Draugiškumas išgaravo. 

— Nepažįstu jokio Dženko Bario, — tarė jis. 

Roganas nusijuokė. 

— Aš esu senas jo karo laikų draugužis, ir jis pakvietė 
mane aplankyti jį čia, Vilalboje. Tiek to, susirasiu pats. 

Tulijas tuojau atitirpo. 

— Ak, tai ir jūs pakviestas į jo šventę? Pakviestas visas 
kaimas. Eime, pats jus nuvesiu. — Ir nors vyno laukė ma- 
žiausiai penki pirkėjai, Tulijas mostelėjo jiems eiti šalin ir 
uždarė medinės būdelės langines. Tada paėmė Roganą už 
parankės ir tarė: — Pasikliaukite manimi ir kol gyvas nepa- 
miršite šitos naktelės. 

— Viliuosi, — mandagiai atsakė Roganas. 

Dženko Bario vila stovėjo miestelio pakraštyje, ją supo 
aukšta akmenų tvora. Dveji didžiuliai geležiniai grotuoti var- 
tai buvo plačiai atverti, vos matomo didelio namo parkas 
išpuoštas spalvingais kaspinais, ištemptais nuo medžio prie 
medžio. Dženkas Baris buvo atvėręs savo namus kaimo gy- 
ventojams, diduma jų dirbo jo ūkio žemę. Roganas nusekė 
paskui Tuliją pro vartus. 

Ilgi lauko stalai buvo nukrauti didžiuliais dubenimis ma- 
karonų, vaisių ir namuose pagamintų ledų. Moterys iš stati- 
nių žolėje pilstė į taures vyną ir visiems praeinantiems pro šalį 
siūlė raudonai purpurinio skysčio. Regėjos, visi aplinkiniai 
kaimo gyventojai sugužėjo į puotą, surengtą čia, mafijos boso 
dvaro parke. Ant pakylos trys muzikantai užgrojo pašėlusią 
spigią šokio melodiją. Ant tos pačios pakylos įsitaisęs sostą 
primenančiame raižytame krėsle sėdėjo žmogus, kurio nužu- 
dyti atvyko Roganas. 

Mafijos bosas visiems spaudė rankas. Jis maloningai 
šypsojosi. Bet Roganas jį vos atpažino. Apskritas įdegęs 
veidas buvo virtęs kaulėta vaškine blukios valgomųjų ledų 
spalvos kaukole, tokios pat spalvos skrybėlė puošė susitrau- 
kusią galvą. Šventės linksmybėje Dženkas Baris atrodė it 
balta mirties kaukė. Nebuvo jokios abejonės: Roganui teks 
paskubėti, jei nori atsikeršyti, kitaip savo darbą padarys be- 


asmenis budelis. 

Vyrai ir moterys stojo į kvadratą šokti pagal muziką. Ro- 
ganas atsiskyrė nuo Tulijo ir įsitraukė į šokio sūkurį. Lyg būtų 
pakliuvęs į besisukantį žmonių kūnų piltuvą, o šis išmetė jį 
į atvirą aikštelę, rankomis susikibusį su jauna siciliete. Kitos 
poros atsiskirdavo nuo besisukančios minios ir dingdavo krū- 
muose. Rogano mergina šokdama užėjo už didžiulės vyno 
statinės ir atsigėrė iš sidabrinio ąsočio, padėto ant jos. Tada 
padavė ąsotį Roganui atsigerti. 

Ji buvo graži. Putli jausminga burna nuo vyno nusidažė 
raudonai. Blyksinčios tamsios akys, lygi gelsva oda liepsnojo 
ryškesne ugnim nei žibintų šviesa. Jos apvalios krūtys, virstan- 
čios iš giliai iškirptos palaidinės, kvėpuojant nekantriai virpėjo, 
apkūnios šlaunys veržėsi iš šilkinio sijono, — alkstantis kūnas, 
kurio negali paneigti nei suvaldyti. Ji žiūrėjo, kaip Roganas 
geria, spausdamasi prie jo kūnu, paskui nusivedė tamsiomis 
medžiais apsodintomis alėjomis tolyn nuo šventės, prie užpa- 
kalinės akmeninių rūmų dalies. Sekdamas paskui ją jis užkopė 
išoriniais akmeniniais laiptais, kurie vijosi palei sienas ir baigėsi 
balkone. Tada pro juodo stiklo duris juodu įėjo į miegamąjį. 

Mergina atsigręžė ir įsisiurbė lūpomis į Roganą. Nuo ais- 
tros jos krūtys bangavo, ir Roganas suspaudė jas delnais tarsi 
norėdamas nuraminti. Ji rankomis apsivijo jo kūną, glausda- 
ma artyn. 

Vieną akimirką Roganas pagalvojo apie Rozali. Buvo ap- 
sisprendęs su ja nebesimatyti, neleisti jai patirti to, kas tikrai 
jo laukia, - sučiupimo ar mirties. Dabar, mylintis su šia mer- 
gina, toks sprendimas galutinai įsitvirtins jo galvoje. O dar 
svarbiau, kad mergina tapo raktu įsiskverbti į Dženko Bario 
namus; jis jau čia. Su mergina, kuri darėsi nekantri. 

Ji traukė jį ant lovos, tampė už drabužių. Sijonas buvo 
pakeltas iki pilvo, ir Roganas matė nuostabias pilnas jos šlaunis, 


KERŠTO KELIAS ww 97 


juto karštą jį deginančią odą. Po kelių minučių juodu susivijo 
it dvi gyvatės, besiraitančios ant lovos, tai išsitiesiančios, tai vėl 
susiimančios, nuogi prakaituoti jų kūnai slidinėjo, kol pagaliau 
jie nusirito ant vėsių akmeninių grindų. Vienas kito glėbyje 
juodu ten ir užsnūdo, paskui nubudo, atsigėrė iš ąsočio raudo- 
nojo vyno, įsilipo į lovą, vėl mylėjosi ir pagaliau užmigo. 

Rytą nubudęs Roganas pajuto pačias baisiausias kada 
nors gyvenime patirtas pagirias. Jautėsi taip, tarsi visas kūnas 
būtų pripiltas saldžių supuvusių vynuogių. Jis suaimanavo, 
ir šalia gulinti nuoga mergina užjaučiamai suburkavo, pakišo 
ranką po lova ir pakėlė pustuštį vyno ąsotį, iš kurio buvo 
gerta vakar vakare. 

— Vienintelis vaistas, — tarė ji. Atsigėrė iš ąsočio ir padavė 
jį Roganui. Šis priglaudė ąsotį prie lūpų ir vaisių skonio vynas 
nuplovė galvos skausmą. Jis pabučiavo sunkias merginos krū- 
tis. Regis, jos skleidė vynuogių kvapą; visas jos kūnas dvelkė 
vynu, tarsi ji įkūnytų šį gėrimą. 

Roganas jai nusišypsojo. 

— Ir kas tu esi? — paklausė. 

— Esu ponia Dženko Bari, — atsakė ji. — Bet gali vadinti 
mane Liučija. — Tą akimirką pasigirdo beldimas į užšautas 
duris. Ji jam nusišypsojo. — O štai ateina mano vyras tavęs 
apdovanoti. 

Liučija nuėjo atšauti durų, o Roganas ištiesė ranką prie 
švarko, kabančio ant kėdės, apgraibomis ieškodamas savo 
valterio. Nespėjus jo surasti, atsidarė durys ir į kambarį įėjo 
Dženkas Baris. Už jo trapios išsekusios figūros šmėkščiojo du 
Sicilijos valstiečiai, rankose atsargiai laikantys šautuvus. Vie- 
nas valstietis buvo Tulijas. Jis abejingai stebeilijosi į Roganą. 

Dženkas Baris atsisėdo prie savo žmonos tualetinio sta- 


liuko ir maloniai nusišypsojo Roganui. 

— Nebijok, nesu tipiškas pavydus sicilietis vyras, — tarė 
jis. - Kaip matai, akivaizdu, kad nebegaliu atlikti vyro pa- 
reigų. Esu daugiau patyręs gyvenime nei mano bičiuliai vals- 
tiečiai, todėl leidžiu savo žmonai tenkinti labai natūralius jos 
poreikius. Bet niekuomet su kuo nors iš šio kaimo ir visuo- 
met išlaikant paslaptį. Bijau, kad vakar naktį mano vargšė 
Liučija padaugino vyno ir pasidavė aistrai. Bet nesvarbu. Štai 
tau atlygis. — Jis nusviedė ant lovos piniginę, prikimštą pini- 
gų. Roganas nė nepakrutėjo jos paimti. 

Dženkas Baris atsigręžė į žmoną. 

— Liučija, ar jis gerai elgėsi? 

Liučija blykstelėjo Roganui spindinčia šypsena ir link- 
telėjo. 

— Kaip geras bulius, — šelmiškai tarė ji. 

Baris nusijuokė, tiksliau, pamėgino nusijuokti. Bet ka- 
dangi raumenų jo veide nebuvo, pavyko padaryti tik grimasą 
iš palaidų kaulų, odos ir dantų. 

— Turėtumėte atleisti mano žmonai, — tarė jis Roganui. — 
Ji — paprasta valstietė, tiesių, gyvų manierų mergina. Štai ko- 
dėl vedžiau ją prieš trejus metus, kai sužinojau, kad mirštu. 
Maniau, galėsiu įsikibti į gyvenimą džiaugdamasis jos kūnu. 
Bet tai greitai baigėsi. O pamatęs, kaip ji kamuojasi, sulaužiau 
visus mūsų krašto papročius. Leidau jai turėti meilužių. Bet 
pagal mano padiktuotas sąlygas, kad liktų nesutepta mano 
ir mano šeimos garbė. Tad leisk man dabar tave perspėti: jei 
kam nors Sicilijoje tuo pasigirsi, užsiundysiu ant tavęs savo 
šeškus ir tu niekada daugiau nebegulėsi su moterimis. 

Roganas piktai atrėžė: | 

— Man tų pinigų nereikia, ir apie moteris aš niekad ne- 
pliauškiu. 


Dženkas Baris įdėmiai į jį įsižiūrėjo. 

— Tavo veidas man kažkur matytas, — tarė jis. — Ir itališ- 
kai kalbi beveik kaip vietinis. Ar mūsų keliai kada nors buvo 
susikirtę? 

— Ne, — atsakė Roganas. Jis žvelgė į Barį su gailesčiu. 
Vyras svėrė ne daugiau kaip septyniasdešimt svarų. Jo veidas 
buvo oda aptraukta kaukolė. 

Susimąstęs, tarytum sau, Baris tarė: 

— Ieškojai manęs Palerme. Paskui amerikiečių agentas 
Beilis parodė tau mano pėdsakus. Dabar Tulijas, — jis krypte- 
lėjo galvą į ginkluotą sargybinį, — man pasakoja, kad prie jo 
vyno kiosko klausinėjai, kur gyvenu, ir sakei, kad tave čionai 
pasikviečiau. Tad turėtume būti pažįstami. — Jis palinko prie 
Rogano. — Ar buvai pasiųstas manęs nužudyti? — Jis nusišyp- 
sojo šiurpia šypsena. Juokaujamai išskėtė rankas. — Pavėla- 
vai, — tarė jis. — Aš mirštu. Tau nėra prasmės mane žudyti. 

Roganas tyliai tarė: 

— Kai prisiminsite, kas aš toks, atsakysiu į tą klausimą. 

Baris gūžtelėjo pečiais. 

— Nesvarbu, — tarė jis. — Bet kol prisiminsiu, primygtinai 
reikalauju: lik čia, mano viloje, ir būk svečias. Truputį paatos- 
togauk. Palinksminsi mano žmoną ir gal kas dieną skirsi va- 
landą laiko paplepėti su manimi. Visada domėjausi Amerika. 
Turiu ten draugų. Priimk mano kvietimą, nesigailėsi. 

Roganas linktelėjo, paskui paspaudė jam ištiestą ranką. Ba- 
riui ir jo sargybiniams išėjus iš miegamojo paklausė Liučijos: 

— Kiek dar liko gyventi tavo vyrui? 

Liučija gūžtelėjo pečiais. 

— Kas žino? Mėnesį, savaitę, valandą. Man jo labai gaila, 
bet esu jauna; turiu gyventi savo gyvenimą, tad man tikriau- 
siai būtų geriau, jei jis mirtų greitai. Bet aš jo verksiu. Jis labai 


geras žmogus. Mano tėvams jis padovanojo ūkį ir pažadėjo po 

mirties palikti man visą dvarą. Būčiau apsiėjusi ir be meilu- 
žių. Tai jis to norėjo. Dabar džiaugiuosi. 
Ji priėjo ir atsisėdo Roganui ant kelių pasiruošusi gauti 


dar to paties. 


Kitą savaitę Roganas praleido Dženko Bario viloje. Tapo 
aišku, kad nužudęs Barį jis negalėtų išvykti iš Sicilijos. Matija 
lengvai jį nutvertų Palermo oro uoste. Vienintelė viltis — taip 
nužudyti Barį, kad jo kūnas bent šešias valandas nebūtų su- 
rastas. Tiek laiko jam užtektų sėsti į lėktuvą. 

Kasdien dalį laiko jis praleisdavo kurdamas planus ir 
bendraudamas su Bariu. Paaiškėjo, kad mafijos donas yra 
labai malonus, mandagus ir paslaugus. Per tą savaitę juodu 
beveik tapo gerais draugais. Ir nors išsiruošdavo pajodinė- 
ti žirgais bei į romantiškas iškylas su Liučija, pokalbiai su 
Dženku Bariu jam atrodė įdomesni. Liučijos seksualiniam 
apetitui ir vynuogių kvapui buvo neįmanoma atsispirti. Tik- 
ra paguoda, kad kas vakarą Roganas susėsdavo su Dženku 
Bariu lengvai pavakarieniauti ir išgerti taurelės grapos. Baris 
buvo visiškai pasikeitęs, nebe tas prieš dvidešimt metų bu- 
vęs žudikas. Su Roganu jis elgėsi kaip su sūnumi ir pasirodė 
nepaprastai įdomus, ypač pasakodamas keistas istorijas apie 
Sicilijos mafiją. | 

— Ar žinai, kodėl nė viena akmeninė tvora Sicilijoje ne 
aukštesnė nei dviejų pėdų? — paklausė jis Rogano. - Romos 
vyriausybė manė, kad per daug siciliečių tyko vienas kito už 
akmeninių tvorų, tad nusprendė, kad jei pažemins tvoras, su- 
mažės ir žmogžudysčių. Kokia kvailystė. Niekas nesustabdys 
žmonių nuo vienas kito žudymo. Argi ne taip? — Ir gudriai 
žvilgrelėjo į Roganą. Šis tik nusišypsojo. Nenorėjo būti įveltas 
į jokias filosofines diskusijas apie žudymą. 

Baris pasakojo Roganui istorijas apie senąją mafijos ne- 
santaiką ir uždarbį iš priedangos. Kad kiekviena pramonės 
šaka turi savo mafijos šaką, prikibusią tarsi dėlė ir siurbiančią 
kraują. Kad buvo net matijos padalinys, renkantis pinigus už 
priedangą iš jaunuolių, po balkonais giedančių savo damoms 
serenadas. Visa sala buvo neįtikėtinai korumpuota. Bet galėjai 
gyventi ramiai, jei pats priklausei mafijai. 

UŪkininkauti Baris pradėjo 1946-aisiais, nes atsisakė vel- 
tis į po karo prasidėjusią narkotikų kontrabandą. 

— Tuomet buvau bjaurus žmogus, — nepritariamai šypso- 
damas pasakojo Roganui Džekas Baris. - Nevengdavau smur- 
to. Bet neskriausdavau moterų ir niekad neprekiavau narko- 
tikais. Tai infamitė, negarbinga. Aš saugojau savo gerą vardą. 
Net žudikai ir vagys turi savigarbos. | 

Roganas mandagiai nusišypsojo. Baris buvo pamiršęs 
Miuncheno teisingumo rūmus, pamiršęs apie Kristinos riks- 
mus, išsaugotus ant rudo vaškinio fonograto cilindro. Atėjo 
laikas jam priminti. 

Savaitei baigiantis Roganas jau turėjo sugalvojęs planą, ku- 
ris leistų jam nužudyti Barį ir vikriai pasprukti. Jis mafijos do- 
nui pasiūlė savo automobiliu išvažiuoti paiškylauti. Išsiruoštų 
į gamtą su krepšeliu maisto, vyno ir grapos ąsočiais, pasėdėtų 
medžio pavėsyje. Sergančiam vyrui išvyka būtų naudinga. 

Baris Roganui nusišypsojo. 

— Būtų puiku. Tu labai malonus, kad švaistai laiką to- 
kiam griuvenai kaip aš. Paliepsiu prikrauti į tavo automobilį 
maisto ir gėrimų. Ar imsime Liučiją? 

Roganas susiraukė ir papurtė galvą. 

— Ji per daug gyvybinga, o vyrai negali pasikalbėti, kai 
aplink sukiojasi moterys. Pernelyg mėgstu jūsų draugiją, kad 


ją sugadintų beprasmis moteriškas čiauškėjimas. 

Baris nusijuokė; buvo susitarta. Juodu išvyks anksti kitą 
rytą ir grįš vėlai vakare. Keliuose mažuose kaimeliuose Džen- 
kas Baris turėjo reikalų, kuriuos galės sutvarkyti pakeliui. Pa- 
matęs, kad tie kaimai kelyje į Palermą, Roganas apsidžiaugė. 

Kitą rytą jie išvažiavo; Roganas vairavo, o Dženkas Baris, 
savo į kaukolę panašų veidą pridengęs nepamainoma kremine 
skrybėle, sėdėjo įsitaisęs šalia. Kelias valandas juodu važiavo 
pagrindiniu į Palermą vedančiu plentu, paskui Baris liepė Ro- 
ganui pasukti į šalutinį kelią, kuris vingiavo į kalnuotas vie- 
toves. Kelias baigėsi siauru taku, ir Roganui teko sustabdyti 
automobilį. 

— Atnešk maistą ir vyną, — tarė Dženkas Baris. - Iškylau- 
sime po uolomis. 

Roganas atnešė krepšelį, kur kalvos šešėlyje stovėjo Baris. 
Buvo įdėta raudona languota staltiesė patiesti ant žemės, ant jos 
jis sudėjo uždengtus dubenis su keptais baklažanais, šalta dešra, 
kepalėlį traškios duonos, suvyniotos į baltą servetėlę. Buvo ir 
plačių žemų stiklinių vynui, ir Baris įpylė iš ąsočio. Kai juodu 
baigė valgyti, Baris pasiūlė Roganui ilgą ploną juodą cigarą. 

— Sicilijos tabakas, retas, bet geriausias pasaulyje, — tarė 
Baris. Jis užžiebė žiebtuvėlį ir pridegė Roganui cigarą, paskui 
lygiai tokiu pat balsu paklausė: — Kodėl ketini mane šiandien 
nužudyti? 

Nustebęs Roganas greitai apsidairė aplink, ar nebus įvi- 
liotas į spąstus. Dženkas Baris papurtė galvą. 

— Ne, nesiėmiau jokių priemonių savo gyvybei apsaugo- 
ti. Man ji nebeturi jokios vertės. Bet vis dėlto norėčiau paten- 
kinti savo smalsumą. Kas esi ir kodėl nori mane nužudyti? | 

Roganas lėtai tarė: 

— Kartą man sakei, kad niekada nepakėlei prieš moterį 
rankos. Bet padėjai nužudyti mano žmoną. — Baris atrodė su- 

glumęs, tad Roganas tęsė: — Rožių pirmadienį, 1945-aisiais, 
Miuncheno teisingumo rūmuose. Pataisei man kaklaraištį 
prieš Erikui Fraislingui šaunant man į pakaušį. Bet jūs manęs 
nenužudėte. Likau gyvas. Broliai Fraislingai nebegyvi, Moltkė 
ir Pfanas — nebegyvi. Kai nužudysiu tave, liks nubausti tik 
Pajerskį ir fon Osteną, tada galėsiu mirti laimingas. 

Dženkas Baris papsėjo savo cigarą ir ilgai žiūrėjo į Roganą. 

— Žinojau, kad tavo motyvas mane nudėti garbingas. La- 
bai akivaizdu, kad esi garbingas žmogus. Visą savaitę mačiau 
tave planuojantį, kaip mane nužudyti ir paskui saugiai lėktuvu 
pasprukti iš Palermo. Tad padėjau tau. Palik mano kūną čia ir 
važiuok. Kai kas nors sužinos, kas įvyko, jau būsi Romoje. Tada 
patariu kuo greičiau išvykti iš Italijos. Mafijos rankos ilgos. 

— Jei nebūtum pataisęs man kaklaraiščio, jei nebūtum 
atitraukęs mano dėmesio, kad Erikas galėtų prisėlinti iš užpa- 
kalio, gal tavęs nežudyčiau, — tarė Roganas. 

Išsekusiame Bario veide pasirodė nustebimas. Tada jis 
liūdnai nusišypsojo. 

— Neketinau tavęs apgaudinėti, — tarė jis. — Maniau, ži- 
nojai, kad mirsi. Tad norėjau, kad pajustum žmogaus prisilie- 
timą, norėjau paguosti tave tomis paskutinėmis akimirkomis 
neišsiduodamas savo sėbrams žmogžudžiams. Matai, neatsi- 
prašinėju dėl savo poelgio. Bet turiu tave patikinti: nesu susi- 
jęs su tavo Žmonos mirtimi nei su jos riksmais. 

Sicilijos saulė švietė jiems tiesiai virš galvų ir šalia kyšan- 
čios uolos neteikė jokio pavėsio. Roganas pajuto pilve kylantį 
šleikštulį. 

— Ją nužudė fon Ostenas? - paklausė jis. — Pasakyk, kas ją 
kankino, ir prisiekiu jos atminimu ir siela, kad tave paleisiu. 

Dženkas Baris atsistojo. Pirmą kartą su Roganu kalbėjo 


šiurkščiai ir piktai. 

— Kvaily, — tarė jis, — nejau nesuvoki, kad noriu, jog mane 
nužudytum? Esi mano išvaduotojas, ne budelis. Kiekvieną 
dieną kenčiu baisų skausmą, kurio visiškai nuslopinti negali 
jokie vaistai. Kiekvienoje mano kūno ląstelėje tūno vėžys, bet 
jis negali manęs pribaigti. Kaip mums nepavyko tavęs nužu- 
dyti Miuncheno teisingumo rūmuose. Keikdamas Dievą su 
šiuo skausmu galiu gyventi dar metų metus. Nuo pat pirmos 
dienos žinojau, kad nori mane nužudyti. Visokiais būdais pa- 
dėjau tau rasti progą. — Jis nusišypsojo Roganui. —- Skamba 
kaip gan žiaurus pokštas, bet pasakysiu tiesą apie tavo žmoną 
tik jei pažadėsi mane nužudyti. 

Roganas šiurkščiai tarė: 

— Kodėl tiesiog nenusižudai? 

Jis nustebo, kai Dženkas Baris nuleido galvą, paskui 
pakėlė ją ir pažvelgė tiesiai į akis. Beveik gėdydamasis italas 
sukuždėjo: 

— Tai būtų mirtina nuodėmė. Aš tikiu Dievą. 

Ilgam įsivyravo tyla. Abu stovėjo. Pagaliau Roganas tarė: 

— Pasakyk, ar ton Ostenas atėmė mano žmonai gyvybę, 
ir pažadu tave pribaigti. 

Dženkas Baris lėtai prabilo: 

— Klausas fon Ostenas, mūsų grupės vadas, įsakė įrašyti 
riksmus, kad vėliau jais kankintų tave. Jis buvo keistas, baisus 
žmogus, joks kitas man žinomas žmogus tokiu metu nebūtų 
tokio dalyko sugalvojęs. Nes tai nebuvo planuota, žinai. Vis- 
kas įvyko atsitiktinai. Tad jis sumanė įrašyti čia pat, vietoje, 
merginai mirštant. 

Roganas kimiai paklausė: 

— Tai kas ją tada kankino? Kas ją nužudė? 

Dženkas Baris pažvelgė jam tiesiai į akis ir liūdnai tarė: 


— Tu. 

Roganas pajuto kraują tvinksint galvoje, kaukolė aplink 
sidabro plokštelę virpėjo iš skausmo. Kimiu balsu jis pratarė: 

— Bjaurus niekše, tu mane apgavai. Tu man nepasakysi, 
kas tai padarė. — Jis išsiėmė valterį iš švarko kišenės ir įrėmė 
Bariui į pilvą. —- Pasakyk, kas nužudė mano žmoną. 

Dženkas Baris vėl pažvelgė Roganui tiesiai į akis ir rim- 
tai tarė: 

— Tu nužudei. Ji mirė gimdydama negyvą kūdikį. Nė 
vienas iš mūsų jos nepalietė. Buvome tikri, kad ji nieko ne- 
žino. Bet fon Ostenas įrašė jos riksmus, kad turėtų kuo tave 
gąsdinti. 

— Meluoji, — tarė Roganas. Net negalvodamas paspaudė 
valterio gaiduką. Šūvio garsas atsimušė į uolas it griaustinis, 
ir trapi Dženko Bario figūrėlė buvo nusviesta ant žemės už 
beveik penkių pėdų nuo tos vietos, kur stovėjo. Roganas pri- 
ėjo prie mirštančiojo, susmukusio palei uolą. Įrėmė pistoletą 
Bariui į ausį. 

Mirštantysis atmerkė akis ir dėkingai linktelėjo, jis Ro- 
ganui sukuždėjo: 

— Nekaltink savęs. Jos riksmai buvo siaubingi, nes bet 
koks skausmas, bet kokia mirtis yra vienodai baisi. Tu taip 
pat privalėsi dar kartą mirti, ir tau bus nė kiek ne mažiau 
baisu. — Kvėpuojant jam iš burnos tekėjo kruvina seilių juos- 
ta. — Atleisk man, kaip aš atleidžiu tau, — tarė jis. 

Roganas laikė vyrą apglėbęs, nebešovė, laukė, kol jis 
mirs. Užtruko tik kelias minutes, ir jam liko pakankamai lai- 
ko spėti į lėktuvą Palerme. Bet prieš nuvažiuodamas apklojo 
Dženko Bario kūną antklode, paimta iš mašinos. Vylėsi, kad 


kas nors greitai jį suras. 


I 3 SKYRIUS 


Romoje Roganas persėdo į lėktuvą, skrendantį į Budapeštą. 
Artūras Beilis ištesėjo pažadą ir vizos jau jo laukė. Į lėktuvą 
Roganas pasiėmė viskio ir sėdėjo apgirtęs. Negalėjo pamiršti, 
ką jam pasakė Dženkas Baris: kad Kristina mirė gimdydama, 
kad dėl jos mirties atsakomybė tenka jam, Roganui. Bet ar 
mirtis, nuo amžių pradžios tokia dažna tarp moterų, galėtų 
sukelti baisius skausmingus riksmus, kokius jis girdėjo įrašy- 
tus į fonogratą Miuncheno teisingumo rūmuose? O tas žiau- 
rus šunsnukis fon Ostenas įrašinėjo. Tik blogio genijus galėtų 
nepasirengęs sugalvoti ką nors tokio nežmoniško. Galvodamas 
apie fon Osteno nužudymą ir malonumą, kurį patirs, Roga- 
nas trumpam pamiršo savo paties kaltės jausmą. Pagalvojo, 
ar Pajerskio egzekucija nepalauktų, bet jau skrido į Vengriją; 
Artūras Beilis jau susitarė dėl jo Budapešte. Roganas niūriai 


nusišypsojo. Žinojo kai ką, ko Beilis nenutuokė. 

Budapešte šiek tiek labiau nei lengvai apgirtęs Roganas 
nuvyko tiesiai į Jungtinių Valstijų konsulatą ir pasakė norįs 
pasimatyti su vertėju. Viskas vyko pagal Artūro Beilio nu- 
rodymus. 

Nedidukas nervingas žmogelis su trumpais ūsiukais pa- 
nosėje nusivedė jį į vidines patalpas. 

— Aš vertėjas, — tarė jis. — Kas jus atsiuntė? 

— Bendras draugas vardu Artūras Beilis, — atsakė jam 
Roganas. 

Žmogelis dingo kitame kambaryje. Po valandėlės grįžo ir 
išgąstingu bailiu balseliu tarė: 

— Pone, prašom sekti paskui mane. Nuvesiu jus pas žmo- 
gų, kuris jums padės. 

Juodu įėjo į kambarį, kuriame jų laukė stambus vyriškis 
retėjančiais plaukais. Jis energingai paspaudė Roganui ranką 
ir prisistatė kaip Stefanas Vrostkas. 

— Aš jums padėsiu atlikti užduotį, — tarė jis. - Mūsų drau- 
gas Beilis paprašė manęs asmeniškai tuo pasirūpinti. 

Rankos mostu jis leido mažajam vertėjui eiti. 

Kai juodu liko kambaryje vieni, Vrostkas pradėjo išdi- 
džiai dėstyti: 

— Skaičiau apie tavo bylą. Mane informavo, ką esi pada- 
ręs. Informavo ir apie būsimus ketinimus. 

Jis kalbėjo jausdamasis labai svarbus, buvo akivaizdu, 
kad jis nepaprastai pasipūtęs. 

Roganas atsilošė ir tik klausėsi. Vrostkas tarė: 

— Turi suprasti, kad čia, už geležinės uždangos, viskas yra 
kitaip. Neturėk vilčių, kad gali veikti taip skandalingai kaip 
anksčiau. Tavo, kaip Antrojo pasaulinio karo agento, charak- 


teristika rodo, kad tau būdingas neatsargumas. Tavo tinklas 

buvo sunaikintas, nes nesiėmei deramų atsargumo priemonių 
naudodamasis slaptu radijo siųstuvu. Ar ne tiesa? 

Jis globėjiškai Roganui nusišypsojo. Bet šis tebežvelgė 
abejingai. 

Dabar Vrostkas ėmė truputį nervintis, bet jo arogancija 
nė kiek nesumažėjo. 

— Parodysiu tau Pajerskį — kur dirba, jo įpročius, kaip 
jis saugomas. Pačią egzekuciją turėsi atlikti vienas. Tada pa- 
sirūpinsiu, kad pogrindis skubiai išgabentų tave iš šalies. Bet 
noriu, kad suprastum, jog negali nieko daryti nepasitaręs su 
manimi. Nieko nedarysi be mano pritarimo. Ir neklausinėda- 
mas privalai sutikti su mano planais, kaip tau pabėgti iš šalies, 
kai baigsi savo misiją. Ar supranti? 

Roganas juto kylantį pyktį. 

— Žinoma, — atsakė jis. — Suprantu. Viską puikiai su- 
prantu. Dirbi Beiliui, tiesa? 

— Taip, — atsakė Vrostkas. 

Roganas nusišypsojo. 

— Gerai, tada vykdysiu tavo įsakymus. Prieš veikdamas 
viską pasakysiu tau. — Jis vėl nusijuokė. - Dabar parodyk, kur 
galiu nutverti Pajerskį. 

Vrostkas tėviškai nusišypsojo. 

— Pirmiausia turi apsigyventi viešbutyje, kuriame būsi 
saugus. Truputį nusnūsk, ir šį vakarą mudu su tavimi pava- 
karieniausime kavinėje „Juodasis smuikas“. Ten ir pamatysi 
Pajerskį. Jis ten kas vakarą vakarieniauja, žaidžia šachma- 
tais, susitinka su draugais. Ten nuolat trinasi, kaip jūs sakote 
Amerikoje. 

Mažame nuošalioje gatvėje įsikūrusiame viešbutyje, kurį 


jam surado Vrostkas, Roganas sėdėjo ant minkštos kėdės ir 

kūrė planus. Taip darydamas galvojo apie Ventą Pajerskį ir 
viską, ką prakaulus vengras yra jam padaręs Miuncheno tei- 


singumo rūmuose. 


Jo veidas buvo didelis, raudonas ir karpotas it meitėlio, 
bet vis dėlto Pajerskio žiaurumas pasireikšdavo tik retkarčiais, 
o kartais jis net būdavo geras. Jis nutraukdavo tardymą pa- 
siūlydamas Roganui atsigerti vandens ar surūkyti cigaretę, 
įbrukdavo į ranką mėtinių vatliukų. Ir nors Roganas žinojo, 
kad Pajerskis sąmoningai dedasi geru, klasikiniu „maloniu 
policininku“, kuris priverčia belaisvius prabilti, kai nepadeda 
niekas kitas, jis net dabar negalėjo nejusti šilto dėkingumo, 
kurį sukeldavo geras poelgis. 

Kad ir koks buvo jo motyvas, cukruoti mėtinukai buvo 
tikri, saldūs šokolado gabaliukai pristabdydavo jo kančią. 
Vanduo ir cigaretės buvo stebuklingos gyvenimo dovanos. 
Jos buvo gyvos. Jos patekdavo į jo kūną. Tai kodėl neleis- 
ti Pajerskiui gyventi? Jis prisiminė nerangų to vyro gyvy- 
bingumą, jo aiškų mėgavimąsi gerais materialiais gyvenimo 
dalykais. Vengras jautė fizinį pasitenkinimą valgydamas, 
gerdamas, netgi kankindamas, kaip reikalavo tardymas. Bet 
jis juokėsi, kai Erikas Fraislingas prisėlino prie Rogano už 
nugaros norėdamas paleisti kulką jam į pakaušį. Pajerskiui 
tai patiko. 

Roganas dar kai ką prisiminė. Tą popietę per pirmąjį 
tardymą Miuncheno teisingumo rūmuose kitame kambaryje 
buvo paleistas Kristinos klyksmų įrašas. Roganas raitėsi ir ver- 
kė baisiai kentėdamas. Pajerskis neskubėdamas išėjo iš aukšto 
skliautuoto kambario juokais Roganui tardamas: 

— Nusiramink, einu priversti tavo žmoną klykti iš malo- 


numo, ne iš skausmo. 

Roganas atsiduso. Visi jie puikiai atliko savo vaidmenis. 
Jiems kas kartą pavykdavo jį apgauti. Tik nepavyko viena: 
jo nenužudė. O dabar atėjo jo eilė. Jo eilė staiga išnirti iš 
tamsos ir savo rankose laikyti kančią ir mirtį. Jo eilė viską 


žinoti ir matyti, o jiems atėjo laikas spėlioti, kas nutiks to- 
liau, ir baimintis. 


I 4 SKYRIUS 


Tą vakarą Roganas su Stefanu Vrostku nuėjo į „Juodąjį smui- 
ką“. Paaiškėjo, jog tai — kaip tik tokia kavinė, kokią būtų įsi- 
vaizdavęs nuolatinę Ventos Pajerskio lankymosi vietą. Maistas 
buvo geras ir lėkštės prikraunamos su dideliu kaupu. Gėrimai 
stiprūs ir nebrangūs. Padavėjos dailiai apkūnios, linksmos, 
gyvos ir žinančios tuziną vylingų būdų, kaip pasiūlyti gnyb- 
telėti savo putlius užpakalius. Žvaliai griežė akordeonas, ore 
draikėsi aitrių tabako dūmų migla. 

Venta Pajerskis įėjo lygiai 7 valandą. Jis nė kiek nebuvo 
pasikeitęs, visai kaip gyvuliai, kurie subrendę iki senatvės 
atrodo visai tokie pat. O Venta Pajerskis buvo gyvulys. Jis 
taip smarkiai įgnybo pirmai padavėjai, kad ši tyliai cyptelėjo 
iš skausmo. Vienu mauku, sunkiai rydamas, bet nesusto- 
damas atsikvėpti, išgėrė didžiulį bokalą alaus. Tada prisėdo 
prie didelio jam rezervuoto apskrito stalo ir greitai buvo ap- 

spistas bičiulių vyrų. Jie juokėsi, laidė pokštus ir iš butelio 
gėrė prancūzišką konjaką. Netrukus šviesiaplaukė padavėja 
atnešė prie stalo pailgą raižytą dėžutę. Su dideliu malonu- 
mu Pajerskis ją atidarė ir išėmė šachmatų figūras. Pati dėžu- 
tė išsiskleidė kaip šachmatų lenta. Baltuosius ir pranašumą 
pradėti Pajerskis pasirinko pats, nesuteikė savo priešininkui 
įprastos galimybės traukti burtus ir rinktis baltuosius ar 
juoduosius. Atsiskleidė vengrų milžino charakteris. Jis buvo 
nepasikeitęs. 

Roganas ir Vrostkas visą vakarą stebėjo Pajerskio stalą. 
Pajerskis iki devynių žaidė šachmatais ir visą laiką gėrė. Lygiai 
devintą šviesiaplaukė padavėja nunešė šachmatus ir patiekė 
vakarienę. 

Pajerskis valgė su tokiu gyvulišku pasigardžiavimu, kad 
Roganui beveik pagailo, jog jį reikia nužudyti. Lyg užmuš- 
tum kokį nors nerūpestingą neprotaujantį gyvūną. Pajerskis 
pakėlė sriubos lėkštę prie lūpų godžiai išsiurbti paskutiniams 
lašams. Vietoj šakutės jis naudojosi šaukštu ir į savo plačią 
burną kimšo kalnus riebiame padaže sumirkusių ryžių. Vyną 
gėrė iš butelio nekantriu kliuksėjimu malšindamas troškulį. 
Paskui keliskart iš eilės atsiraugėjo ir šis garsas nuaidėjo vi- 
soje patalpoje. 

Baigęs Pajerskis užmokėjo už visų vakarienę, gnybtelėjo 
padavėjai į užpakalį ir į iškirptę įgrūdo nemažai arbatpinigių 
suglamžytais banknotais, kartu pasinaudodamas proga spus- 
telėti jai krūtį. Visi taikstėsi su jo elgesiu, buvo aišku, kad arba 
labai jį mėgsta, arba labai jo bijo. Vyrai išlydėjo jį į tamsią 
gatvę, ėjo susikibę už parankių, garsiai kalbėdamiesi. Einant 
pro veikiančią kavinę, iš kurios sklido muzika, Venta Pajerskis 
it lokys gatvėje sušoko valsą, sukosi pastvėręs į glėbį arčiausiai 
buvusį kompanioną. 

Roganas ir Vrostkas sekė juos, kol šie dingo pastate puoš- 
niu fasadu. Tada Vrostkas sustabdė taksi ir jie nuvažiavo į 
konsulatą. Vrostkas davė Roganui paskaityti vengro dosjė. 

— Čia rasi informacijos, kaip Pajerskis leidžia likusią va- 
karo dalį, — tarė jis. — Nereikės visur paskui jį sekti. Kiekvieną 
vakarą jis daro tą patį. 

Dosjė buvo trumpas, bet informatyvus. Venta Pajerskis 
buvo aukštas komunistų saugumo Budapešte pareigūnas. Visą 
dieną jis įtemptai dirbdavo miesto rotušės administraciniame 
pastate. Tame pačiame pastate ir gyveno. Ir kabinetą, ir butą 
akylai saugojo specialus saugumo būrys. Iš pastato visada iš- 
eidavo lygiai pusę septynių vakaro, bet tik lydimas civiliniais 
rūbais vilkinčių sargybinių. Tarp vyrų, einančių kartu su juo 
gatve, bent du būdavo oficialūs sargybiniai. 

Venta Pajerskis buvo vienintelis iš septynių Rogano kan- 
kintojų, likęs dirbti tą patį darbą. Eiliniai piliečiai, įtariami 
antivalstybine veikla, dingdavo už jo kabineto durų ir jų nie- 
kas nebematydavo. Manyta, kad jis atsakingas už Vakarų Vo- 
kietijos mokslininkų pagrobimą. Pajerskis buvo šaltojo karo 
nusikaltėlių sąrašo viršuje, ir Vakarams patiktų, jei jis būtų 
likviduotas. Roganas niūriai nusišypsojo. Suprato, kodėl Bei- 
lis jam padeda ir kodėl Vrostkas taip nerimauja, kad viskas 
būtų derinama su juo. Pajerskio nužudymo atgarsiai supurtys 
visą Budapeštą. 

Dosjė taip pat buvo paaiškinta, į kokį puošnų pastatą su 
draugais įėjo Pajerskis. Tai buvo brangiausi ir prašmatniausi 
viešieji namai ne tik Budapešte, bet ir visoje zonoje už gele- 
žinės uždangos. Išglamonėjęs visas salone esančias merginas, 
Pajerskis ne mažiau kaip dvi nusivesdavo į viršų savo malonu- 
mui. Po valandos vėl pasirodydavo gatvėje traukdamas milži- 


nišką cigarą, patenkintas it lokys, pasiruošęs užmigti žiemos 

miegu. Ber ir viduje, ir išėjus į lauką sargybiniai laikėsi kuo 
arčiau, netrukdydami mėgautis malonumais. Toje zonoje jis 
nebuvo pažeidžiamas. 

Roganas užvertė dosjė ir pakėlė akis į Vrostką. 

— Kaip seniai jūsų organizacija mėgina jį nužudyti? — pa- 
klausė jis. 

Vrostkas nusivaipė: 

— Kodėl taip manai? 

Roganas tarė: 

— Dėl visko, kas sukaupta šioje dosjė. Šiandien kiek 
anksčiau primalei man nemažai šūdo apie tai, kad esi daug 
geresnis agentas nei aš. Neprieštaravau. Bet nesi man viršinin- 
kas. Pasakysiu, ką tau reikia žinoti, ir pasikliausiu tavim, kad 
išgabensi mane iš šalies, kai nudėsiu Pajerskį. Bet tai ir viskas. 
Ir duosiu gerą patarimą: nemėgink manęs apmauti — jokių 
suktų žvalgybos ėjimų. Vos nudėjęs Pajerskį nieko nelaukda- 
mas nudėsiu ir tave. Arba pirmiau tave. Man jis labiau patin- 
ka. —- Roganas nusišypsojo vyriškiui žiauria šalta šypsena. 

Stefanas Vrostkas nuraudo. 

— Tada nenorėjau tavęs užgauti, — tarė jis. —- Norėjau gero. 

Roganas gūžtelėjo pečiais. 

— Ne tam atvažiavau tokį kelią, kad būčiau tampomas 
kaip marionetė. Lisiu dėl tavęs į ugnį, nudėsiu tau Pajerskį. 
Bet daugiau nemėgink manęs bauginti. 

Jis pakilo nuo kėdės ir išėjo pro duris. Vrostkas sekė jam 
iš paskos ir išlydėjo iš konsulato, paskui ištiesė ranką. Roga- 
nas jos nepaspaudęs nuėjo tolyn. 

Negalėjo paaiškinti, kodėl taip griežtai kalbėjo su Vrost- 
ku. Gal dėl to, kad juto, jog tik dėl kitaip susiklosčiusių lai- 
ko ir istorijos aplinkybių Vrostkas netapo vienu iš septynių 
vyrų, buvusių aukštame skliautuotame Miuncheno teisingu- 

mo rūmų kambaryje. Bet net dabar jis Vrostku nepasitikėjo. 
Taip despotiškai smulkius reikalus tvarkantis žmogus turėtų 
būti silpnas. 

Niekuo daugiau nepasikliaudamas Roganas asmeniškai 
patikrino dosjė duomenis, Šešias dienas jis lankėsi „Juoda- 
jame smuike“ ir įsidėmėjo kiekvieną Pajerskio judesį. Paaiš- 
kėjo, kad visos smulkmenos dosjė nurodytos teisingai. Bet 
Roganas pastebėjo dar kai ką, ko nebuvo dosjė. Pajerskis, 
kaip daugelis genialių milžinų, visuomet stengėsi pirmauti. 
Pavyzdžiui, žaisdamas šachmatais visada būtinai pasirink- 
davo baltuosius. Turėjo nervingą įprotį smailia karaliaus 
figūros karūna pasikasyti smakrą. Dar Roganas pastebėjo, 
kad nors šachmatų rinkinys priklausė „Juodajam smuikui“, 
kitiems lankytojams jis nebūdavo skolinamas, kol Pajerskis 
nebaigdavo vakaro žaidimo. 

Vengras praeidavo ir pro kavinę, kurios muzika gėrėda- 
vosi, ir išgirdęs iš kavinės sklindančią melodiją visuomet su- 
šokdavo savo lokio šokį. Šokdamas paprastai atsidurdavo ties 
gatvės kampu, per trisdešimt jardų nuo savo sargybinių, pas- 
kui pasukdavo už kampo. Gal kokią minutę būdavo sargybi- 
niams nematomas ir pažeidžiamas. Ne toks jau kietas agentas 
tas Vrostkas, manė Roganas, jei ta viena neapsaugota minutė 
neįtraukta į dosjė. Nebent būtų tyčia praleista. 

Roganas tikrino toliau. Manė, kad viešieji namai ga- 
lėtų būti ta vieta, kurioje užkluptų Pajerskį nesaugomą. 
Ber išsiaiškino, kad kol Pajerskis užsiiminėdavo viduje, prie 
miegamojo durų postus visuomet užimdavo du slaptosios 
policijos vyrai. | 

Teko pripažinti, kad uždavinys sunkus. Pajerskio gyve- 
namosios ir darbo patalpos buvo neįveikiamos. Tik vakarais 


jis būdavo šiek tiek pažeidžiamesnis. Kai šokdamas dingdavo 

už kampo, būdavo minutė jį nudėti ir pasprukti. Bet minutės 
nepakaktų pabėgti nuo iš paskos sekančių sargybinių. Galvoje 
Roganas be perstojo kartojo kiekvieną Pajerskio judesį ieš- 
kodamas apsauginiuose šio vyro šarvuose lemtingo įtrūkimo. 
Šeštąją naktį užmigo taip ir neišsprendęs uždavinio. Jį apsun- 
kino dar ir ta aplinkybė, kad prieš mirtį Pajerskis turėjo suži- 
noti, dėl ko yra žudomas. Roganui tai buvo būtina sąlyga. 

Vidury nakties jis pabudo. Sapnavo, kad su Venta Pajers- 
kiu žaidžia šachmatais, ir Pajerskis vis jam kartoja: „Kvailas 
Amerikaner, trys ėjimai, ir tau — šachas ir matas.“ O Roganas 
vis spoksojo į lentą ieškodamas apgaulingo pergalingo ėjimo, 
nenuleisdamas akių nuo iš medžio išdrožto milžiniško baltų- 
jų karaliaus. Klastingai šypsodamasis Pajerskis paėmė baltųjų 
karalių ir smaila jo karūna pasikasė smakrą. Tai buvo užuo- 
mina. Roganas atsisėdo lovoje. Sapnas davė jam atsakymą. 
Žinojo, kaip nužudys Pajerskį. 

Kitą dieną jis nuėjo į konsulatą ir paprašė pasimatyti su 
Vrostku. Kai agentui papasakojo, kokių įrankių ir kitos įran- 
gos jam reikės, Vrostkas pažvelgė į jį nustebęs, bet Roganas 
atsisakė ką nors aiškinti. Vrostkas pasakė, jog prireiks mažiau- 
siai visos likusios dienos viskam surinkti. Roganas linktelėjo. 

— Pasiimti ateisiu rytoj rytą. Ryt vakare tavo draugužis 
Pajerskis bus negyvas. 


I S SKYRIUS 


Visos dienos Miunchene Rozali buvo vienodos. Ji įsitaisė 
pensione laukti sugrįžtančio Rogano. Patikrino Miuncheno 
oro uosto tvarkaraščius ir išsiaiškino, kad kasdien dešimtą va- 
karo iš Budapešto atskrenda lėktuvas. Nuo tada kas vakarą ji 
laukdavo prie vartų, pasitikdama iš Budapešto lėktuvo išlipu- 
sius keleivius. Jautė, kad Roganas gali pas ją nebesugrįžti, kad 
nenorės jos įpainioti į ton Osteno žmogžudystę. Bet kadangi 
jis buvo vienintelis vyras, vienintelis žmogus, kuris jai rūpėjo, 
kiekvieną vakarą ji važiuodavo į oro uostą. Meldėsi, kad jis 
nebūtų žuvęs Sicilijoje, paskui, po kurio laiko, ėmė melstis, 
kad nebūtų miręs Budapešte. Bet tai buvo nesvarbu. Ketino 
visą likusį gyvenimą tęsti šią vakaro piligrimystę. 

Antrą savo buvimo savaitę ji nuėjo apsipirkti į centri- 
nę Miuncheno aikštę. Ten, kur stovėjo Teisingumo rūmai. 


Jiems stebuklingai pavyko išlikti nesugriautiems per karą, ir 

dabar juose buvo įrengtos miesto baudžiamojo teismo salės. 
Jose beveik per kiekvieną posėdį už karo nusikaltimus buvo 
teisiami nacių koncentracijos stovyklų komendantai ir sar- 
gybiniai. 

Impulso pagauta Rozali įėjo į masyvų pastatą. Vėsiame 
tamsiame koridoriuje nagrinėjo skelbimų lentas norėdama 
pamatyti, ar tądien kokiam nors posėdžiui nevadovauja teisė- 
jas fon Ostenas. Nevadovavo. Tada žvilgsnį patraukė nedidelis 
skelbimas. Municipalinei teismų sistemai reikėjo slaugytojos 
padėjėjos dirbti teismo pirmosios pagalbos punkte. 

Vėl pagauta impulso Rozali kreipėsi dėl šio darbo. Psi- 
chiatrinėje ligoninėje ji buvo apmokyta ir turėjo reikalingų 
svarbiausių įgūdžių, tad ją iškart priėmė. Visuose pokario Vo- 
kietijos miestuose labai trūko medicinos darbuotojų. 

Pirmosios pagalbos punktas buvo Municipalinių teis- 
mo rūmų rūsyje. Jis turėjo atskirą įėjimą, mažas dureles, ku- 
rios vedė į didžiulį vidinį kiemą. Pasibaisėjusi Rozali suvokė, 
kad į šį kiemą ant lavonų krūvos buvo išmestas sužeistas 
Roganas. 

Pirmosios pagalbos punktas turėjo stebėtinai daug darbo. 
Ilgam bausmės laikui nuteistų nusikaltėlių žmonos alpdavo 
ir būdavo atvedamos čionai atsigauti. Pagyvenusius sukčius 
teisme ištikdavo širdies smūgis. Rozali teko pareigos, labiau 
susijusios su dokumentų tvarkymu, nei su medicina. Ji turėjo 
didžiulėje mėlynoje knygoje, gulinčioje ant priėmimo stalo, 
užregistruoti kiekvieną atvejį. Jauną budintį gydytoją kaipmat 
pakerėjo jos grožis ir jis pakvietė ją vakarienės. Mandagiai šyp- 
sodama ji atsisakė. Kai kurie elegantiški advokatai, atlydėję į 
medicinos punktą savo sergančius klientus, klausinėdavo, ar 
jos nedomintų darbas jų biuruose. Ji mandagiai jiems šypso- 


davo ir sakydavo, kad ne. 

Miuncheno teisingumo rūmuose ją domino tik vienintelis 
vyras — Klausas fon Ostenas. Kai jis vadovaudavo posėdžiams, 
ji, atidėjusi pietų pertrauką ir nevalgiusi, ateidavo į teismą. 

Jis nebuvo toks, kokį anksčiau įsivaizdavo. Jo išvaizdoje 
buvo oraus bjaurumo, bet balsas skambėjo maloniai ir švel- 
niai. Su kaltinamais nusikaltėliais jis elgėsi ypač pagarbiai ir 
su vos pastebima nuoširdžia gailiaširde užuojauta. Ji girdėjo, 
kaip jis nuteisė vyrą, kaltinamą ypač žiauriu ir sadistišku nu- 
sikaltimu, ir nesidėjo teisuoliu, kaip įprasta teisėjui skiriant 
bausmę. Jis leido nuteistajam išsaugoti orumą. 

Vieną dieną gatvėje prie Miuncheno teisingumo rūmų ji 
atsidūrė tiesiai jam už nugaros ir nusekė paskui jį, šlubčiojantį 
gatve. Viena jo koja buvo trumpesnė už kitą. Jį lydėjo apsau- 
ga, labai budrus detektyvas ėjo iš paskos už kelių žingsnių. 
Bet pats fon Ostenas atrodė susimąstęs. Nors ėjo užsigalvojęs, 
buvo nepaprastai mandagus gatvėje jį sveikinusiems žmonėms 
ir jam skirto tarnybinio automobilio vairuotojui. 

Rozali pastebėjo, kad šis vyras pasižymi ypatinga trauka. 
Kolegų teisėjų, teismo tarnautojų ir advokatų rodoma pagar- 
ba bylojo apie fon Osteno charakterio jėgą. O kai gatvėje į 
jį atsitrenkė nešuliais apsikrovusi moteriškė, fon Ostenas pa- 
dėjo jai susirinkti savo nešulius, nors jo veidas persikreipė iš 
skausmo. Jis tai padarė nuoširdžiai mandagiai. Buvo sunku 
patikėti, kad čia tas žmogus, kurio taip nekenčia Roganas. 

Rozali stengėsi kuo daugiau sužinoti apie fon Osteną, 
kad Roganui atvykus į Miuncheną turėtų informacijos. Išsi- 
aiškino, kad fon Ostenas turi žmoną, kuri daro gana daug įta- 
kos Miuncheno socialiniam gyvenimui ir pati yra aristokratė. 
Ji buvo daug jaunesnė už fon Osteną. Vaikų juodu neturėjo. 
Rozali sužinojo, kad fon Ostenas daugiau nei kuris nors kitas 


oficialus asmuo, neišskiriant nė burmistro, turi mieste politi- 

nės valdžios. Be to, kaip abejonių nekeliantį demokratą, nu- 
siteikusį ir prieš nacius, ir prieš komunistus, jį rėmė Jungtinių 
Valstijų valstybės departamentas. 

Nepaisant viso to, jai pakako žinoti, kad Roganas neken- 
čia šito Žmogaus, ir visos fon Osteno dorybės išgaruodavo. 
Sąsiuvinyje ji žymėdavosi ton Osteno įpročius, kad Roganui 
būtų lengviau jį nužudyti. 

O kiekvieną vakarą dešimtą valandą ji laukdavo oro uos- 
te lėktuvo iš Budapešto būdama tikra, kad Roganas sugrįš. 

Kai paskutinę savo buvimo Budapešte dieną Roganas atsikėlė, 
pirmiausia sunaikino dosjė, kurias buvo sudaręs septyniems 
žmonėms. Tada patikrino savo daiktus, ar nėra ko nors, ką 
norėtų pasilikti. Bet nebuvo nieko, išskyrus pasą. 

Visa kita jis sudėjo į krepšį ir nunešė į traukinių stotį. 
Paliko krepšius tuščioje bagažo saugojimo spintelėje ir išėjo iš 
stoties. Eidamas per vieną iš daugybės miesto tiltų nerūpestin- 
gai išmetė spintelės raktelį į upę. Tada pasuko į konsulatą. 

Vrostkas buvo surinkęs viską, ko jam reikėjo. Roganas 
patikrino daiktus: mažą juvelyro grąžtelį ir kaltukus, plony- 
čius laidus, laikrodžio mechanizmą, skystus sprogmenis ir 
keletą specialių mažyčių elektroninių detalių. Roganas nusi- 
šypsojo ir tarė: 

— Labai gerai. 


Vrostkas didžiavosi savimi. 

— Mano organizacija dirba labai šauniai. Nebuvo papras- 
ta per tokį trumpą laiką visa tai surinkti. 

— Išreikšdamas savo dėkingumą, — tarė Roganas, — pa- 
vaišinsiu tave vėlyvais pusryčiais „Juodojo smuiko“ kavinėje. 
Paskui grįšime čionai ir aš padirbėsiu su šitais daiktais. Ir pa- 
pasakosiu, ką ketinu daryti. 

Kavinėje juodu užsisakė kavos ir sviestinių bandelių. Pas- 
kui, dideliam Vrostko nustebimui, Roganas paprašė šachma- 
tų. Padavėja juos atnešė ir Roganas išdėliojo figūras, baltuo- 
sius pasiimdamas sau. 

Vrostkas irzliai tarė: 

— Neturiu laiko tokioms kvailystėms. Man reikia grįžti 
į biurą. 

— Žaisk, — pasakė Roganas. Kažkas jo balse privertė 
Vrostką staiga užsičiaupti. Jis leido Roganui padaryti pirmą- 
jį ėjimą, paskui pastūmė savo juodųjų pėstininką. Žaidimas 
greitai baigėsi. Jis lengvai įveikė Roganą ir figūros buvo su- 
verstos atgal į dėžutę padavėjai nusinešti. Roganas nepagailėjo 
jai didelių arbatpinigių. Išėjęs iš kavinės jis sustabdė taksi ir 
jie grįžo į konsulatą. Dabar jis skubėjo, brangi buvo kiekviena 
akimirka. 

Vrostko kabinete Roganas atsisėdo prie stalo su specialia 
įranga. 

Vrostkas niršo, tai buvo priekabių ieškančio riboto proto 
žmogelio pyktis. 

— Ką visa ši nesąmonė reiškia? — paklausė jis. —- Reikalau- 
ju paaiškinti. 

Roganas įkišo dešinę ranką į švarko kišenę, ištraukė su- 
gniaužęs delną. Atkišo jį Vrostkui ir tada argniaužė. Delne 
gulėjo baltųjų karalius. | 

Beveik tris valandas Roganas įtemptai triūsė prie sta- 
lo. Karaliaus figūros apačioje jis išgręžė skylutę, paskui vi- 
sai išėmė dugną. Labai atsargiai išgremžė šachmatų figūros 
vidų ir pripildė jį skystos sprogstamosios medžiagos, sudėjo 
laidelius ir mažytes elektronines detales. Baigęs vėl pritvirti- 
no apačią, paskui poliruojamuoju audeklu ir emalio dažais 
paslėpė visus įbrėžimus ir apsilupimus. Pakilojo figūrą ran- 
koje mėgindamas nustatyti, ar ne per daug aiškiai jaučiamas 
papildomas svoris. Jis iš tiesų pastebėjo nežymų skirtumą, 
bet padarė išvadą, kad taip yra todėl, jog ieško skirtumo. 
Figūra bus gera. | 

Jis atsigręžė į Vrostką. 

— Aštuntą valandą šis daikčiukas sprogs Pajerskiui tie- 
siai į veidą. Padariau taip, kad niekas kitas nebūtų sužeistas. 
Čia sprogmenų tik tiek, kiek reikia užmušti žmogų, laikantį 
figūrą. O Pajerskis visada su ja kasosi smakrą. Tas judesys 
ir laikrodinis mechanizmas ją išsprogdins. Jei pamatysiu ką 
nors kitą laikant šią figūrą, įsikišiu ir ją nukenksminsiu. Bet 
stebėjau Pajerskį ir esu tikras, kad šįvakar aštuntą būtent jis 
laikys šią figūrą savo rankoje. Dabar noriu, kad tavo pogrin- 
dininkai lauktų manęs ant gatvės kampo už dviejų kvartalų 
nuo kavinės. Kliaujuosi tavo organizacija, kad ji išgabens 
mane iš šalies. 

— Nori pasakyti, kad būsi kavinėje, kol Pajerskis žus? — 
paklausė Vrostkas. — Tai visiška beprotybė. Kodėl neišeiti 
anksčiau? 

— Noriu įsitikinti, kad niekas kitas nenukentės, — atsakė 
Roganas. — O prieš jam mirštant, noriu, kad Pajerskis žino- 
tų, kas jį nužudė ir kodėl, o to padaryti negalėčiau pats ten 
nebūdamas. 


Vrostkas gūžtelėjo pečiais. 

— Tavo reikalas. O dėl žmonių, paimsiančių tave už dvie- 
jų kvartalų nuo kavinės, — jiems tai per daug pavojinga. Pa- 
sirūpinsiu, kad čia, prieš konsulatą, tavęs lauktų juodas mer- 
sedesas limuzinas. Ant jo plevėsuos konsulato vėliavėlė. Kada 
nori, kad jis būtų paruoštas? 

Roganas susiraukė. 

— Galiu pakeisti sprogimo laiką arba jis gali įvykti anks- 
čiau, jei Pajerskis per daug kasys sau smakrą. Tegu automobi- 
lis laukia manęs nuo pusės aštuonių, ir liepk jiems nesitraukti 
iki dešimt po aštuonių. Ateisiu pėsčias ir be jokio triukšmo 
įsėsiu į automobilį. Manau, jie pažįsta mane iš veido. Ar pa- 
rodei mane jiems? 

Vrostkas nusišypsojo. 

— Žinoma. Dabar spėju, kad mudu su tavimi „Juodaja- 
me smuike“ pavalgysime vėlyvus pietus ir sužaisime šachmatų 
partiją, kad galėtum padėti į vietą baltųjų karalių. 

Roganas nusišypsojo. 

— Daraisi vis nuovokesnis. 

Gerdami kavą juodu sužaidė antrą šachmatų partiją ir 
Roganas nesunkiai laimėjo. Jiems išėjus iš kavinės, bombą 
slepiantis baltųjų karalius saugiai gulėjo tarp kitų šachmatų 
figūrų. 

Tą vakarą Roganas lygiai šeštą išėjo iš savo mažo vieš- 
butuko kambario. Po ranka buvo paslėptas ir saugiai dėkle 
užsegtas valteris. Slopintuvas gulėjo kairėje švarko kišenėje, 
o pasas ir vizos — vidinėje. Lėtai ir ramiai jis įėjo į „Juodojo 
smuiko“ kavinę ir atsisėdo prie įprasto mažo stalelio kampe. 
Išskleidė laikraštį, užsisakė butelį tokajaus ir pasakė padavėjai 
maistą užsisakysiąs vėliau. 

Buvo išgėręs pusę butelio, kai kvatodamas į kavinę įvir- 
to Venta Pajerskis. Roganas pažvelgė į savo laikrodį — buvo 

lygiai septynios. Stebėjo, kaip Pajerskis gnybteli šviesiaplau- 
kei padavėjai, šūkteli laukiantiems draugams ir išgeria savo 
pirmą bokalą. Buvo laikas paprašyti šachmatų, bet jis užsi- 
sakė antrą bokalą. Roganas pajuto, kaip įsitempia. Ar šį va- 
karą Pajerskis pirmą kartą praleis savo šachmatų partiją? Dėl 
kažkokios priežasties ji, regis, šį vakarą iškrito jam iš galvos. 
Bet paskui padavėja neprašoma atnešė šachmatus Pajerskiui 
prie stalo ir sustojo laukdama gnybtelėjimo, apdovanojimo 
už savo nuovokumą. 

Jau beveik atrodė, kad Pajerskis nuvys ją šalin. Bet paskui 
jis nusiviepė, karpotas kiauliškas jo veidas geraširdiškai nušvi- 
to. Jis taip smarkiai gnybtelėjo šviesiaplaukei padavėjai, kad 
ši aiktelėjo iš skausmo. 

Roganas pasišaukė padavėją ir paprašė atnešti pieštuką 
ir lapelį popieriaus. Pasižiūrėjo į savo laikrodį. Jis rodė pusę 
aštuonių. Ant šiurkštaus rudo laiškinio popieriaus parašė: 
„Priversiu tave klykti iš skausmo, ne iš malonumo. Rožių pir- 
madienis, 1945- -ieji, Miuncheno teisingumo rūmai. 

Jis palaukė, kol laikrodis rodys be penkių aštuntą, Hh 
pasikvietė padavėją ir padavė jai raštelį. 

— Perduokite jį ponui Pajerskiui, — tarė jis. — Tada iškart 
grįžkite prie manęs, duosiu jums šitą. — Jis parodė jai bankno- 
tą, kurio vertė buvo didesnė nei jos savaitės alga. Nenorėjo, 
kad ji stovėtų šalia Pajerskio, kai sprogs paslėpta bomba. 

Kai padavėja padavė Pajerskiui raštelį, šis baltųjų kara- 
liumi kasėsi smakrą. Jis lėtai jį perskaitė, garsiai, judindamas 
lūpas, vertėsi iš anglų kalbos. Pakėlė akis ir atsigręžęs įsispi- 
trijo tiesiai į Roganą. Roganas atsakė į jo žvilgsnį vos šypte- 
lėdamas. Laikrodis rodė be vienos minutės aštuntą. Ir tada, 
kai iš Pajerskio akių suprato jį palengva atpažįstant, baltųjų 


karalius sprogo. 


I28 4 MARIO PUZO 


Sprogimas buvo kurtinamas. Baltųjų karalių Pajerskis 
laikė dešinėje rankoje tiesiai po smakru. Roganas žiūrėjo jam 
į akis. Sprogstant bombai staiga Pajerskio akys dingo ir Ro- 
ganas suprato žvelgiąs į dvi tuščias kruvinas akiduobes. Po 
visą kambarį ištiško mėsos ir kaulų gabalėliai, paskui Pajers- 
kio galva, netekusi raumenų, nusmuko, liko tik odos likučiai, 
vis dar laikantys kaklą prie pečių. Roganas paliko savo vietą ir 
išėjo iš kavinės pro virtuvės duris. Klykianti, paniškai bėganti 
minia nekreipė į jį jokio dėmesio. 

Išėjęs jis nužingsniavo vieną kvartalą iki pagrindinės gat- 
vės ir sustabdė taksi. 

— Į oro uostą, — paliepė vairuotojui, paskui, vien no- 
rėdamas įsitikinti, paprašė: — Vežkite gatve pro Amerikos 
konsulatą. 

Girdėjo kaukiant policijos automobilius, skubančius prie 
„Juodojo smuiko“ kavinės. Po kelių minučių taksi jau važiavo 
plačiu prospektu pro konsulatą. 

— Nevažiuokite taip greitai, — paprašė vairuotojo. Atsilo- 
šė, kad iš gatvės nebūtų matomas. 

Nebuvo jokio jo laukiančio mersedeso limuzino. Gatvėje 
nebuvo jokių automobilių — vien jau tai atrodė neįprasta. Bet 
knibždėte knibždėjo pėsčiųjų, stoviniuojančių ties sankryžo- 
mis ir besidairančių į vitrinas. Dauguma jų buvo tvirti vyrai. 
Žvelgdamas prityrusiomis akimis Roganas matė, ką bylojo jų 
išvaizda: visi jie buvo iš saugumo. 

— Greičiau į oro uostą, — paliepė vairuotojui. 

Tada pajuto kažką, kas atrodė it fizinis šaltis krūtinėje. 
Tarsi visą jo kūną būtų palietusi mirtis. Juto, kaip sklinda tas 
šaltis. Bet jam nebuvo šalta. Nejuto jokio tikro fizinio dis- 
komforto. Tiesiog atrodė, kad pats tapo kažin kokiu mirties 


šeimininku. 

Be vargo pateko į lėktuvą. Jo viza buvo tvarkinga, oro 
uoste nesimatė jokių ypatingų policijos aktyvumo požymių. 
Lipant į lėktuvą širdis plakė greitai, bet vėlgi jokių bėdų 
neatsirado. Lėktuvas atsiplėšė nuo žemės, kilo vis aukščiau, 
paskui pasiekė skridimo aukštį ir pasuko Vokietijos sienos ir 


Miuncheno link. 


Tą vakarą Rozali baigė slaugytojos padėjėjos darbą ir šeštą 
valandą išėjo iš Miuncheno teisingumo rūmų. Jaunas gydyto- 
jas, su kuriuo dirbo, primygtinai kvietė kartu pavakarieniauti. 
Bijodama netekti darbo ji sutiko. Jis užsakė keletą patiekalų, 
nes stengėsi, kad vakarienė užtruktų ilgai. Kai baigė vakarie- 
niauti, buvo po devynių. Rozali žvilgtelėjo į laikrodį. 

— Prašau man atleisti, dešimtą turiu svarbų susitikimą, — 
tarė ji siekdama apsiausto ir pirštinių. 

Jaunojo gydytojo veide atsispindėjo nusivylimas. Rozali 
nė nepagalvojo, kad vieną kartą galėtų nepasitikti lėktuvo ir 
likusį vakarą praleisti su savo palydovu. Jei nors kartelį ne- 
pasitiktų iš Budapešto atskridusio lėktuvo, vadinasi, manytų, 
kad Roganas miręs. Ji išėjo iš restorano ir sustabdė taksi. Kai 
atvažiavo į oro uostą, jau buvo beveik dešimt. Jai bėgant per 
oro uostą prie atvykimo vartų, iš Budapešto lėktuvo jau lipo 
keleiviai. Kaip buvo įpratusi, juos stebėdama ji prisidegė ciga- 
retę. Tada pamatė Roganą ir jai vos neplyšo širdis. 

Jis atrodė siaubingas ligonis. Akys įdubusios, veido rau- 
menys įsitempę, kūno judesiai baugiai sustingę. Jis jos ne- 
matė, ir ji metėsi bėgti link jo, kūkčiodama ir šaukdama jo 


vardą. 


Roganas išgirdo į marmurą kaukšint moteriškus kulniu- 


kus, Rozali šaukiant jį vardu. Pasisukiojo aplink, tada atsi- 

gręžė ir sugavo ją į glėbį. Paskui bučiavo drėgną jos veidą ir 
gražias akis, o ji kuždėjo: 

— Aš tokia laiminga, tokia laiminga. Ateidavau čia kiek- 
vieną vakarą ir kiekvieną vakarą manydavau, kad gali būti 
miręs ir kad aš niekad to nesužinosiu, ir vaikščiosiu čionai 
visą likusį gyvenimą. 

"Spausdamas ją glėbyje, jausdamas jos šilumą Roganas pa- 
juto, kaip tirpsta šaltis, kuris buvo tapęs jo kūno dalimi, ir jis 
tarytum vėl atgyja. Tada suprato, kad turės būti su ja. 


I7 SKYRIUS 


Juodu pasigavo taksi ir nuvažiavo į pensioną. Rozali nusive- 
dė Roganą į kambarį, kuriame gyveno Miunchene viena. Tai 
buvo patogus kambarys — pusiau miegamasis, pusiau svetai- 
nė, jo viduryje buvo išsirietusi nedidelė žalia sofa. Ant stalo 
stovėjo vaza su apvytusiomis rožėmis, šiek tiek jų aromato dar 
tvyrojo ore. Vos jiems užrakinus duris, Roganas ištiesė rankas 
į Rozali. Juodu paskubom nusirengė ir atsigulė į lovą, bet 
mylėjosi per daug nekantriai, per daug įsitempę. 

Tamsoje kartu surūkė cigaretę ir tada Rozali pravirko. 

— Kodėl negali dabar liautis? - sukuždėjo ji. - Kodėl ne- 
gali tiesiog imti ir sustoti? 

Roganas nieko neatsakė. Suprato, apie ką ji kalba. Kad 
jei paleistų Klausą fon Osteną, jo gyvenimas, kaip ir jos, ga- 
lėtų prasidėti iš naujo. Juodu liktų gyvi. Jei jis persekios fon 
Osteną, galimybė jam pabėgti labai nedidelė. Roganas atsidu- 

so. Jokiam kitam žmogui negalėtų papasakoti, ką fon Ostenas 
jam padarė Miuncheno teisingumo rūmuose, — tai buvo per 
daug gėdinga. Taip pat gėdinga kaip jų bandymas jį nužudyti. 
Žinojo tik viena. Negalėtų vaikščioti žeme, kol fon Ostenas 
gyvas. Nė vienos nakties negalėtų išmiegoti nesusapnavęs koš- 
marų, kol fon Ostenas gyvas. Norėdamas atkurti savo pasaulio 
pusiausvyrą, jis privalo nužudyti septintąjį ir paskutinį vyrą. 

Ir vis dėlto jis savotiškai baiminosi tos akimirkos, kai vėl 
pamatys fon Osteną. Turėjo priminti sau, kad dabar fon Os- 
tenas bus auka, fon Ostenas spiegs iš baimės, fon Ostenas 
nualps iš siaubo. Bet buvo sunku visa tai įsivaizduoti. Nes to- 
mis baisiomis dienomis, kai Miuncheno teisingumo rūmuose 
septyni vyrai jį kankino, tomis košmariškomis dienomis, kai 
Kristinos riksmai iš gretimo kambario vertė jo kūną virpėti 
iš sielvarto, galiausiai Roganas ėmė laikyti Klausą fon Osteną 
Dievu, beveik pajuto jam baugią meilę. 

Rozali užmigo vis dar drėgnu nuo ašarų veidu. Roganas 
prisidegė kitą cigaretę. Jo protas, jo neįveikiama atmintis ir vi- 
sos prisiminimų kančios dar kartą įkalino jį aukštame skliau- 
tuotame Miuncheno teisingumo rūmų kambaryje. 

Anksti iš ryto kalėjimo sargai įeidavo į jo kamerą neši- 
ni nedidelėmis guminėmis lazdomis ir aplamdytu skardiniu 
kibiru vėmalams. Tomis guminėmis lazdomis jie daužydavo 
jam per pilvą, šlaunis, slėpsnas. Bejėgiškai prisispaudęs prie 
kameros grotų Roganas jusdavo burnoje kylančią juodą tulžį 
ir imdavo žiaukčioti. Vienas iš sargų skardiniu kibiru meis- 
triškai sugaudavo vėmalus. Jie niekada nieko neklausinėdavo. 
Mušdavo jį automatiškai, vien tam, kad suteiktų dienai ati- 
tinkamą nuotaiką. 

Kitas sargybinis įstumdavo pusryčių iii ant jo 
būdavo didelis gabalas juodos duonos ir dubenėlis pilkšvos, 

gumulais sušokusios košės, vadinamos avižine. Jie versdavo 
Roganą valgyti, o kadangi jis nuolat būdavo alkanas, rydavo 
avižinę košę ir grauždavo duoną, tąsią it guma. Jam pavalgius 
sargai apstodavo jį ratu, tarsi ketintų vėl jį mušti. Dėl Rogano 
jaučiamos fizinės baimės, dėl nuo prasto maisto ir kankinimų 
nusilpusių vidaus organų tą akimirką jis nepajėgdavo suval- 
dyti savo vidurių. Jie atsiverdavo prieš jo valią: jausdavo, kaip 
srūvant iš jo avižinei košei kelnių sėdynė pasidarydavo lipni. 

Šlykščiai smarvei pasklidus po kamerą, sargybiniai iš- 
tempdavo jį iš jo kalėjimo ir vilkdavo Miuncheno teisingumo 
rūmų koridoriais. Tokį ankstyvą rytą marmuriniai koridoriai 
būdavo tušti, bet Roganas jusdavo gėdą dėl iš paskos palieka- 
mo mažų rudų taškelių pėdsako. Jis vis dar negalėdavo suval- 
dyti savo vidurių, ir nors sukaupdavo visą energiją stengda- 
masis juos suturėti, jausdavo drėkstančias abi kelnių klešnes. 
Koridoriuose jį persekiodavo smarvė. Bet dabar sumuštas kū- 
nas tinsta ir slepia jo gėdą, o atsisėdus tarp septynių tardytojų 
lipni pliurza prilips prie sėdmenų. 


Sargybiniai prirakindavo jo rankas ir kojas prie medinės 
kėdės ir padėdavo raktus ant ilgo raudonmedžio stalo. Kai tik 
vienas iš septynių tardytojų atvykdavo pradėti dienos darbo, 
sargybiniai išeidavo. Tada neskubėdami susirinkdavo kiti tar- 
dymo komandos nariai, kai kurie rankose laikydavo pusryčių 
kavos puodukus. Pirmąją savaitę Klausas fon Ostenas visada 
ateidavo paskutinis. Tai buvo ta savaitė, kai Roganui taikytas 
„įprastas“ fizinis kankinimas. 

Dėl informacijos, kurią turėjo atskleisti Roganas, su- 
dėtingumo, painių šifrų ir psichinės energijos, reikalingos 
prisiminti įsidėmėtus skaitmenų junginius, paaiškėjo, kad 


fizinis kankinimas pernelyg ardo mąstymo procesą. Po kan- 

kinimų Roganas negalėdavo išduoti jiems kodų, net jei būtų 
norėjęs. Pirmasis tai suprato Klausas fon Ostenas ir įsakė 
visas fizines įtikinėjimo priemones sumažinti iki „švelnaus“ 
minimumo. Nuo tada fon Ostenas visada rytais iš tardytojų 
ateidavo pirmas. 

Ankstyvą rytą fon Osteno gražiai iškaltas aristokratiškas 
veidas būdavo balzganas nuo skutimosi talko miltelių, akys 
vis dar mieguistos ir geros. Visa karta vyresnis už Roganą 
jis buvo tėvas, kokio trokštų kiekvienas jaunuolis: išskirti- 
nės išvaizdos, bet ne puošeiva, nuoširdus, bet ne perdėtai 
saldus ar pataikaujantis, orus, bet turintis humoro jausmą, 
teisingas, bet griežtas. Ir per kitas savaites Roganas, nua- 
lintas fizinio nuovargio, tinkamo maisto ir poilsio stokos, 
nuolatinio nervų dirginimo, pradėjo į fon Osteną žiūrėti 
kaip į globojantį tėvą, baudžiantį jį dėl jo paties gerovės. 
Protas šį požiūrį atmesdavo kaip absurdišką. Tas vyras buvo 
jo kankintojų vadas, atsakingas už visą sukeltą skausmą. Ir 
vis dėlto šizofreniški jausmai kiekvieną rytą vertė jį laukti 
fon Osteno, kaip vaikas laukia tėvo. 

Pirmąjį rytą atėjęs anksčiau kitų, fon Ostenas įkišo Ro- 
ganui į burną cigaretę ir pridegė. Paskui prabilo ne klausi- 
nėdamas, bet aiškindamas savo poziciją. Jis, fon Ostenas, 
tardydamas Roganą atlieka pareigą Tėvynei. Roganas neturi 
manyti, jog tai asmeniška. Jam Roganas patinkąs. Roganas 
toks jaunas, kad beveik galėtų būti jam sūnus, kurio niekad 
neturėjo. Jis sielojasi, kad Roganas toks užsispyręs. Kokia ga- 
lėtų būti tokio vaikiško nepaklusnumo priežastis? Sąjunginin- 
kai nebesinaudos slaptais kodais, laikomais Rogano galvoje, 
dėl to nėra jokių abejonių. Praėjo pakankamai laiko, tad bet 
kokią jo atskleistą informaciją galima laikyti beverte. Kodėl 


Roganui nebaigti šitų kvailysčių ir neišvaduoti jų visų nuo 

kančių? Nes kankintojai kenčia kartu su kankinamuoju. Ne- 
jau jis manąs kitaip? 

Tada jis ramindavo Roganą. Kvota baigsis. Karas baigsis. 
Roganas ir jo žmona Kristina vėl bus kartu ir gyvens laimin- 
gai. Karo karštligė ir žudynės baigsis ir žmonėms nebereikės 
vienas kito bijoti. Roganui nereikia nusiminti. Ir fon Ostenas 
guodžiamai patapšnodavo Roganui per petį. 

Bet kai į kambarį palengva sueidavo kiti tardytojai, Os- 
teno elgesys keisdavosi. Jis vėl tapdavo pagrindiniu tardytoju. 
Jo įdubusios akys kiaurai verdavo Rogano akis. Melodingas 
jo balsas tapdavo šiurkštus, šaižus. Vis dėlto, kad ir keista, tai 
buvo griežto tėvo šiurkštumas, skambantis su meilės gaida 
savo neklusniam vaikui. Fon Osteno asmenybė buvo tokia 
patraukli, tokia galinga, kad Roganas tikėjo tuo jo atliekamų 
vaidmeniu: tardymas yra teisingas; jis, Roganas, pats prisipra- 
šė tizinio skausmo. 

Paskui atėjo dienos, kai iš kiro kambario jis girdėdavo 
Kristinos riksmus. Tomis dienomis fon Ostenas nepasirody- 
davo anksti iš ryto, visada atvykdavo paskutinis. O paskui at- 
ėjo ta siaubinga diena, kai jie nusivedė jį į gretimą kambarį ir 
parodė jam fonografą bei besisukančią plokštelę, kurioje buvo 
išsaugota Kristinos kančia. Šypsodamas fon Ostenas tarė: 

— Ji mirė pačią pirmą kankinimų dieną. Mes tave ap- 
gavome. 

Ir tą akimirką Roganas pajuto jam tokią stiprią neapy- 
kantą, kad jį supykino, ant jo kalinio drabužių iš burnos pa- 
sipylė tulžis. 

Net tada fon Ostenas melavo. Dženkas Baris sakė, kad 
Kristina mirė gimdydama, ir Roganas Bariu tikėjo. Bet kodėl 
fon Ostenas melavo? Kodėl norėjo, kad jo žmonės manytų jį 


esant blogesnį nei iš tiesų? Ir visa tai prisimindamas Roganas 

suvokė, koks puikus psichologijos išmanymas slypėjo už kiek- 
vieno fon Osteno žodžio ir poelgio. 

Neapykanta tiems, kurie nužudė jo žmoną, vertė jį ne- 
prarasti noro gyventi. Jis troško gyventi, kad galėtų visus juos 
nužudyti ir nusišypsoti žvelgdamas į jų besikankinančius kū- 
nus. Ir ši neapykanta, ši viltis atsikeršyti palaužė jo pasiprie- 
šinimą ir per kitus mėnesius privertė atskleisti tardytojams 
visus slaptus kodus, kuriuos tik pavyko prisiminti. 

Fon Ostenas vėl pradėjo ateidinėti anksti, pirmasis pa- 
sirodydavo tardymo kambaryje. Jis vėl ėmė guosti Roganą 
neatsispiriamai supratingu balsu. Neskaitant pirmų dienų, jis 
visad išlaisvindavo Rogano rankas ir kojas ir pusryčiams at- 
nešdavo jam kavos bei cigarečių. Jis įtikinėjo Roganą, kad šis 
bus paleistas, kai tik bus atskleisti visi kodai. Paskui vieną rytą 
atėjo labai anksti, uždarė ir užrakino skliautuoto kambario 
duris ir tarė Roganui: 

— Turiu išduoti tau paslaptį, kurios privalai pažadėti ne- 
atskleisti. — Roganas linktelėjo. Rimta ir draugiška veido iš- 
raiška fon Ostenas tarė: — Tavo žmona vis dar gyva. Vakar ji 
pagimdė berniuką. Jie abu sveiki, jais abiem gerai rūpinama- 
si. Ir visiškai atsakingai duodu tau savo garbės žodį, kad jūs 
visi trys vėl būsite kartu, kai atskleisi mums visą reikalingą 
informaciją. Bet apie tai privalai niekam nė neprasižioti. Jie 
gali pridaryti bėdos, nes aš duodamas tau šį pažadą viršiju 
įgaliojimus. 

Roganas buvo apstulbęs. Jis tyrinėjo fon Osteno veidą 
bandydamas atspėti, ar šis vyras nemeluoja. Bet buvo neį- 
manoma suabejoti nuoširdžiu geranoriškumu, sklindančiu 
iš vokiečio akių, kilniaširdišku gerumu, kuris, regis, buvo 
įsikūnijęs į pačius jo veido kaulus. Roganas patikėjo. Mintis, 


kad Kristina gyva, kad jis vėl pamatys gražų jos veidą, savo 

glėbyje vėl laikys švelnų liauną jos kūną, kad ji nemirusi ir 
ne po žeme, — visa tai privertė jį palūžti ir pravirkti. Fon 
Ostenas patapšnojo jam per petį švelniai tardamas hipnoti- 
zuojančiu balsu: 

— Žinau, žinau. Gailiuosi, kad negalėjau pasakyti anks- 
čiau. Matai, visa tai buvo gudrybė, mano užduoties dalis. Bet 
dabar ji nebereikalinga, ir aš norėjau tave pradžiuginti. 

Jis liepė Roganui nusišluostyti ašaras, paskui atrakino tar- 
dymo kambario duris. Kiti šeši vyrai laukė už durų su kavos 
puodeliais rankose. Dėl to, kad nebuvo įleisti, atrodė suirzę, 
pyko, kad jų vadas su auka sudarė kažkokią sąjungą. 

Tą naktį savo kameroje Roganas sapnavo Kristiną ir 
sūnų, kurio nebuvo matęs. Gan keista, kad kūdikio veidas sap- 
ne buvo labai aiškus, rubuilis ir rausvaskruostis, o Kristinos 
veidą slėpė šešėliai. Pašaukta ji išniro iš šešėlių ir jis ją regėjo, 
matė, kad ji laiminga. Sapnuodavo juos kiekvieną naktį. 

Po penkių dienų išaušo Rožių pirmadienis, ir fon Oste- 
nas įėjo į kambarį nešinas glėbiu civilinių drabužių. Jis nuo- 
širdžiai nusišypsojo laiminga šypsena ir tarė Roganui: 

— Šiandien įvykdysiu savo pažadą. 

O paskui į kambarį susigrūdo kiti šeši vyrai. Jie sveikino 
Roganą lyg protesoriai, pagelbėję jam su pagyrimu baigti mo- 
kyklą. Roganas pradėjo rengtis. Dženkas Baris padėjo užsirišti 
kaklaraištį, bet Roganas nenuleido žvilgsnio nuo fon Osteno, 
nebyliai klausdamas akimis, maldaudamas pasakyti, ar pama- 
tys savo žmoną ir vaiką. Fon Ostenas suprato ir slapčia rami- 
namai linktelėjo galvą. Kažkuris iš vyrų užmaukšlino Roganui 
ant galvos minkštą fetrinę skrybėlę. 

Stovėdamas ir žiūrėdamas į jų besišypsančius veidus jis 
suvokė, kad vieno trūksta. Tada pajuto šaltą ginklo vamz- 


dį, priglaustą jam prie sprando, ir skrybėlė užslinko jam ant 

akių. Per tą vieną milijoninę sekundės dalį jis viską suprato 
ir paskutinį kartą metė nevilties kupiną žvilgsnį į fon Oste- 
ną, mintyse šaukdamas: „Tėve, tėve, aš tikėjau! Tėve, atleidžiu 
tau už visus tavo kankinimus, už tavo išdavystę. Atleidžiu už 
žmonos nužudymą ir vilties suteikimą. Dabar gelbėk mane. 
Dabar gelbėk mane!“ 

Ir prieš susprogstant pakaušiui išvydo paskutinį vaizdą: 
švelnų fon Osteno veidą iškrfeipė šėtoniškas pašaipus juokas. 

Dabar gulėdamas lovoje su Rozali Roganas žinojo, kad 
jam nepakaktų nužudyti fon Osteną tik vieną kartą. Turėtų 
būti galimybė grąžinti jam gyvastį, o paskui nužudyti vėl. Nes 
fon Ostenas surado pačią jų abiejų žmogiškumo esmę ir, ga- 
lima sakyti, juokaudamas ją išdavė. 

Kai kitą rytą Roganas nubudo, Rozali jau laukė paruo- 
šusi pusryčius. Kambaryje nebuvo virtuvės, bet ji ant viry- 
klėlės išvirė kavos ir nupirko bandelių. Jiems valgant ji papa- 
sakojo, kad Klausas fon Ostenas tądien nevadovaus jokiam 
teismo posėdžiui, bet kitą dieną skelbs nuteistajam nuos- 
prendį. Juodu peržvelgė viską, ką ji žinojo apie fon Osteną: 
ką buvo pasakojusi Roganui prieš jam išvykstant į Siciliją ir 
ką sužinojo vėliau. Miunchene fon Ostenas buvo įtakinga 
politinė figūra, jo kilimą valdžios laiptais rėmė Jungtinių 
Valstijų valstybės departamentas. Kaip teisėjui, fon Ostenui 
buvo skirta apsauga dvidešimt keturias valandas per parą 
namuose ir jam kur nors išėjus. Asmens sargybiniai jo nely- 
dėdavo tik Miuncheno teisingumo rūmuose, čia knibždėjo 
savas apsaugos policijos padalinys. Rozali papasakojo Ro- 
ganui ir apie savo slaugytojos padėjėjos darbą Miuncheno 
teisingumo rūmuose. 

Roganas jai nusišypsojo. 

— Ar gali mane ten nepastebimai įvesti? 


Rozali linktelėjo. 

— Jei turi ten eiti, — tarė ji. 

Roganas patylėjo. Paskui tarė: 

— Rytoj rytą. 

Kai ji išėjo į darbą, Roganas ėmėsi savo reikalų. Jis nu- 
sipirko rinkinį priemonių ginklui valyti, nes reikėjo išardyti 
ir sutepti valterį. Paskui išsinuomojo mersedesą ir pastatė jį 
už kvartalo nuo pensiono. Sugrįžo į kambarį ir parašė kelis 
laiškus: vieną savo advokatui Valstijose, kitą — verslo partne- 
riams. Įsikišo laiškus į kišenę ketindamas išsiųsti, kai Rozali 
grįš iš darbo namo. Tada išardė valterį, kruopščiai jį išvalė ir 
vėl surinko. Garso slopintuvą įdėjo į komodos stalčių. Šį pa- 
skutinį kartą norėjo viską padaryti absoliučiai tiksliai ir nebu- 
vo tikras, ar galės prieiti pakankamai arti, kad kompensuotų 
dėl slopintuvo sumažėjusį taiklumą. 

Rozali sugrįžus namo jis paklausė: 

— Ar fon Ostenas tikrai rytoj vadovaus posėdžiui? 

— Taip. — Ji valandėlę parylėjo, paskui paklausė: — Ar ei- 
sime kur nors pavalgyti, o gal nori, kad ko nors parneščiau į 
kambarį? 

— Eikime, — tarė Roganas. 

Eidamas pro pirmą pašto dėžutę jis įmetė į ją laiškus. 

Juodu vakarieniavo garsiajame Brauhauzo restorane, kur 
alaus bokalai niekad nebūdavo mažesni nei kvortos talpos, o 
užkandžiui būdavo pateikiama dvidešimt rūšių dešrelių. Va- 
kariniame laikraštyje „Tagenblatt“ buvo aprašytas Ventos Pa- 
jerskio nužudymas Budapešte. Laikraštyje buvo rašoma, kad 
demokratų pogrindis, laikomas kaltu dėl tos žmogžudystės, 
keliais saugumo reidais buvo sunaikintas. Laimė, bomba nie- 
ko nesužeidė, išskyrus numatytą auką. 

— Ar buvai taip suplanavęs? — paklausė Rozali. 

Roganas gūžtelėjo pečiais. 

— Stengiausi, kiek galėjau, slėpdamas bombą toje šach- 
matų figūroje. Bet niekad negali žinoti. Baiminausi, kad ku- 
riai nors iš padavėjų nekliūtų atsitiktinė skeveldra. Gerai, kad 
Pajerskis buvo stambus. Viskas teko tik jam. 

— O dabar liko fon Ostenas, — tarė Rozali. — Ar kas nors 
keistųsi, jei pasakyčiau, kad jis atrodo geras žmogus? 

Roganas nemaloniai nusijuokė. 

— Nenustebčiau, - atsakė jis. — Ir tai nieko nekeistų. 

Apie tai jie nekalbėjo, bet abu žinojo, kad šis vakaras 
jiems gali būti paskutinis. Nenorėjo grįžti į savo kambarį 
su žalia sofa ir siaura lova. Tad iš vienos didžiulės į daržinę 
panašios alaus salės nuklysdavo į kitą, gėrė degtinę, klausėsi 
dainuojančių laimingų vokiečių, stebėjo juos prie ilgų me- 
dinių stalų maukiančius nesuskaitomą gausybę kvortų alaus. 
Stambūs bavarai it vilkai rijo riebių mažų dešrelių virtines ir 
nuplaudavo jas užsigerdami iš aukštų putotų auksinio alaus 
bokalų. Tie, kurie greitai pasisotindavo, braudavosi pro tirš- 
tą salyklu trenkiančią minią į marmuru išklotus tualetus iš- 
sivemti į specialius dubenis, tokius didelius, kad juose buvo 
galima nuskęsti. Išvemdavo viską, ko būdavo prisikimšę, tada 
braudavosi atgal prie medinių stalų ir triukšmingai reikalau- 
davo daugiau dešrelių ir alaus vien tam, kad vėl grįžtų į tua- 
letus ir dar kartą jų atsikratytų. 

Jie buvo šlykštūs, bet gyvi ir šilti, tokie šilti, kad jų šilu- 
ma didžiules alaus sales prikaitino it krosnis. Roganas vis gėrė 
degtinę, o Rozali perėjo prie alaus. Pagaliau išgėrę tiek, kad 
apsnūstų, juodu pasuko savo pensiono link. 

Einant pro stovintį mersedesą Roganas tarė Rozali: 

— Štai mano išsinuomotas automobilis. Ryt rytą važiuo- 


sime įuo į teismą ir pastatysime netoli tavo išėjimo. Tei neišei- 
J 4 J 

siu, tiesiog važiuok tolyn ir išvyk iš Miuncheno. Neik manęs 
ieškoti, gerai? 

— Gerai, — atsakė ji. Jos balsas virpėjo, tad jis laikė jos 
ranką neleisdamas pravirkti. Ji ištraukė savo ranką, bet tik iš- 
siimti rakto iš rankinės. Juodu įėjo į pensioną ir lipant laiptais 
ji vėl paėmė jo ranką. Paleido ją tik norėdama atrakinti kam- 
bario duris. Ji įėjo ir įjungė šviesą. Stovėdamas už jos Roganas 
išgirdo išgąstingą aiktelėjimą. Ant žalios sofutės sėdėjo žval- 
gybos agentas Artūras Beilis, jiems už nugaros duris uždarė 
Stefanas Vrostkas. Dešinėje rankoje Vrostkas laikė pistoletą. 
Abu vyrai vos vos šypsojosi. 

— Sveikas sugrįžęs namo, — tarė Roganui Beilis. — Sveikas 
sugrįžęs į Miuncheną. 


IS SKYRIUS 


Roganas raminamai nusišypsojo Rozali. 

— Eik ir atsisėsk. Nieko neatsitiks. Aš jų laukiau. — Jis 
pasisuko į Beilį. — Liepk savo pakalikui slėpti ginklą ir pats 
padaryk tą patį. Jūs jų nepanaudosite. Ir nesulaikysite manęs 
nuo to, ką turiu padaryti. 

Beilis įsikišo ginklą ir mostelėjo Vrostkui. Labai lėtai, la- 
bai nuoširdžiai jis tarė Roganui: 

— Atėjome padėti tau bėdoje. Tik nerimavau, gal tau dėl 
žudynių pasimaišė protas. Maniau, gali tiesiog imti ir pradė- 
ti pyškinti, aptikęs mus čia, tad nutariau nutaikyti ginklą, o 
paskui paaiškinti. 

— Paaiškink, — tarė Roganas. 

— Tavęs ieško interpolas, — tarė Beilis. — Jie susiejo tave 
su visomis žmogžudystėmis ir daro tavo paso nuotraukos 


kopijas. Susekė, kad esi Miunchene; vos prieš valandą man 

buvo pranešta teletaipu į Miuncheno skyrių. Jie mano, kad 
atvykai čionai ko nors nužudyti, ir mėgina išsiaiškinti ko. 
Tai vienintelis dalykas, dėl ko tau pasisekė. Kad niekas ne- 
žino, ko ieškai. 

Roganas atsisėdo ant lovos prieš dulkiną žalią sofą. 

— Beili, baik, — tarė jis. — Tu žinai, ko aš ieškau. 

Beilis papurtė galvą. Jo liesas gražus veidas atrodė su- 
nerimęs. 

— Pasidarei paranoikas, — tarė jis. — Visą laiką tau padė- 
jau. Nieko jiems nepasakiau. 

Roganas atsilošė ant pagalvės. Jo veidas buvo labai ramus. 

— Patikėsiu tavim. Iš pradžių nežinojai, kas buvo tie sep- 
tyni vyrai Miuncheno teisingumo rūmuose. Bet lig to laiko, 
kai sugrįžau, jau turėjai visų jų dosjė. Kai prieš kelis mėnesius 
susitikome, tąkart, kai buvai atėjęs pasakyti, kad palikčiau 
ramybėje brolius Fraislingus, žinojai apie visus septynis. Bet 
neketinai išsiduoti. Šiaip ar taip, žvalgybos tinklas, veikian- 
tis prieš komunistus, svarbesnis nei žiaurumo auka, siekianti 
keršto. Argi ne taip manote jūs, žvalgybininkai? 

Beilis neatsakė. Jis įdėmiai stebėjo Roganą. Roganas kal- 
bėjo toliau: 

— Kai nužudžiau brolius Fraislingus, supratai, kad manęs 
niekas nesustabdys. Ir norėjai nusikratyti Dženku Bariu bei 
Venta Pajerskiu. Bet iš Budapešto aš neturėjau pasprukti gy- 
vas. — Jis atsigręžė į Vrostką. — Argi ne taip? 

Vrostkas paraudo. 

— Viskas buvo paruošta tavo pabėgimui. Niekuo negaliu 
padėti, jei esi kietakaktis ir užsispyręs darai savaip. 

Roganas niekinamai tarė: 

— Šlykštus niekše! Pravažiavau pro konsulatą vien norė- 
damas tave patikrinti. Nelaukė joks automobilis, o visas rajo- 

nas knibždėte knibždėjo farų. Tu jiems pranešei. Aš neturėjau 
parsigauti į Miuncheną, privalėjau mirti už geležinės uždan- 
gos. Ir taip būtų išspręstos visos jūsų žvalgybos problemos. 

— Tu mane įžeidi, — tarė Beilis. — Kaltini išdavus tave 
komunistų saugumui. — Jo balse nuskambėjo toks nuoširdus 
pasipiktinimas, kad Rozali abejodama dirstelėjo į Roganą. 

— Žinai, jei vis dar būčiau tik kare atsidūręs vaikėzas, 
dabar būtum mane apmulkinęs. Bet nuo tada, kai pabuvojau 
Miuncheno teisingumo rūmuose, kiaurai permatau tokius 
kaip tu. Nuo pat pradžių tave perpratau, Beili; nė akimirkai 
nebuvai manęs apkvailinęs. Tiesą sakant, atvykęs į Miunche- 
ną žinojau, kad lauksi manęs, ir pamaniau, ar nesusekus ir 
nenudėjus tavęs pirmiausia. Paskui nutariau, kad to nereikės. 
Nenorėjau nieko užmušti vien todėl, kad atsistojo man sker- 
sai kelio. Bet tu nė kiek ne geresnis už tuos septynis vyrus. 
Jei būtum ten buvęs, būtum daręs tą patį, ką ir jie. Gal net 
ir darei. Ką apie tai pasakysi, Beili? Kiek žmonių kankinai? 
Kiek nužudei? 

Roganas nutilo prisidegti cigaretės. Kai vėl prabilo, žvel- 
gė Beiliui tiesiai į akis. 

— Septintasis vyras, pagrindinis tardytojas, žmogus, kan- 
kinęs mano žmoną ir įrašęs jos klyksmus, yra teisėjas Klausas 
fon Ostenas. Aukščiausio rango federalinis Bavarijos teisėjas. 
Politikas, turintis šviesiausią ateitį, gal net būsimas Vakarų 
Vokietijos kancleris. Remiamas mūsų Valstybės departamen- 
to. Ir sėdintis Amerikos žvalgybos aparato kišenėje. Tad nega- 
lite leisti, kad aš jį nužudyčiau, ir tikrai negalite leisti, kad jis 
būtų suimtas už karo nusikaltimus. 

Roganas užgesino cigaretę. 

— Norėdami, kad nenudėčiau fon Osteno, norėdami iš- 


saugoti paslaptį, kad jis buvo gestapininkas, turėjote mane 

sunaikinti. Liepei Vrostkui išduoti mane Vengrijos saugumui. 
Argi ne tiesa, Beili? Paprastai, užtikrintai, nepriekaištingai, 
taip, kaip jūs, tikri žvalgybininkai, mėgstate. 

Vrostkas pasipūtėliškai paklausė: 

— O kas mums neleis dabar užčiaupti tau burną? 

Beilis nepatenkintas sviedė į savo pavaldinį nekantrų 
žvilgsnį. Roganas nusijuokė. 

— Beili, pasakyk savo pakalikui, kas jam to neleis, — tarė 
pralinksmėjęs Roganas. Beilis tylėjo, ir Roganas kalbėjo toliau 
tiesiai Vrostkui: — Esi per daug kvailas suprasti, ką aš padariau, 
bet tavo bosas žino. Žmonėms, kuriais pasitikiu, išsiunčiau 
laiškus į Valstijas. Jei mirsiu, fon Ostenas bus demaskuotas, 
Amerikos diplomatinė tarnyba — diskredituota. Čia, Europo- 
je, dirbanti Amerikos žvalgyba „gaus į sprandą nuo Vašingto- 
no. Tad jūs negalite manęs užmušti. Jei mane suims, nutiks 
tas pat. Fon Ostenas bus demaskuotas, tad manęs negalite 
įduoti. Turite susitaikyti su lygiosiomis. Turite viltis, kad nu- 
dėsiu fon Osteną ir niekas nesužinos kodėl. Nereikalausiu, 
kad man padėtumėt. To prašyti būtų per daug. 

Vrostko burna iš nuostabos išsižiojo. Beilis pakilo eiti. 

— Tu gana gerai viską apskaičiavai, — tarė jis Roganui. — 
Viskas, ką kalbėjai, yra tiesa, neneigsiu. Vrostkas įsakymus 
gaudavo iš manęs. Bet viskas, ką dariau, buvo mano darbo 
dalis, mano pareiga. Kurių galų man turėtų rūpėti tavo kerš- 
tas, tavo teisybės ieškojimas, kai galiu padėti savo šaliai kon- 
troliuoti Vokietiją per fon Osteną? Bet visi tavo ėjimai buvo 
teisingi, tad turiu pasitraukti į šalį ir leisti tau padaryti, ką 
privalai. Ir neabejoju, kad prigriebsi fon Osteną, net jei ryt 
rytą tavęs ieškos tūkstantis farų. Bet, Roganai, pamiršai vieną 
dalyką: kai jį nužudysi, verčiau jau spruk. 

Roganas gūžtelėjo pečiais. 

— Man tai nė velnio nerūpi. 

— Nerūpi, kaip nė kiek nerūpi, kas nutiks tavo mote- 
rims. — Jis pamatė, kad Roganas nesuprato. — Iš pradžių tavo 
dailiai mažai prancūzei žmonelei, kurią leidai nužudyti, o da- 
bar šitai fraulein čia. — Jis kryptelėjo galvą į Rozali, sėdinčią 
ant žaliosios sofos. 

Roganas tyliai tarė: 

— Apie kokį velnią čia kalbi? 

Beilis pirmą kartą nusišypsojo. Tyliai tarė: 

— Noriu pasakyti, kad jei nužudysi fon Osteną ir paskui 
tave užmuš, aš išspausiu iš jos visus syvus. Ji bus apkaltinta 
kaip tavo žmogžudysčių bendrininkė arba uždaryta tame be- 
protnamyje. Tas pat atsitiks, jei būsi nudėtas, o fon Ostenas 
liks gyvas ir bus tavo laiškais demaskuotas. Taigi leidžiu tau 
rinktis. Pamiršk apie fon Osteno nužudymą ir aš išrūpinsiu 
tau ir tavo merginai neliečiamybę dėl visko, ką esi padaręs. 
Sutvarkysiu, kad mergina galėtų įvažiuoti su tavimi į Valstijas, 
kai grįši atgal. Pagalvok. — Jis žengė prie durų. 

Roganas šūktelėjo jam iš paskos. Jo balsas virpėjo. Regis, 
pirmą kartą tą vakarą jis šiek tiek prarado pasitikėjimą. 

— Beili, pasakyk man tiesą, — tarė Roganas. — Jei Miun- 
cheno teisingumo rūmuose būtum buvęs vienu iš septynių 
vyrų, ar būtum man daręs tą patį, ką darė jie? 

Valandėlę Beilis rimtai svarstė klausimą, paskui tyliai 
ištarė: 

— Jei tikrai būčiau tikėjęs, kad tai padės mano šaliai lai- 
mėti karą, taip, būčiau. 

Jis išėjo paskui Vrostką pro duris. 

Roganas atsistojo ir nuėjo prie komodos. Rozali matė, 
kaip jis sriegia metalinį slopintuvą ant valterio vamzdžio, ir 


prabilo kančios kupinu balsu: 

— Ne, prašau, nereikia. Nebijau, ką jie man padarys. 

Ji pasuko prie durų, lyg norėdama neleisti jam išeiti. Pas- 
kui persigalvojo ir atsisėdo ant žaliosios sofos. 

Akimirką Roganas ją stebėjo. 

— Žinau, ką galvoji, — tarė jis, — bet nejaugi neleidau 
Vrostkui ir Beiliui išsisukti po to, kai bandė nužudyti mane 
Budapešte? Visi šios profesijos atstovai yra kažkokie ypatin- 
gi gyvuliai, ne žmonės. Visi jie čia dirba savo noru, niekas 
jų neverčia. Žino, kokios bus jų pareigos. Kankinti, išduoti 
ir žudyti tokius pačius žmones kaip jie. Man jų nė kiek 
negaila. 

Ji neatsakė, nulenkė galvą ir įsikniaubė į delnus. Roganas 
švelniai tarė: 

— Budapešte rizikavau gyvybe, norėdamas būti tikras, 
kad niekas, išskyrus Pajerskį, nenukentės. Buvau pasiryžęs 
atsisakyti visko, net galimybės nubausti fon Osteną, kad ne- 
sužeisčiau nė vieno nekalto pašaliečio. Nes jie nekalti. Šie du 
vyrai ne tokie. Ir aš neleisiu tau kentėti dėl manęs. 

Jai nespėjus atsakyti, nespėjus pakelti galvos, jis išėjo iš 
kambario. Rozali girdėjo jį greitai nulipant laiptais. 

Roganas sėdo į išsinuomotą mersedesą ir pasuko į pa- 
grindinį prospektą, koja spausdamas greičio pedalą. Šituo lai- 
ku automobilių važiavo nedaug. Jis vylėsi, kad Beilis ir Vrost- 
kas neturi savo automobilio, kad į pensioną atvažiavo taksi, o 
dabar eina pėsti ir bando sustabdyti kitą taksi. 

Prospektu jis nuvažiavo ne toliau kaip vieną kvartalą, 
kai pamatė juos einančius kartu. Pavažiavo dar vieną kvar- 
talą, tada pastatė automobilį ir patraukė prospektu jiems iš 
priekio. Dar buvo likę per šimtą pėdų, kai jie pasuko į Fre- 
deriko alinę. Po velnių, pagalvojo jis, ten niekaip negalės jų 
pričiupti. | 

Valandą pralaukė lauke vildamasis, kad juodu greitai išgers 
alaus ir išeis. Bet jie neišėjo, ir jis pagaliau nutarė eiti vidun. 

Alinė nebuvo pilna, ir jis iškart pastebėjo Beilį ir Vrostką. 
Juodu visai vieni sėdėjo prie ilgo medinio stalo ir kimšo baltas 
dešreles. Roganas atsisėdo prie durų, kur jį užstojo stalą apsė- 
dę vis dar smarkiai lėbaujantys alaus gėrėjai. 

Geriančių Beilio ir Vrostko išvaizda ir elgesys jį nustebi- 
no, paskui šis nustebimas ir pralinksmino. Lig šiol matydavo 
juos dėvinčius pareigos kaukes ir rūpestingai slepiančius visas 
silpnybes. Čia jis pamatė juos atsipalaidavusius, nusimetusius 
apgaulingą išorę. 

Arogantiškasis Vrostkas neabejotinai mėgo apkūnias mo- 
teris. Roganas matė, kaip Vrostkas gnaibė visas putlias pada- 
vėjas, o sudžiūvėlių nelietė. Pro jį einant išties apkūniai mergi- 
nai, nešinai tuščiais alaus bokalais apkrautu padėklu, Vrostkas 
nesusiturėjo. Jis pamėgino ją apglėbti, stiklai nuskriejo per 
visą medinį stalą, padavėja geraširdiškai jam niuktelėjo ir jis 
susvyravęs klestelėjo Beiliui ant kelių. 

Liesas Artūras Beilis buvo pedantiškas rajūnas. Lėkštė po 
lėkštės jis rijo baltas dešreles, nuo kiekvienos palikdamas po 
mažą ploną odelės uodegėlę. Kiekvieną dešrelių kąsnį nuplau- 
davo gurkšniu alaus. Jis buvo visiškai įnikęs į tai, ką daro. 
Staiga jis puolė į vieną iš tualetų. 

Svirduliuodamas Vrostkas žengė jam iš paskos. Roganas 
kiek palaukė, tada nusekė ir jis. Įėjo pro duris, ir jam pasisekė: 
Beilis ir Vrostkas buvo vieninteliai lankytojai. 

Bet iššauti jis nepajėgė. Negalėjo iš švarko kišenės išsi- 
traukti valterio. Beilis buvo palinkęs virš vieno didelio balto 
vėmimo dubens, iš jo virto viskas, ką buvo suvalgęs nuo pus- 
ryčių. Vrostkas švelniai laikė Beilio galvą, kad ši neniurktelėtų 
į dubens turinį. 

Nutverti visiškai bejėgiai jie savotiškai graudino. Roga- 
nas pasitraukė atbulas, jiems dar nespėjus jo pamatyti, ir išėjo 
iš alinės. Nuvažiavo mersedesu į pensioną, jį pastatė ir užlipo 
į kambarį. Durys buvo neužrakintos. Viduje ant žaliosios so- 
fos sėdėjo Rozali ir jo laukė. Roganas nusuko slopintuvą ir 
įmetė atgal į komodos stalčių. Nuėjo ir atsisėdo greta Rozali 
ant sofos. 

— Negalėjau to padaryti, — tarė jis. — Nežinau kodėl, bet 
negalėjau jų nudėti. 


I9 SKYRIUS 


Kitą rytą gerdamas kavą jis užrašė savo advokato Valstijose 
pavardę ir padavė jai. 

— Jei pakliūsi į kokią nors bėdą, parašyk širam žmogui, — 
pasakė Roganas. — Jis atvyks tau padėti. 

Dėl to, kad jis nenužudė Beilio ir Vrostko, Rozali kažin 
kaip susitaikė su faktu, kad Roganas medžios fon Osteną. Ji 
nebandė priversti jo apsigalvoti, sutiko su tuo, ką jis priva- 
lo padaryti. Bet norėjo, kad jis kelias dienas pailsėtų. Atrodė 
nesveikas ir labai pavargęs. Roganas papurtė galvą. Jis daug 
metų laukė, nebenorėjo ilgiau laukti nė dienos. 

Jam šiek tiek skaudėjo galvą. Toje kaukolės vietoje, kuri 
buvo uždengta sidabro plokštele, jis juto spaudimą. Rozali 
padavė jam vandens užsigerti tabletes, kurias visada nešioda- 
vosi su savimi. Ji stebėjo, kaip jis patikrina valterį ir įsikiša jį 


į švarko kišenę. 

— Ar slopintuvo nenaudosi? — paklausė ji. 

— Dėl jo pernelyg sumažėja taiklumas, — paaiškino jis. — 
Norėdamas tikrai į jį pataikyti turėčiau prisiartinti per pen- 
kiolika pėdų. Gali būti, kad negalėsiu prieiti taip arti. 

Ji suprato, ką iš tiesų jis nori pasakyti: kad neturi vilties 
pasprukti, kad būtų beprasmiška slopinti ginklo garsą. Prieš 
išeinant pro duris ji privertė jį apglėbti ją, bet jis niekaip ne- 
galėjo jos nuraminti. 

Jis paprašė jos vairuoti mašiną, nes tokiu svarbiu metu 
nepasikliovė savo nepatikimu šoniniu regėjimu. Pažeistas re- 
gos nervas įtemptomis akimirkomis jam labiausiai neduodavo 
ramybės, be to, važiuojant per miestą jam norėjosi laisvąja 
ranka prisidengti dalį veido. Miunchene bus pilna jo ieškan- 
čios policijos. 

Jie pravažiavo pro teismo laiptus, pro aikštę, kurią Roga- 
nas taip puikiai prisiminė, jos įmantrius pastatus su kolono- 
mis. Rozali pastatė mersedesą netoli šoninio įėjimo. Roganas 
išlipo iš automobilio ir pro didingą arką įėjo į Teisingumo 
rūmų kiemą. 

Jis žengė grindinio akmenimis, kadaise aplaistytais jo 
krauju, jų tarpai prarijo mažyčius jo suskaldytos kaukolės 
trupinėlius. Pastiręs nuo įtampos jis nusekė paskui Rozali 
į pirmosios pagalbos punktą ir žiūrėjo, kaip ji velkasi baltą 
slaugytojos chalatrą. Ji atsigręžė ir tyliai paklausė: 

— Pasiruošęs? 

Roganas linktelėjo. Ji nusivedė jį vidiniais laiptais, ve- 
dančiais į tamsų vėsų koridorių, išklotą marmuru. Kas pen- 
kiasdešimt pėdų koridoriaus šonuose buvo didžiulės ąžuolinės 
durys, durys į teismo sales. Šalia durų esančiose nišose stovėjo 
šarvai. Kai kurios nišos buvo tuščios, šarvai per karą DaEooe 
ir dar negrąžinti į vietą. 

Eidamas pro teismų salių duris Roganas matė kaltinamuo- 
sius — smulkius vagišius, plėšikus, prievartautojus, sąvadauto- 
jus, žudikus ir nekaltus žmones - laukiančius teisingumo. Jis 
ėjo ilgu koridoriumi, o galvoje tvinksėjo baugus jausmas, tarsi 
pripildydamas orą piktavališkos elektros srovės. Jie priėjo prie 
medinio stovo, ant kurio kabėjo plakatas: Kriminalgericht, o 
apačioje: Bundesgericht von Osteen, Prūsidium. 

Rozali timptelėjo jam už rankovės. 

— Šitoje teismo salėje, — sukuždėjo ji. — Fon Ostenas bus 
vidurinis iš trijų teisėjų. 

Roganas įėjo paskui teismo tvarkdarį ir atsisėdo paskuti- 
nėje eilėje. Rozali įsitaisė šalia. 

Palengva Roganas pakėlė galvą pažiūrėti į tris teisėjus, 
sėdinčius ant pakylos milžiniškos teismo salės žemutinėje da- 
lyje. Prieš jį sėdintis žiūrovas užstojo vaizdą ir jis pakreipė gal- 
vą norėdamas geriau įsižiūrėti. Nė vienas iš teisėjų neatrodė 
pažįstamas. 

— Nematau jo, — šnipštelėjo jis Rozali. 

— Vidurinis teisėjas, — sukuždėjo ji. 

Roganas įdėmiai įsižiūrėjo. Vidurinis teisėjas nė kiek ne- 
priminė fon Osteno. Fon Osteno bruožai buvo aristokratiški, 
ereliški; šio vyro bruožai gumbuoti. Net jo kakta buvo siau- 
resnė. Joks žmogus negalėtų taip pasikeisti. Jis sušnibždėjo 
Rozali: 

— Tai ne fon Ostenas, jis nė kiek į jį nepanašus. 

Rozali lėtai atsigręžė į jį. 

— Nori pasakyti, tai — ne septintasis vyras? 

Roganas papurtė galvą. Jos akyse jis pamatė džiaugsmą ir 
nesuprato. Tada ji sukuždėjo: 

— Bet jis yra fon Ostenas. Be jokios abejonės. Aš tikrai 


žinau. 

Staiga jam apsvaigo galva. Vis dėlto jiems pavyko jį 
apgauti. Prisiminė brolių Fraislingų šypsenas, atskleidus in- 
formaciją apie fon Osteną. Prisiminė tam tikrą pasitikėjimą 
Beilio elgsenoje, jiems kalbant apie fon Osteną, kažin ką, 
kas žvalgybininką pralinksmino. Ir dabar suprato džiaugs- 
mingą Rozali akių žvilgsnį: jis niekuomet nesuras septinto 
vyro, todėl liausis ieškojęs ir gyvens savo gyvenimą. Štai šito 
ji ir tikėjosi. 

Kaukolėje ėmė mausti sidabro plokštelę, ir kraują apkar- 
tinusi neapykanta visam pasauliui išsekino jo jėgas, jis ėmė 
virsti į Rozali pusę. Ji sugavo jį bealpstantį, ir tvirtas tvark- 
darys, pamatęs, kas atsitiko, padėjo išnešti Roganą iš teismo 
salės ir nugabenti žemyn į pirmosios pagalbos punktą. Rozali 
nesitraukė nuo to šono, kur Roganas laikė savo ginklą, ir juto 
jį pro švarko audeklą. Medicinos punkte ji paguldė jį ant vie- 
nos iš keturių lovų ir prie jos pastatė širmą. Tada pakėlė jo 
galvą ir sugrūdo į burną tabletes. Po kelių minučių Rogano 
skruostai atgavo spalvą ir jis atsimerkė. 

Ji tyliai jį kalbino, bet jis neatsakė, ir pagaliau ji turėjo 
ji palikti, kad pasirūpintų kitu žmogumi, atėjusiu nedidelės 
medicinos pagalbos. 

Roganas spoksojo į lubas. Jis mėgino priversti smegenis 
viską gerai apgalvoti. Broliai Eraislingai niekaip negalėjo pa- 
meluoti, kai rašė tuos pačius savo karo metų kolegų vardus. 
Beilis taip pat patvirtino, kad fon Ostenas yra tas žmogus, 
kurio Roganas ieško. Tai ar gali būti, kad jam sumelavo Ro- 
zali? Ne. Rozali negalėjo taip pasielgti. Reikėjo padaryti vieną 
dalyką: surasti Beilį ir priversti jį pasakyti tiesą. Bet tik tada, 
kai pailsės; dabar jautėsi per silpnas. Roganas užsimerkė. Tru- 
putį numigo. Kai nubudo, pamanė esąs viename iš gerai pa- 
žįstamų savo košmarų. 

Iš kitos širmos pusės pasigirdo kadaise, labai seniai, jį 
kankinusio ir žmogiškumą išdavusio pagrindinio tardytojo 
balsas. Tas balsas turėjo galingo magnetizmo ir skambėjo už- 
jaučiamai. Jis klausinėjo apie vyriškį, nualpusį teismo salėje. 
Roganas girdėjo, kaip Rozali pagarbiai nuramino lankytoją, 
kad vyriškiui nuo karščio pasidarė bloga ir kad jis greitai atsi- 
gaus. Ji padėkojo gerbiamajam teisėjui už gerumą teiraujantis 
apie jos ligonio sveikatą. 

Kai durys užsidarė, Rozali apėjo širmą ir aptiko Roganą 
sėdintį lovoje. Jis šypsojosi liūdna šypsena. 

— Kas ten buvo? — paklausė jis norėdamas įsitikinti. 

— Teisėjas fon Ostenas, — atsakė Rozali. — Jis užėjo pa- 
klausti, kaip laikaisi. Sakiau tau, koks jis geras žmogus. Visad 
jutau, kad jis negali būti tas, kurio ieškai. 

Roganas tyliai tarė: 

— Štai dėl ko šypsojosi broliai Fraislingai, taip pat ir Bei- 
lis. Žinojo, kad neatpažinsiu fon Osteno taip pat, kaip jie ne- 
atpažino manęs. Bet visa jo jėga yra balsas, ir to aš niekuomet 
nepamiršiu. — Jis pamatė jos neramų žvilgsnį. — Ar šiandien 
po pietų teisėjas fon Ostenas posėdžiaus? — paklausė jis. 

Rozali atsisėdo ant lovos atsukusi jam nugarą. 

— Taip. 

Roganas patapšnojo jai per petį, pirštais iš jos jauno 
kūno traukdamas stiprybę. Pajuto kūnu nusiritantį pergalin- 
gą džiaugsmą. Po kelių valandų viskas bus baigta, jis daugiau 
nebesapnuos savo baisingų sapnų. Bet jam prireiks visų jėgų. 
Pasakė Rozali, kokių vaistų suleisti iš medicinos punkto vais- 
tinėlės. Jai ruošiant švirkštą jis galvojo apie pasikeitusią fon 
Osteno išvaizdą. 

Prisimindamas išdidžius fon Osteno bruožus Roganas 


suprato, kad tas žmogus savo valia nebūtų daręs plastinės 

veido operacijos, vien norėdamas išvengti pavojaus. Per tuos 
metus nuo paskutinio jų susitikimo fon Ostenas perėjo savo 
kančių pragarą. Bet tai buvo nesvarbu, daugiau niekas nebe- 
svarbu, pagalvojo Roganas. Dar nesibaigus dienai jų abiejų 


pasauliai suduš. 


20 SKYRIUS 


Vyresnysis federalinis teisėjas Klausas fon Ostenas sėdėjo ant 
aukštos teisėjo kėdės tarp kolegų teisėjų iš abiejų pusių. Matė 
judančią prokuroro burną, bet negalėjo suprasti žodžių pras- 
mės. Persekiojamas savo paties kaltės, baimės būti nubaustas, 
jis negalėjo susitelkti į prieš jį nagrinėjamą bylą. Teks pritarti 
dviejų kolegų teisėjų nuosprendžiui. 

Akį patraukė ūmus pagyvėjimas teismo salės gale, ir šir- 
dis skausmingai šoktelėjo. Bet ten buvo tik porelė, sėdanti į 
savo vietas. Jis mėgino įžiūrėti vyro veidą, bet jis ėjo nusisu- 
kęs ir nuleidęs galvą. Dabar kaltinamojo gynėjas vardijo savo 
kliento lengvinančias aplinkybes. Fon Ostenas bandė sutelkti 
dėmesį į tai, ką tas žmogus sako. Jis susikaupė. Staiga teismo 
salės gale pasigirdo bruzdesys. Didelėmis valios pastangomis 
fon Ostenas susilaikė neatsistojęs. Jis matė, kaip baltai ap- 


sirengusi moteris ir vienas iš tvarkdarių padeda pusiau su- 

smukusiam žmogui išeiti pro duris. Šiose teismo salėse, kur 
žmonės patirdavo tokią negailestingą įtampą, taip neretai 
nutikdavo. 

Įvykis jį sutrikdė. Sulenktu pirštu jis pašaukė prie pakylos 
vieną tarnautoją ir šnipštelėjo jam nurodymus. Kai tarnauto- 
jas grįžo ir pasakė, jog nualpo ir į pirmosios pagalbos punktą 
buvo nugabentas teisme dirbančios slaugytojos draugas, fon 
Ostenas lengviau atsiduso. Ir vis dėlto keistoka, kad taip nu- 
tiko būtent dabar. 

Kai teismas nutraukė darbą pietums, fon Ostenas nuta- 
rė nusileisti į pirmosios pagalbos punktą ir pasiteirauti apie 
vyriškio būklę. Galėjo nusiųsti tarnautoją, bet norėjo pama- 
tyti pats. 

Slaugytoja buvo labai daili ir puikių manierų mergina. 
Jis pritariamai pastebėjo, kad ji gerokai pranoksta į tokias 
valstybines vietas paprastai priimamas dirbti darbuotojas. 
Ji mostelėjo į širmą, pastatytą prie vienos iš punkto lovų, ir 
pasakė, kad žmogus jau atsigauna; buvo tik trumpai nete- 
kęs sąmonės, nieko rimta. Fon Ostenas stebeilijosi į širmą. 
Beveik pajuto akstiną užeiti už širmos, pažvelgti tam vyrui į 
veidą ir išsklaidyti visus savo nuogąstavimus. Bet toks poelgis 
atrodytų keistas, be to, kelią jam užtvėrė slaugytoja. Ji būtų 
turėjusi pasitraukti. Mechaniškai ištarė jai kelis mandagumo 
žodžius ir išėjo iš kambario. Pirmą sykį nuo tada, kai tapo 
teisėju Miuncheno teisingumo rūmuose, jis ėjo per kiemą ir 
taip pakreipė galvą, kad nematytų vidinės sienos, prie kurios 
tą siaubingą dieną kadaise buvo suversti kūnai. Išėjęs iš kie- 
mo jis nuėjo pagrindiniu prospektu, kur laukė limuzinas su 
vairuotoju, nuvešiančiu jį namo pietų. 

Detektyvas apsaugininkas sėdėjo priekyje šalia vairuoto- 
jo, ir fon Ostenas pralinksmėjęs nusišypsojo. Tyčinio užpuo- 

limo atveju apsaugininkas beveik niekuo nepadėtų, tik būtų 
dar viena auka. Automobiliui įriedėjus į įvažos keliuką, jis 
pastebėjo, kad prie namo sustiprinta apsauga. Jie padėtų. Pri- 
verstų užpuoliką kėsintis kitur, ir Marsija būtų saugi. 

Žmona laukė jo valgomajame. Stalas buvo užklotas balta 
staltiese, kuri nuo šviesos, besismelkiančios pro užuolaidas, 
įgavo melsvą atspalvį. Spindėjo sidabras, ryškiaspalvės gėlės 
vazose buvo sukomponuotos su menininkės meistriškumu. 
Juokaudamas jis tarė žmonai: 

— Marsija, norėčiau, kad ir maistas būtų toks puikus kaip 
serviravimas. 

Ji apsimetė supykusi. 

— Visuomet lieki teisėju, — tarė ji. 

Žvelgdamas į žmoną fon Ostenas pagalvojo: ar ji tikėtų 
mano kalte, jei viskas išaiškėtų? Ir žinojo, kad jei jis viską 
neigtų, ji juo tikėtų. Ji buvo dvidešimčia metų už jį jaunes- 
nė, bet tikrai jį mylėjo. Tuo jis neabejojo. Eon Ostenas del- 
nu persibraukė veidą. Operacija buvo puiki, geriausia, kokia 
gali būti atlikta Vokietijoje, bet iš arti odoje aiškiai matėsi 
daugybė randų ir siūlių. Spėliojo, ar ne dėl to kambarius ji 
dangstydavo užuolaidomis nuo pernelyg ryškios šviesos ir pri- 
gesindavo lempas. 

Po pietų ji prikalbino jį prigulti svetainėje ant sofos va- 
landą pailsėti. Pati atsisėdo priešais su knyga rankose. 

Klausas ton Ostenas užsimerkė. Jis niekuomet nepajėgė 
prisipažinti savo Žmonai; ji juo tikėjo. Juk pagaliau jis jau 
nubaustas. Praėjus kelioms savaitėms nuo 1945-ųjų Rožių 
pirmadienio sviedinio skeveldra suniokojo jam veidą. Šį siau- 
bingą sužalojimą jis priėmė be kartėlio, nes mintyse juo išpir- 
ko nusikaltimą, padarytą jaunam amerikiečių agentui Miun- 


cheno teisingumo rūmuose. 

Kaip galėjo kam nors paaiškinti, kad jis, štabo karinin- 
kas, kilmingas žmogus, vokietis, pripažino savo šalies išsigi- 
mimą, jos gėdą. Ir kaip žmogus, vedęs alkoholikę, norėdamas 
parodyti jai savo meilę pats nusprendžia tapti girtuokliu, taip 
ir jis tapo kankintoju ir žmogžudžiu, kad liktų vokietis. Bet 
ar iš tiesų buvo taip paprasta? 

Per tuos metus, praėjusius po karo, jis tikrai gyveno 
dorai, ir jam tai buvo natūralu. Kaip teisėjas, buvo žmogiš- 
kas, niekados nesielgdavo negailestingai. Savo praeitį paliko 
už nugaros. Miuncheno teisingumo rūmų dokumentai buvo 
rūpestingai sunaikinti, ir lig šiol, iki pastarųjų kelių savai- 
čių, dėl savo žiauraus elgesio per karą beveik nejautė sąžinės 
graužimo. 

Paskui sužinojo, kad nužudyti Pfanas ir Moltkė, taip pat 
broliai Fraislingai. Prieš savaitę Amerikos žvalgybos karinin- 
kas Artūras Beilis atvyko į jo namus ir papasakojo apie Maiklą 
Roganą. Roganas nužudė tuos vyrus, kuriems Miuncheno tei- 
singumo rūmuose vadovavo fon Ostenas, kai vykdė teisingu- 
mą be įstatymo. Fon Ostenas prisiminė Maiklą Roganą. Vis 
dėlto jie jo nenužudė. 

Artūras Beilis jį nuramino. Roganui niekaip nepavyks 
įvykdyti paskutinės žmogžudystės. Amerikos žvalgyba tuo 
pasirūpins. Taip pat ji išsaugos paslaptį apie fon Osteno žiau- 
rumą per karą. Fon Ostenas žinojo, ką tai reiškia. Jei jis kada 
nors Vakarų Vokietijoje įgytų politinę valdžią, Amerikos žval- 
gyba galėtų jį šantažuoti. 

Gulėdamas ant sofos ir nepramerkdamas akių jis ištiesė 
ranką ir palietė žmoną. Tik sužinojęs, kad Roganas gyvas, 
fon Ostenas pradėjo jį sapnuoti. Jam sapnuodavosi košma- 
rai, kad virš jo palinkęs Roganas, jo pakaušis kraujuoja ir 


kraujas varva fon Ostenui ant veido. Sapnuodavosi košma- 

rai, kuriuose iš fonograto plokštelės skardėdavo jaunos Ro- 
gano žmonos klyksmas. 

Kur buvo tiesa? Kodėl jis kankino Roganą ir paskui 
jį nužudė? Kodėl įrašė tos dailios merginos klyksmą, kai 
ji merdėjo gimdydama kūdikį? Ir kodėl galiausiai jis išda- 
vė Roganą, suteikė jam viltį gyventi, privertė patikėti, kad 
žmona vis dar gyva? 

Prisiminė pirmąją tardymo dieną, žvilgsnį Rogano veide. 
Tai buvo nekaltas geras veidas, ir tai jį suerzino. Be to, tai buvo 
veidas jaunuolio, kuriam dar nieko baisaus nebuvo nutikę. 

Tą pačią dieną fon Ostenas aplankė belaisvio žmoną ir 
sužinojo, kad ji išgabenta į medicinos punktą gimdyti. Ei- 
damas to kambario link jis girdėjo jauną merginą klykiančią 
iš skausmo, ir kai gydytojas pasakė, kad mergina miršta, fon 
Ostenas nutarė įrašyti riksmus Roganui įbauginti ir priversti 
kalbėti. 

Kokio jo būta sumanaus, pamanė fon Ostenas. Suma- 
naus visais atžvilgiais. Sumanaus piktadario, o po karo, gy- 
venant su sužalotu veidu, sumanaus geradario. Ir būdamas 
sumanus dabar jis suprato, kodėl sunaikino Roganą. 

Fon Ostenas suvokė taip pasielgęs todėl, kad blogis ir 
gėris visuomet privalo stengtis vienas kitą sunaikinti; o karo 
ir žudynių pasaulyje blogis turi triumfuoti prieš gėrį. Tad jis 
paskutinę akimirką, kai akimis Roganas meldė pasigailėti, fon 
Ostenas nusijuokė, jo juoką nustelbė nuaidėjęs Rogano kau- 
kolėje sprogstančios kulkos griausmas. Tą akimirką jis nusi- 
juokė, nes Rogano vaizdas su ant kaktos nusmukusia skrybėle 
buvo tikrai komiškas; ir pati mirtis tomis baisiomis 1945-ųjų 


dienomis buvo tik parodija. 

— Laikas. 

Žmona palietė užmerktas jo akis. Fon Ostenas atsikėlė 
nuo sofos, žmona padėjo jam apsivilkti švarką. Paskui paly- 
dėjo iki limuzino. 

— Būk gailestingas, — tarė ji. 

Šie žodžiai užklupo jį netikėtai. Jis pažvelgė į ją apstulbu- 
siomis ir nesuprantančiomis akimis. Ji tai pamatė ir tarė: 

— Tam vargšui, kurį turi šią popietę nuteisti. 

Staiga fon Osteną apėmė noras prisipažinti žmonai savo 
nusikaltimus. Bet automobilis lėtai riedėjo nuo namo tolyn, 
atgal prie Miuncheno teisingumo rūmų. Jau nuteistas mirties 
bausme, bet vildamasis nuosprendžio vykdymo atidėjimo ton 


Ostenas negalėjo prisiversti prisipažinti. 


2I SKYRIUS 


Jungtinių Valstijų armijos štabe Miuncheno pakrašty Artū- 
ras Beilis žingsniavo po CŽV informacijos centro kabinetą. 
Anksti rytą į Pentagoną jis išsiuntė šifruotą radiogramą, ku- 
rioje aiškino fon Osteno ir Rogano atžvilgiu susiklosčiusią 
padėtį. Jis patarė savo organizacijai nesiimti jokių veiksmų. 
Dabar nekantriai laukė atsakymo. 

Buvo beveik vidurdienis, kai atėjo atsakymas. Tarnau- 
tojas nunešė jį į kabinetą, kuriame iššifruojami visiškai slap- 
ti pranešimai, ir po pusvalandžio pranešimas atsidūrė Beilio 
rankose ir jį apstulbino. Čia buvo nurodyta saugoti fon Os- 
teną ir pranešti vokiečių policijai apie Rogano ketinimus. 
Tokia įvykių eiga bus labai pražūtinga, pamanė Beilis, tad 
nutarė su Pentagonu susisiekti radiotelefonu. Atsakymą šif- 


ruotai pasirašė buvęs Beilio komandos draugas Vokietijoje 

Fredas Nelsonas. Ir jam reikia velnioniškai skubėti. Šią mi- 
nutę Roganas jau gali lipti teisėjui fon Ostenui ant kulnų. 

Užtruko dešimt minučių, kol sujungė. Prisistatęs atsar- 
giai tarė: 

— Ar jūs, vaikinai, nutuokiate, kokią velniavą darote siųs- 
dami man tokius nurodymus? Visa politinė struktūra gali iš- 
lėkti lig pat dangaus. 

Nelsono balsas buvo ramus ir abejingas. 

— Šis sprendimas atėjo iš žvalgybos viršūnių. Jam pri- 
tarė Valstybės departamento žmonės. Tad eik ir vykdyk 
įsakymus. 

Beilis pasipiktino: 

— Jie visi pamišėliai. 

Jo balse suskambo toks nerimas, kad Nelsonui jo pa- 
gailo. 

— Tuo vienu aspektu, dėl kurio nerimauji, — atsargiai tarė 
Nelsonas, — jau pasirūpinta. | 

Nelsonas kalbėjo apie laiškus, Rogano išsiųstus savo 
draugams Valstijose. 

— Taip, suprantu, — tarė Beilis. — Kas dėl to padaryta? 

— Nuo pirmo tavo pranešimo pradėjome kaupti jo 
bylą. Žinome visus, su kuriais jis gali susirašinėti, ir paš- 
tas gavo nurodymus perimti laiškus, siunčiamus visiems jo 
pažįstamiems. 

Beilis nuoširdžiai nustebo. 

— Ir šitaip darydami Valstijose galite išlipti sausi? Apie tai 
visai nepagalvojau. 

— Valstybės saugumas. Galime daryti viską. — Nelsono 
balsas skambėjo pašaipiai. — Ar tas vyrukas pasiduos gyvas? 

— Ne. 


— Verčiau nepasiduotų, — tarė Nelsonas ir nutraukė ryšį. 

Beilis keikė save, kam skambino, užuot tiesiog vykdęs 
nurodymus. Žinojo, ką reiškia paskutinė Nelsono užuomina. 
Jis turi pasistengti, kad Roganas nebūtų paimtas gyvas, arba 
nepalikti gyvo, kai bus sugautas. Jie nenorėjo, kad jis prabiltų 
apie fon Osteną. 

Beilis įsėdo į laukiančią tarnybinę mašiną ir liepė vai- 
ruotojui vežti jį į Miuncheno teisingumo rūmus. Jis nemanė, 
kad Roganas būtų turėjęs laiko savo ėjimui, bet norėjo įsiti- 
kinti. Tada paims Vrostką ir abu važiuos į pensioną pribaigti 


Rogano. 

Miuncheno teisingumo rūmų pirmosios pagalbos punkte Ro- 
ganas ruošėsi paskutiniam susitikimui su Klausu fon Ostenu. 
Jis susišukavo ir susitvarkė drabužius, norėjo atrodyti kiek 
galima tinkamiau, kad neišsiskirtų iš minios. Patapšnojo per 
dešinę švarko kišenę norėdamas įsitikinti, ar valteris vis dar 
ten, nors juto jo svorį. 

Nuo stumdomo stalelio Rozali paėmė butelį bespalvio 
skysčio ir sudrėkino juo storą marlės gabalą. Marlę įdėjo į 
kairę Rogano kišenę. 

— Jei pasijusi alpstąs, prisidėk prie burnos ir pakvė- 
puok, — tarė ji. 

Jis pasilenkė jos pabučiuoti, ir ji paprašė: 

— Luktelėk, kol jis baigs darbą teisme, palauk iki die- 


nos galo. 

— "Turėsiu geresnę galimybę, jei nutversiu grįžtantį po 
pietų. Lauk automobilyje. — Jis švelniai paglostė jai skruos- 
tą. —- Labai galimas daiktas, kad paspruksiu. 

Liūdnomis akimis, su apsimestu pasitikėjimu juodu nu- 
sišypsojo vienas kitam, tada Rozali nusivilko baltą chalatą ir 
numetė jį ant kėdės. 

— Jau eisiu, — tarė ji ir nieko daugiau nesakiusi, neatsi- 
gręžusi išėjo iš medicinos punkto ir perėjo per kiemą į gatvę. 
Roganas žiūrėjo jai pavymui, paskui ir pats išėjo iš punkto ir 
užlipo vidiniais laiptais į koridorių pagrindiniame Miunche- 
no teisingumo rūmų aukšte. 

Koridoriuje buvo pilna teisiamųjų, laukiančių paskel- 
biant jų bausmes, kartu laukė ir jų šeimos nariai bei draugai, 
taip pat gynėjai ir teisingumo vykdytojai. Palengva jie ėmė 
sklaidytis, dingo atskirose teismo salėse, ir tamsus koridorius 
ištuštėjo. Fon Osteno nebuvo nė ženklo. 

Roganas nužingsniavo koridoriumi iki teismo salės, ku- 
rioje tą rytą posėdžiavo fon Ostenas; jis pavėlavo. Teismas jau 
buvo prasidėjęs prieš kelias minutes. Buvo pasiruošta nuteis- 
ti nusikaltėlį. Kaip teismo pirmininkas, fon Ostenas sėdėjo 
tarp dviejų kolegų teisėjų. Visi jie vilkėjo juodas mantijas, 
bet tik fon Ostenas buvo su aukšta kūgio pavidalo kepure 
iš šermuonėlių ir audinių kailio, skirta pagrindiniam teismo 
pareigūnui, ir jo tigūra, regis, visiems teismo salėje kėlė baugų 
susižavėjimą. 

Jis ketino priimti nuosprendį teisiamam nusikaltėliui. 
Nutartis buvo paskelbta tuo didingu įtikinamu balsu, kurį 
Roganas taip puikiai prisiminė. Prieš jį stovinčiam niekšui 
buvo skirta bausmė iki gyvos galvos. 

Roganas pajuto didžiulį palengvėjimą, kad baigėsi jo 


paieškos. Jis pasitraukė per šimtą pėdų nuo durų ir atsistojo 

vienoje iš tuščių nišų koridoriaus sienoje, nišoje, kurioje tūks- 
tantį metų buvo laikomi vokiečių kario šarvai. Ten stovėjo 
beveik valandą, kol iš teismo salės į koridorių pro ąžuolines 
duris pradėjo eiti žmonės. 

Jis pamatė figūrą juoda mantija, išeinančią iš teismo salės 
pro mažas šonines duris. Šešėliuotu koridoriumi prie jo artėjo 
fon Ostenas. Apsigobęs plevėsuojančia juoda mantija jis at- 
rodė kaip senovinis šventikas, pasirengęs aukojimui, kūgiška 
šermuonėlių ir audinių kepurė regėjos it vyskupo mitra, šven- 
ta ir neliečiama. Roganas laukė užtvėręs koridorių. Išsitraukė 
valterį ir laikė jį prieš save. 

Dabar jie jau stovėjo vienas prieš kitą. Miglotoje šviesoje 
fon Ostenas geriau įsižiūrėjo ir sukuždėjo: 

— Roganas? 

Ir Roganas pajuto visa apimantį džiaugsmą, kad šį pa- 
skutinį kartą jis atpažintas, kad jo auka žino, dėl kokio nusi- 
kaltimo turi mirti. Jis tarė: 

— Kartą mane pasmerkei mirčiai. 

Išgirdo, kaip hipnotizuojantis balsas sako: 

— Roganas, Maiklas Roganas? — Ir fon Ostenas šypsoda- 
mas jam tarė: — Džiaugiuosi, kad pagaliau atėjai. — Jis pakėlė 
ranką ir palietė kailinę kepurę. — Sapnuose atrodai daug bai- 
sesnis, — tarė jis. 

Roganas iššovė. 

Pistoleto šūvis nuaidėjo marmuro koridoriais it koks 
nors milžiniškas varpas. Fon Ostenas susvirduliavo ir žengė 
atbulas. Jis iškėlė abi rankas lyg laimintų Roganą. Roganas 
iššovė dar kartą. Figūra su juoda mantija ėmė smukti, kūgiš- 
ka kepurė kritimą padarė didingą, šventvagišką. Iš gretimų 
teismo salių į koridorių bėgo žmonės, ir Roganas paleido pa- 
skutinę kulką į kūną, tysantį ant marmurinių grindų. Tada 

rankoje laikydamas pistoletą jis pro šoninį išėjimą išbėgo į 
saulės nutviekstą aikštę. Buvo laisvas. 

Vos už šimto žingsnių pamatė stovintį mersedesą ir pa- 
suko jo link. Rozali stoviniavo šalia automobilio, ji atrodė 
mažutė, tarsi būtų ilgo tunelio gale. Roganas ėmė bėgti. Jam 
tikrai pavyks, manė jis; viskas baigta, ir jam tikrai pavyks. Bet 
ginklą Rogano rankoje pastebėjo vidutinio amžiaus ūsuotas 
policininkas, reguliuojantis eismą, ir iš savo posto nuskubėjo 
užkirsti jam kelio. Policininkas buvo neginkluotas. Jis užtvėrė 
Roganui kelią ir tarė: 

— Jūs suimamas; negalima viešoje vietoje švaistytis ginklu. 

Roganas nustūmė jį į šalį ir žengė prie mersedeso. Dabar 
Rozali buvo dingusi, tikriausiai ji viduje jungia variklį. Roga- 
nas žūtbūtinai norėjo ją pasiekti. Policininkas sekė iš paskos, 
stvarstydamas jį už rankos, kartodamas: 

— Nagi, būkit protingas. Aš — vokiečių policijos pareigū- 
nas ir jus suimu. 

Jis kalbėjo su ryškiu bavarišku akcentu ir dėl to jo bal- 
sas skambėjo draugiškai. Roganas sudavė jam per veidą. Po- 
licininkas susvirduliavo ir žengtelėjo atbulas, paskui neran- 
giai nubėgo jam iš paskos, savo stambiu kūnų mėgindamas 
nustumti Roganą į Miuncheno teisingumo rūmus ir kartu 
bijodamas naudoti fizinę jėgą, nes Roganas rankoje laikė 
pistoletą. 

— Aš — policijos pareigūnas, — vėl pakartojo jis nustebęs, 
negalėdamas patikėti, kad kas nors nepaklūsta jo teisėtiems 
įsakymams. Roganas atsigręžė ir šovė jam į krūtinę. 

Policininkas užvirto ant jo, pažvelgė į akis ir su nuostaba 
bei nekaltu pasibaisėjimu tarė: 


— O wie gemein Sie sind. 

Žodžiai nuaidėjo Rogano galvoje. „Ak, koks tu piktas.“ 
Jis stovėjo suakmenėjęs, o mirštantis policininkas nukrito jam 
prie kojų. 

Saulės nutviekstoje aikštėje sustingęs Rogano kūnas, re- 
gis, ėmė irti, jį apleido jėgos. Bet tada šalia atsirado Rozali, 
paėmė jo ranką ir privertė bėgti. Ji įstūmė jį į mersedesą, ir 
automobilis riaumodamas išdūmė iš aikštės. Ji pašėlusiai lėkė 
Miuncheno gatvėmis norėdama pasiekti jų saugų kambarį. 
Rogano galva palinko į dešinę, tolyn nuo jos, ir ji su siaubu 
pamatė kraujo srovelę, besisunkiančią iš kairės ausies; kraujas 
tekėjo pažeisdamas žemės traukos dėsnį, jį varė į priešingą 
pusę pumpuojantis vidinis siurblys. 

Juodu privažiavo pensioną. Rozali sustabdė automobilį ir 
padėjo Roganui išlipti. Jis vos pastovėjo. Iš kairės švarko ki- 
šenės ji išėmė sumirkytą marlę ir pridėjo jam prie burnos. Jo 
galva loštelėjo, ir ji matė raudoną kraujo gyvačiukę, besiran- 
gančią iš kairės ausies. Dešinėje rankoje jis vis dar gniaužė val- 
terį, ir žmonės gatvėje į juos spoksojo. Rozali įvedė jį į pastatą 
ir padėjo užkopti laiptais. Žiūrovai tikrai pakvies policiją. Bet 
kažkodėl Rozali troško, kad jis įeitų į vidų ir pasislėptų nuo 
visų akių. Ir kai juodu liko vieni ir saugūs, ji nuvedė Roganą 
prie žaliosios sofos, paguldė ir padėjo jo galvą sau ant kelių. 

Ir Roganas, kaukolėje jausdamas sidabro plokštelės ke- 
liamą skausmą ir žinodamas, kad niekada nebesapnuos savo 
siaubingų sapnų, tarė: 

— Leisk pailsėti. Leisk pamiegoti, kol jie ateis. 

Rozali paglostė jam kaktą ir jis užuodė rožių aromatą ant 
jos delno. 

— Gerai, — pritarė ji. — Truputį pamiegok. 

Netrukus į kambarį įsiveržė Miuncheno policija ir taip 


juodu rado. Bet septyni vyrai aukštame skliautuotame Miun- 


I72 44 MARIO PUZO 


cheno teisingumo rūmų kambaryje pagaliau nužudė Roganą. 
Dabar, po dešimties metų, jo pažeistos smegenys sprogo ir 
prasidėjo stiprus kraujoplūdis. Kraujas tekėjo iš visų galvos 
angų — burnos, nosies, ausų, akių. Rozali sėdėjo tyliai, jos 
sterblė virto Rogano kraujo pripildytu baseinu. Policininkai 
žengė į priekį, ir ji ėmė verkti. Tada lėtai nulenkė galvą ir pa- 


skutiniu bučiniu palaimino šaltas Rogano lūpas. 

